
...i en chegar á aberta camposa de Miranda, ás longas gándaras, ás terras de 
folgado, ás brañas de El Rei... Dende Miranda vese Esmelle todo arredor, o 
castelo de Belvís, a fraga da Serpe, a lagoa dos Cabos, e de día, a seu carón, 
o fume das ferreirías do Vilar. Pola noite, dende Miranda, eu poñíame a ollar 

como se alcendían as luces de Vilar cando corría vento de Meira, eu tíñame 

!»■ 

porque ouvía as badeladas do mazo dos ferreiros. Dende Miranda vese todo o 
chán de Quintás deica o Castro, i as centeeiras darse en ondas, coma o mar, 
ao amor da brisa, I o ir e vir das mulleres á fonte do Couso ... Miranda era a 
puosada de don Merlín 


Alvaro Cunqueiro 
Merlín e Familia, Vigo 1955 

LIMIAR 


/ espazo das Terras de Miranda, mestúrase entre os mundos imaxinarios e reais, tal 
£ Jr e como figurase Álvaro Cunqueiro verdadeiro inspirador da denominación deste 
" plan de acción local, que engloba os territorios vividos polo autor e recreados na 

súa obra a través da súa desbordante imaxinación. Segundo relata o seu amigo Fernández 
del Riego na súa obra Álvaro Cunqueiro e o seu mundo, a súa grande paixón pola historia 
e a xeografía facíalle enxeñar un mundo describíndoo con todo detalle, sempre inspirado 
por algún topónimo que espertase o seu interese. A creación da Miranda cunqueirana 
podería arraigarse nas terras do seu berce materno, predio da casa de Don Pedro de 
Miranda, que recordaba con cariño e orgullo dos seus tempos de nenez. Ás terras 
correspóndense, así mesmo, coas andanzas e viaxes doutro ilustre mirandes, Francisco 
Fernández del Riego, admirador e recreador das paisaxes de Miranda. 


As terras recreadas por Cunqueiro eran prodigas en bosques espesos e misteriosos, 
amplos e fértiles vales, montañas suaves e desafiantes. Dende o cantábrico no litoral 
destaca a presenza da rasa, accidente horizontal que se trunca pola irrupción dunha banda 
de tenues elevacións quebradas polos desaugadoiros do Masma, o Ouro, o Moucide... , e 
que enlazan o litoral con de anchos vales de cabeceira aberta. Pechando o espazo do val, 
a bocarribeira, e as altas cristas escuras do Xistral e os seus últimos brazos, A Toxiza, 
Padornelo, Mondigo, A Cadeira.... 

As principais fontes á hora de indagar na organización xurídica e na toponimia do territoño 
constitúeno o denominado Catastro do Marqués da Ensenada, elaborado no século XVIII 
para organizar o pagamento de tributos á coroa de Castela e o Dicionario Xeográfico de 
Madoz. En ambas as dúas obras, aparece citada unha xurisdición denominada Miranda ou 
mesmo Terras de Miranda, que englobaría seis parroquias incluídas no actual concello da 
Pontenova, que constituían un territorio baixo xurisdición real. Actualmente, estas e outras 
parroquias da Pontenova, xuntamente con varias do concello de Trabada e a totalidade das 
encadradas no concello de Riotorto, conforman o Arciprestado de Miranda, pertencente á 
diócese de Mondoñedo-Ferrol. AXeografía Xeral do Reino de Galicia de Carreras y Candi, 

na súa descrición do municipio de Riotorto, cita como pertencentes a este arciprestado 
catro das cinco parroquias que o compoñen, entre elas a de San Pedro de Riotorto. É 
precisamente nesa parroquia onde se localiza o lugar de Cachán, berce da familia materna 
de Álvaro Cunqueiro, pertencente á antiga casa dos Moirón, de onde descende o seu tío 
avó que foi escribán de Riotorto. O seu ancestral apelido era o de Mor, aínda que moitos 
dos seus descendentes, como a súa propia nai, o cambiasen por Mora. 

Segundo relatan os seus amigos, Álvaro Cunqueiro recordaba a súa infancia como un 
tempo de felicidade, facendo memoria, en numerosas ocasións, das súas viaxes de neno 
á casa dos seus avós maternos en Cachán en días de festas de San Pedro e Santa Isabel, 
atravesando a entón agreste fraga de Rioseco, onde se escondían o corzo, o xabaril e o 
lobo. Estes autores relatan tamén como Cunqueiro dicía... “e veu Pedro de Miranda con 
trinta a cabalo, porque eran de terra brava. Pois desa terra brava de Miranda, do pazo de 
Cachán, era miña nai”. 

Na publicación Galicia 1571 poboación e economía, cítase a comarca de Terras de 
Miranda, descrita como un territorio que bordea ambas as dúas beiras do Eo ao longo de 









dúas leguas e media, excedendo así os límites de Trabada. O topónimo Terras de Miranda 
ou Terra de Miranda aparece rotulado na grande maioría da cartografía que para o territorio 
de Galicia se dispón durante os séculos XVII e XVIII, dende o mapa de Descrición do 
Reyno de Galizia de Hernando de Ojea, datado en 1603 e que segundo numerosos autores 
serviu de base para a elaboración da maior parte da cartografía confeccionada para o 
territorio ata o XVIII. Á súa vez, é común e resulta curiosa a rotulación do río Eo, que nunha 
grande parte dos mapas aparece evocado como río Eu ou de Miranda. Menos frecuente en 
cartografías posteriores, segue aparecendo nalgunhas cartas como no Mapa provincial de 
Lugo, incluído no Atlas xeográfico descritivo da Península Ibérica de Emilio Valverde e 
Álvarez (1880), no que o rótulo Terra de Miranda se estende ao longo da ribeira occidental 
da cunca baixa do Eo ou no Mapa do antigo Reino de Galicia e Principado de Asturias de 
Emilio Valverde e Álvarez (1886). Nos inicios do XIX, na división municipal de 1821, 
aparece citado o Partido Xudicial de Ribadeo, integrado por nove municipios: Ribadeo, 
Conforto, Miranda, Vilaformán, Sante, Trabada, Cedofeita, Barreiros e Cabarcos. 
Posteriormente, na estruturación municipal aprobada en 1833, desaparece o concello de 
Miranda. 

O topónimo Terras de Miranda aparece citado, á súa vez, no tratado de xeografía de Galicia 
publicado en 1953 por Antonio Fraguas, referido a unha comarca natural, nun apartado da 
obra na que de forma laxa e inconcreta, realiza un intento de división en comarcas naturais 
do territorio galego. Non obstante, nin no mapa nin no texto se definen con exactitude os 
límites do territorio, aínda que se intúe a súa relación coa antiga xurisdición de Miranda (... 
Atópase no curso medio do Eo entre as escarpas montañosas da Vacoreira e o Acebro ao 
norte de Riotorto. Terras quebradas de vales estreitos e subsolo moi rico. O centeo e os 
bosques caracterizan a Terra de Miranda enlazada ao norte coa de Ribadeo. Carece de 
grandes núcleos agás Vilaodriz e Vilarmide...). 

Actualmente e salvando a división relixiosa, o topónimo desapareceu. Non obstante, os 
datos históricos definen un terñtorio de antigo esplendor, quizais ligado á antiga liñaxe de 
Miranda de Goyos, do que foi señor Pedro de Miranda, chamado o Ruín ou o Cruel, de 
quen se di, nalgunhas das numerosas versións do relato, que foi axustizado xunto ao 
Mariscal Pardo de Cela. O seu escudo, con cinco doncelas e cinco cunchas de vieira 
envolvidas en dúas serpes aladas, aínda se pode observar nalgunhas casas como no pazo 
de Reimunde, no lugar de Carballido (Alfoz). 


15 terras de miranda 


terras de miranda 


Quizais influenciado polo carácter máxico da sociedade 
rural da súa infancia, unha das características da 
literatura de Cunqueiro é a súa capacidade de invención 
de mundos propios, onde se desprega o seu enorme 
poder narrativo. Considerando a inqueda e fantástica 
memoria que Cunqueiro tiña do mundo antigo, que lle 
facía desexar a invención dun país, unha selva, un 
mundo, e que grande parte das denominacións que 
aplicaba aos seus fantásticos mundos estaban baseadas 
na toponimia de Galicia, o feito de ser o berce da súa 
familia materna infundiría a creación da súa Terra de 
Miranda, cuxo nome revela a súa raíz teatral (Miranda, 
homoloxía do grego Theatron) e que procede como dicía 
Cunqueiro dun terñtorio xeográfico concreto: “Miranda é a 
terra que comprende Riotorto, Pastoriza, as terras que 
van do Miño ao Eo”. 

Talvez inspirado nesta toponimia en desuso ou chamada á extinción, Álvaro Cunqueiro 
crea a súa Terra de Miranda, un espazo simbólico e atemporal no cal transcorre un 
universo literario no que recrea o mundo dun Merlín retirado en busca de repouso, e 
relatado polo seu fiel Felipe na maxistral obra da literatura galega Merlín e familia, 
publicada en 1955 nos talleres de Faro de Vigo. Na obra, describe con profusión de detalles 
a xeografía do territorio “...na carballeira das Mouras, tan fusquenlla, i ou camiño ten presa 
en pasala i en chegará aberta camposa de Miranda, ás longas gándaras, ás terras de 
folgado, ás brañas de El Rei... “ 

Pero a presenza das Terras de Miranda e a selva de Esmelle non se estanca e son 
numerosas as referencias a estes espazos na súa intensa traxectoria como columnista en 
diferentes diarios de Galicia. A creación destas xeografías aparece xeralmente asociada a 
topónimos galegos como recoñeceu no seu artigo “Las Estancias de Esmelle”. Este 
territorio, cuxa xeografía imaxinaria relatou Cunqueiro ao longo das súas obras, serve hoxe 
en día para integrar un espazo cultural, social e económico común, integrado polos oito 
concellos que integran o Grupo de Acción Local Terras de Miranda. 

Á estruturación dun territorio representa a base sobre a que se 
ÁJm asenta a organización económica e social, ao tempo que 
* " constitúe un elemento básico na definición da súa paisaxe 

cultural. O espazo englobado nas Terras de Miranda non é alleo á 
configuración territorial, que constitúe a orixinalidade do poboamento de 
Galicia, caracterizado por unha forte dispersión da poboación. Esta 
difusión poboacional determina a presenza dun elevado número de 
asentamentos rurais, nos que habita unha pequena cantidade de 
moradores e que presentan unha alta complexidade nas formas de 
habitación presentes. Esta estrutura tradúcese nunha intensa ocupación 
do territorio e, polo tanto, no predominio de paisaxes antrópicas, 
xeralmente caracterizadas por unha sucesión de pequenos 
asentamentos de poboación rodeados das súas áreas de influencia 
agrícola. 


Nos espazos rurais, a actual disposición dos núcleos de poboación non 
constitúe un fenómeno recente, máis ben, é o resultado dunha longa 
evolución temporal e unha progresiva adaptación histórica tendente a 
unha optimización no aproveitamento dos recursos dispoñibles, sen 
menoscabo das afeccións derivadas de decretos de orde administrativa. 


A distribución da poboación, así como a organización administrativa do 
territoño, estivo condicionada ao longo da historia por unha confluencia 
de factores, entre os que se inclúen axentes de carácter 
socioeconómico, operadores relacionados co medio físico e 
condicionantes de natureza estrutural ou espacial. Desta forma, a 
estrutura dun territorio viría determinada pola dispoñibilidade de 
recursos económicos, a súa xeografía e climatoloxía e as capacidades 
de acceso ao seu contorno. 

As Terras 

As Terras de Miranda localízanse no norte da provincia de Lugo, abranguendo un amplo 
espazo de territorio encadrado na área coñecida como A Mariña Lucense. Aárea delimitada 
representa unha superficie total próxima aos setecentos vinte e cinco quilómetros 
cadrados, dentro da cal se inclúen os concellos costeiros de Foz e Barreiros e os interiores 
de Alfoz, O Valadouro, Mondoñedo, Lourenzá, Trabada e Riotorto, todos incluídos na 
Mariña, agás o de Riotorto que se encadraría na comarca de Meira. Trátase dun amplo 
espazo de amplos e fértiles vales, que verquen as súas augas dende as serras 
setentrionais cara ao cantábrico e que aparecen enmarcados por formacións montañosas 
de escasa entidade e dinamismo, aínda que se presentan como unha constante na rexión. 
A configuración do territorio e a benignidade climática tradúcense na presenza ancestral 
dunha puxante economía agrícola, gandeira e forestal. 

A pesar de non constituír unha comarca natural ou histórica en si mesma, o territorio posúe 
unha herdanza común marcada pola singularidade dos factores bióticos dominantes que 

determinan unha peculiar organización e 
uso do territorio. Á súa vez, o devir da 
historia foi escribindo vicisitudes 
socioeconómicas e culturais comúns ao 
conxunto do territorio. Estas similitudes 
derivan nunha intricada rede de relacións 
económicas e sociais que dan 
homoxeneidade e coherencia ao espazo 
delimitado na iniciativa. Estas 
peculiaridades son as que levaron a Álvaro 
Cunqueiro a definir o seu espazo literario de 
Miranda, principalmente, aínda que non 
unicamente, na súa obra Merlín e familia. 

Dentro das Terras de Miranda, o concello 
que maior superficie representa é o de 
Mondoñedo, con preto de cento corenta e 

catro quilómetros cadrados, seguido de preto polos municipios do Valadouro e Foz, con 
cento dezaseis e cen quilómetros cadrados, respectivamente. Pola contra, as entidades 
con menor superficie son as de Lourenzá (sesenta e tres) e Riotorto (sesenta e cinco). En 
canto á distribución da poboación, a iniciativa representa un total próximo aos trinta mil 
habitantes, cunha densidade media de corenta e un habitantes por quilómetro cadrado. 


J 

Dentro deste conxunto, unha parte importante da poboación, algo máis de nove mil 
cincocentos, habita no concello de Foz, que presenta unha densidade poboacional moi por 
enriba da media do territorio. Mondoñedo e Barreiros representan outro tramo significativo 
de poboación cunha cifra próxima aos cinco mil douscentos e tres mil cincocentos 
habitantes, respectivamente. Mentres, as restantes entidades sitúanse en cifras en torno 
aos dous mil habitantes, con diferentes densidades de poboación, sendo a máis elevada a 
do Valadouro en consonancia coa súa baixa representación territorial. 

No que se refire á organización da poboación, esta distribúese en duascentas vinte e tres 
entidades poboacionais de diferentes magnitudes. Unha parte importante destas, ata 
cincuenta e tres, localízanse nas quince parroquias do concello de Mondoñedo. As cinco 
parroquias de Alfoz albergan tñnta e dúas entidades, as seis de Riotorto, trinta e as catro 
de Lourenzá, vinte e seis. Os concellos costeiros de Foz e Barreiros acollen vinte e dous 
núcleos, O Valadouro, vinte e un e, finalmente, no municipio de Trabada localízanse once 
entidades de poboación, repartidas en cinco parroquias. 

Xea 

Un aspecto de grande importancia á hora de comprender a xeografía dun territoño vén 
determinado polo coñecemento da natureza dos materiais xeolóxicos que o compoñen, 
dado que a acción continuada do clima sobre estes determinará o seu desenvolvemento 
xeomorfolóxico e, finalmente, en relación coas condicións climáticas dun período 
determinado, a vexetación dominante nese mesmo momento e a acción do home definirán 
as características paisaxísticas do espazo analizado. 

Galicia, ao igual que grande parte do occidente europeo, encádrase na denominada cadea 
herciniana, que constitúe unha antiga cordilleira de pregamento, que tras describir un 
trazado de dirección leste-oeste na área centroeuropea, inicia na Bretaña francesa un 
amplo arco, que se continúa ao longo do noroeste da Península Ibérica, orixinando o que 
se chamou macizo Hespérico. Dentro desta ampla estrutura, establecéronse varias 
divisións seguindo criterios tectónicos e estratigráficos, quedando incluído o territorio de 
Terras de Miranda nunha ancha franxa que se estende en dirección sueste dende a falla 
de Viveiro, ao oeste, ata o Narcea, ao leste, e na que o dominio corresponde a rochas 
metamórficas, aínda que os materiais plutónicos presentan unha importante 

representación, principalmente pola 
presenza de granitos no que se 
denomina dobra deitada de 
Mondoñedo. 

A litoloxía do territorio caracterízase 
pola presenza de materiais 
precámbricos e paleozoicos, afectados 
polo metamorfismo da oroxenia 
herciniana e entre os que aparecen 
incrustados granitoides hercinianos. 
Os materiais precámbricos, afectados 
polo metamorfismo herciniano, están 
representados por cuarcitas, lousas, 
xistos. Ademais, están presentes 
intercalacións de calcarias, dolomitas e 
algunhas capas de mármores, entre as 
cales deben destacarse os 
afloramentos nos que se sitúa a Cova 
do Rei Cintolo, situada en parroquia de 
Argomoso, no lugar de Supena 
(Mondoñedo) e que cos seus 7500 
metros de lonxitude explorados 
constitúe a maior cavidade de Galicia. 



Estes materiais están intruídos por materiais plutónicos, constituídos polo potente batolito 
granodiorítico denominado Ferreira-Toxiza, que adoptando unha forma practicamente 
circular, se estende dende as proximidades de Mondoñedo e ata Ferreira do Valadouro. A 
presenza desta intrusión granítica orixina potentes domos, entre os que destaca pola súa 
personalidade histórica o da Frouxeira (Foz). 

Sen embargo e a pesar da importancia e diversidade do zócolo terciario, en superficie, a 
maior parte do territorio está dominada pola presenza de recubrimentos cuaternarios. 
Dentro destes, atopamos unha grande variedade de depósitos e materiais, como os 
sedimentos que tapizan os amplos vales que rachan o territorio, os sedimentos 

gravitacionais, os depósitos situados sobre a rasa litoral e os costeiros constituídos por 
marismas, praias e dunas, e uns depósitos de grande valor ambiental, tanto pola súa 
singularidade coma polo seu valor natural, os cúmulos de turba formados durante os 
últimos dez mil anos, que caracterizan grande parte das áreas cuminais da serra do Xistral. 

O espazo litoral de Miranda é o resultado histórico da integración da dinámica climática 
global, os cambios eustáticos e dos procesos oroxénicos ao longo da historia da terra. Os 
materiais que constitúen o zócolo foron recubertos durante o Cenozoico por sedimentos 
detríticos e orgánicos. Na actualidade, parte da antiga cunca sedimentaria queda alzada en 
relación co nivel do mar e aparece configurada como unha ampla e homoxénea chaira, que 
se estende lonxitudinalmente ao longo da costa, alcanzando o pedemonte das estribacións 
litorais. 

Xeomorfoloxfa 

A práctica totalidade dos detalles do relevo orixínanse en tempos relativamente recentes 
da historia xeolóxica, durante a Era Cuaternaria, que abrangue apenas os últimos dous 
millóns de anos. Este período está marcado por fortes cambios no clima terrestre, que 
sufriu entón sucesivas etapas de arrefriamento, as glaciacións, alternando con outras 
etapas mornas ou interglaciares. Toda a historia cuaternaria é unha historia de erosión e 
destrución dos relevos levantados tectonicamente con anterioridade, ata xerar o modelado 
actual. Nesta historia erosiva, os axentes formadores foron o glaciarismo, nas zonas máis 
elevadas, a dinámica fluvial e os procesos asociados á evolución das abas. Os depósitos 
glaciares no ámbito das Terras de Miranda son moi escasos, non obstante, pola súa 
situación xeográfica, relevo e características do substrato, os procesos de periglaciarismo 
foron moi importantes, sendo este o axente dominante. O periglaciarismo localízase, polo 
tanto, en zonas de condicións climáticas frías, próximas ao medio glaciar, nas que a acción 
das xeadas é o proceso dominante. Os cambios da temperatura atmosférica en torno aos 
0 °C provocan a conxelación e fusión alternante da auga, dando lugar a unha expansión 
do chan, ou ben á rotura das rochas pola presión xerada dentro dos seus poros ou nas 
súas superficies de descontinuidade. Este proceso xera os abundantes depósitos de 
derrubas que se atopan en todo o territorio tapizando os interfluvios. Sobre as penechairas, 
desenvólvense amplos mantos de meteorización, que se atopan asociados a esta longa 

historia de alteración periglaciar, sufrida polas rochas que conforman o substrato. Estes 
mantos de alteración evolucionan a coluvións nas áreas de maior pendente, debido a 
procesos de reptación. A reptación do chan tradúcese nun importante transporte de 
material solto ao longo das vertentes, dando lugar a acumulacións de material fino, que 
recobren moitas vagoadas e zonas baixas das ladeiras. Obsérvase unha clara relación 
entre a litoloxía do substrato e o tipo de formación superficial que se desenvolve sobre 
este. Así, sobre as cuarcitas predominan as formacións clásticas silíceas con pouca matriz, 
que corresponden, fundamentalmente, a depósitos ordenados. En cambio, sobre materiais 
de natureza máis esquistosa predominan formacións clásticas silíceas, con máis contido 
en matriz arxilosa, que corresponden a depósitos orixinados por reptación superficial. 
Relacionados cos procesos de evolución de ladeiras e máis concretamente coa caída de 
rochas, principal responsable do retroceso das escarpas rochosas, desenvólvense os 
pedregais, que representan as formacións superficiais de clastos silíceos sen matriz. 

En canto ás formacións superficiais relacionadas cos sistemas fluviais destacan os 
depósitos aluviais, chairas e terrazas, que alcanzan unha importante extensión sobre todo 
nas marxes principais das cuncas, como o Masma e o Ouro. Tamén, en relación con estas 
canles e asociados a procesos fluviomariños, desenvólvense depósitos de lamas, areas e 
cantos. Estes depósitos teñen certa extensión, sendo especialmente amplos no contorno 
da localidade de Foz. 

Na franxa litoral desenvólvense os ambientes propios da dinámica de augas mariñas 
litorais. Ao longo desta franxa costeira pódense diferenciar tres unidades, que son: o noiro 
do acantilado, a plataforma mariña actual e as áreas estuarinas desenvolvidas na 
desembocadura dos ríos Ouro e Masma. Nesta unidade desenvólvense zonas protexidas 
de escasa enerxía, nas que se acumulan depósitos de lamas e areas, que poden estar 
máis ou menos vexetados dando lugar ás mañsmas. En relación con procesos de 
desestabilización do noiro do acantilado e coas achegas de cantos provenientes da 
actividade fluvial, fórmanse acumulacións de bloques e gravas que son posteriormente 
removidos pola ondada. En relación con esta achega fluvial, aparecen as acumulacións 
areentas que conforman as notables praias que salpican a costa. 

A rasa costeira, onde se asenta a maior parte da poboación, é unha chaira que discorre 
paralela á costa, cunha suave pendente cara ao mar e que remata nas primeiras serras 
litorais. Sobre a rasa localízanse formacións clásticas, con pouca matriz, que engloban 


derrubas ordenadas, abanos torrenciais e depósitos de cantos e areas de orixe mariña. As 
formacións clásticas con abundante matriz compoñen os depósitos de reptación sobre a 
rasa. 

Relevo 

As Terras de Miranda abranguen unha ampla porción do noroeste da provincia de Lugo, 
ocupando a parte central da área natural denominada A Mariña, actualmente dividida en 
tres comarcas, das cales Miranda ocupa a práctica totalidade da Central e parte da 
Oriental, de modo que xeograficamente se pode afirmar que as Terras de Miranda se 
encadran no corazón da Mariña Lucense. Trátase dun territorio de marcado carácter 
cantábrico, moi rico en matices xeográficos, cun relevo complexo propiciado pola grande 
variedade de materiais xeolóxicos presentes e a súa disposición en bandas, máis 
complicadas e diversas canto máis cara ao leste. As altitudes no territorio sitúanse entre o 
nivel do mar na zona litoral ata os mil metros de altitude que se alcanzan nos cumes do 
Xistral, concretamente nos altos de Cadramón (1056 m) e de Chao do Lamoso (1028 m). 
Cara ao leste e sur do territorio sitúase un amplo territorio montañoso con áreas cuminais 
situadas entre os oitocentos e novecentos metros de altitude. Non obstante, a pesar da 
presenza destes cumes, a maior parte de Miranda sitúase por debaixo dos douscentos 
metros de altitude, altimetría que supón máis do corenta e cinco por cento da superficie. 
Pola contra, as zonas que superan os cincocentos metros representan unicamente o oito 
por cento do territorio. Estes datos reflicten a configuración do relevo do territorio, 
caracterizado por unha importante zona montañosa que exerce de límite do territorio e que 
descende vertixinosamente cara a unha zona de vales que se estende mansamente cara 
ao mar. 

O terñtorio de Miranda articúlase en torno a tres unidades morfolóxicas ben diferenciadas 
e constituídas por escalonamentos dispostos en dirección norte-sur, o litoral, os vales e as 
serras. Trátase dunha área de grande influencia mariña, moi marcada no climático, na que 
destaca a presenza dunhas formas de relevo de grandes contrastes, no que sobresaen os 
conxuntos montañosos que orlan o territorio e establecen fronteira coa meseta lucense, 
actuando de divisoria de augas entre a cunca do Miño, o Eume e os ríos cantábricos. A 
aproximación deste rebordo ao mar determina a presenza de cursos fluviais marcados polo 

seu escaso percorrido, aínda que forman vales de certa amplitude como os de Mondoñedo 
e Lourenzá (río Masma) e Valadouro (río Ouro). O espazo litoral está claramente marcado 
pola presenza da rasa litoral, que mostra un trazado lineal con escasos accidentes, entre 
os que destaca a presenza da ría de Foz. 

Transitando de norte a sur ou dende o mar cara ao interior, o primeiro chanzo estaría 
configurado por unha franxa litoral incluída nas demarcacións de Barreiros e Foz e en cuxo 
seo se encadran as rías de Foz e Fazouro. A rasa constitúe unha ampla chaira litoral, que 
vai estreitándose cara ao oeste. Caracterízase polo predominio das formas achandadas, 
conformando unha constante e regular planicie, suavemente fendida pola presenza dos 
vales fluviais que a atravesan de norte a sur. Este amplo espazo horizontal coñécese 
popularmente co nome da Mariña, sendo identificado polos xeomorfólogos de mediados do 
século XX como unha “rasa sublitoral”, a rasa cantábrica. A rasa prolóngase paralela aos 
relevos montañosos próximos ao litoral, abranguendo o espazo entre a súa base e a liña 
de costa, ben colgada sobre áreas de acantilado, ben de forma gradual en zonas onde a 
atenuación paulatina dos acantilados deu oñxe a tramos de praia de maior ou menor 
amplitude. A liña de costa presenta un perfil practicamente rectilíneo, cunha constante 
alternancia de acantilados e praias, en cuxa xeografía unicamente destacan os accidentes 
marcados polas rías antes citadas e as puntas do Gabito, dos Castros e das Cabras. 

O territorio constitúe unha plataforma de abrasión situada a menos de cen metros sobre o 
nivel do mar, cuxa amplitude se sitúa entre un e tres quilómetros e na que a ría de Foz 
constitúe a pñncipal alteración xeográfica. Entre a profusión de pequenos salientes sitúase 
un extenso conxunto de areais, entre os que destacan os de Reinante, Benquerencia, A 
Rapadoira, Peizás, Pampillosa ou Arealonga. Neste singular espazo litoral e prelitoral 
sitúanse as localidades de Foz e San Cosme, capitalidades dos concellos de Foz e 
Barreiros. 

A importancia e singularidade xeomorfolóxica desta plataforma queda patente no enorme 
interese que provocou en numerosos investigadores dende mediados do século XIX, 
época na que o enxeñeiro de minas alemán, Guillermo Schulz, realiza as pñmeiras 
descricións e análises científicas da rasa cantábñca, incluída na súa Descrición 
Xeognóstica do Reino de Galicia. Posteriormente e ao longo do século XX, foron 
numerosos os científicos que estudaron esta curiosa formación, xerándose unha forte 
controversia en torno á xénese da penechaira. Dun lado, situaríanse os defensores da súa 

orixe continental, asociada á erosión por escorrentía superficial e doutro, os valedores da 
teoría da erosión mariña e de que, polo tanto, a rasa estaría relacionada coa presenza 
dunha antiga plataforma de abrasión mariña, hipótese que pouco a pouco se foi 
impoñendo, polo seu maior grao de verosimilitude. Deste modo, na actualidade 
considérase como unha superficie de abrasión mariña, sobre a que posteriormente se 
depositaron mateñais de orixe continental, aínda que non obstante, se mantén a polémica 
en torno á idade desta formación, que os diferentes autores sitúan en distintas etapas do 
Plistoceno Inicial ou Medio. 

A marxe costeira está dominada por formas macizas de carácter rectilíneo, con arcos 
litorais pouco profundos, que configuran unha costa alta e pechada, desenvolvida sobre 
xistos, que son profundamente atacados pola acción erosiva do mar. O bordo litoral 
presenta unha profusión de puntas e cabos sempre escasamente pronunciados, debido á 
actuación modeladora do océano que redistribúe os sedimentos erosionados cara ás 
enseadas. En canto á configuración das praias, segundo Asensio Amor, podemos atopar 
dous tipos; por un lado, praias situadas ao pé dos acantilados, configuradas 
maioritañamente por cúmulos de bloques e cantos, entre os que se sitúan pequenas 
extensións nas que predomina a area de pequeno tamaño. Fronte a esta tipoloxía, sitúanse 
as praias que se corresponden con depósitos continuos de area que adoptan formas 
arqueadas e nas cales destaca a presenza de formacións dunares. 

As rías de Foz e Fazouro constitúen os accidentes máis notorios na configuración da 
franxa litoral e sitúanse, respectivamente, na intrusión mariña do curso inferior dos ríos 
Masma e Ouro. Ao igual que as restantes rías cantábricas, caracterízanse polo seu 
reducido tamaño, en comparación coas rías Baixas, así como pola súa configuración en 
embude, consecuencia da súa xénese por afundimento de vales fluviais. O termo ría 
incorpórase á linguaxe científica en 1886, por obra de von Richothofen, quen o tomou, 
probablemente, da linguaxe coloquial galega, empregándoo para referirse aos profundos 
entrantes da costa, ocasionados pola inundación de relevos de val fluvial, aspecto que 
permitía diferenciar as rías dos fiordes, ao estar estes oñxinados por vales de tipo glaciar. 

A pequena ría de Fazouro, cos seus catrocentos cincuenta metros de apertura, limitados 
por acantilados relativamente baixos, representa o último accidente que fragmenta a rasa 
cantábrica. Os mateñais dominantes son as cuarcitas e os xistos. Máis cara ao oeste e 
cunha maior entidade sitúase a ría de Foz, de morfoloxía cantábrica típica, estreita e 

alongada. O inicio da influencia mariña localízase xa no contorno de Pozomouro, punto no 
que se inicia a área de marisma que avanza de forma continuada pola marxe oñental, ata 
Esteiro e a punta da Granda, pola occidental. As condicións hidrodinámicas do sistema 
favorecen os procesos de sedimentación de forma pausada, que orixinan a presenza de 
bancos de area mergullados con escasa cobertura de auga durante a baixamar. No lugar 
de punta Anguieira situábase unha barra de area de cincocentos metros de lonxitude cun 
sistema dunar, que tras as obras de canalización e a construción dun espigón de 
contención quedou transformada nun areal de grandes proporcións. 

Este espazo litoral e prelitoral de suaves formas dá paso, nun tránsito moderado, ao 
segundo escalonamento, conformado polas ondas e amplas depresións formadas polo 
modelado fluvial, que constitúen a zona nuclear do territorio. O val do río Oro establece O 
Valadouro, que se erixe como a maior superficie fluvial do terñtorio. En paralelo a este, 
aínda que separados por un anticlinal, sitúase o val do río Masma e, finalmente, en 
posición transversal a ambos os dous, o val de Lourenzá. Estes tres extensos vales 
constitúen a rede vertebradora do territorio e, no seu seo, localízanse os principais 
asentamentos de poboación. O val do Ouro constitúe a sede das vilas de Ferreira e A 
Seara, capitalidades, respectivamente, das demarcacións do Valadouro e Alfoz, mentres 
que o val do Masma dá acubillo a Mondoñedo e o val de Lourenzá, a Vilanova, capital do 
municipio de Lourenzá. Este núcleo xeográfico constitúe, á súa vez, a entraña histórica de 
Miranda, onde se concentran os dominios dos antano poderosos bispados de Mondoñedo 
e do mosteiro de San Salvador de Lourenzá ou de señores feudais sinalados, non só na 
historia da comarca, senón na propia de Galicia, como o tan renomeado Pardo de Cela. 


Acunca do Masma configura dúas vagoadas fondas e estreitas en dirección ao cantábrico, 
separadas polo cordal de Padornelo, no que se localiza un conxunto de leitos calcarios, 
como o que alberga a cova do rei Cintolo. Trátase das chairas de inundación dos ríos Batán 
e Vaos (val de Lourenzá) e dos ríos Valiñadares e Cesures (val de Mondoñedo). A cunca 
de Mondoñedo, cunha lonxitude de tres quilómetros e un ancho de dous, presenta unha 
morfoloxía case plana no seu fondo, que se sitúa en torno aos cen metros de altitude. Os 
rebordos son, en xeral, suaves, aínda que cara ao sueste e sudoeste os límites están 
representados por fortes pendentes que superan os catrocentos metros de altura, baixo as 
cales se sitúan pequenos conos de dexección. Pola contra, a depresión de Lourenzá 
presenta bordos marcados por pendentes de altura superior aos catrocentos metros, 
mostrando ademais un fondo de val máis alongado e estreito con catro quilómetros de 
lonxitude e en torno a mil cincocentos metros de ancho, cuxa altitude se sitúa entre os 
noventa e cen metros sobre o nivel do mar. 

A última grande depresión que configura o territorio das Terras de Miranda é a do 
Valadouro, que se caracteriza pola súa morfoloxía alveolar cun radio aproximado de cinco 
quilómetros de lonxitude e a presenza ao seu arredor de aliñamentos montañosos que 
caen con brusquidade cara ao val. A cubeta circular, denominada Terrachá do Valadouro, 
presenta unha altitude inferior aos cen metros sobre o nivel do mar e está conformada por 
amplas chairas recubertas de sedimentos cuaternarios, configurando unha uniformidade 
morfolóxica que contrasta amplamente co relevo do enmarque. Achaira aparece recortada 
por unha grande cantidade de canles de escasa entidade, que discorren cara ao centro da 
cunca. O territorio de Terras de Miranda acolle unha reducida extensión do val do río Eo, 

que nas terras de Riotorto presenta un forte encaixamiento, non abríndose o seu val ata 
atravesar A Pontenova. Polo tanto, Trabada acolle ese pequeno tramo da depresión que 
forma o Eo na súa aproximación ao Cantábrico. 

Este espazo prelitoral, que se estende dende a rasa cantábrica e onde se sitúan esta 
sucesión de vales perpendiculares á liña de costa, caracterízase, ademais de pola 
presenza das depresións sinaladas, pola existencia dun bandeado máis ou menos 
definido, que representa antigas superficies de erosión que posteriormente foron cortadas 
polos ríos. Neste espazo localízanse algunhas serras marcadas pola súa escasa altitude e 
falta de continuidade, reflectindo un dominio litolóxico que favorece o desmantelamento do 
relevo. Entre os materiais esquistosos dominantes érguense macizos cuarcíticos ou 
graníticos, como Penalonga, Seixos, Pena Insúa, Pena Corneira, Virín, A Frouxeira, A 
Lebre ou Chao de Lagozas. 

O terceiro estrato altitudinal que conforma as Terras de Miranda constitúeo o anel 
montañoso de carácter prelitoral, que cerca a rasa e os vales sublitorais. Dende o oeste, 
iníciase cos aplanados cumes da serra do Xistral, que constitúen o cordal de maior 
importancia e a cota máxima na cal se sitúa no alto do Cadramón (O Valadouro). A 
continuación, sitúase a barreira conformada pola serra da Toxiza, macizo granítico cuxo 
pico de maior altitude e igual nome supera os oitocentos metros. Cara ao leste, continúan 
os cordais de Lourenzá, Carracedo e A Cadeira, con altitudes máximas entre seiscentos e 
oitocentos metros. 

Nas abas orientais da serra da Cadeira sitúase o terñtorio montañoso e os vales que dende 
esta serra discorren cara ao río Eo e que constitúen o territorio do municipio de Trabada, 
cuxa máxima cota se sitúa no pico de Cerrochán, con setecentos setenta e seis metros de 
elevación. Ao sur deste compacto conxunto territorial sitúanse, formando unha estreita 
extensión meñdional, as terras englobadas no termo de Riotorto. Trátase dun territorio 
marcado pola profusa orografía e que serve de transición entre as serras sublitorais e as 
interiores. A parte central, constitúe a cabeceira do val do río Torto, que recolle cara ao Eo 
as augas das vertentes oñentais das serras de Carracedo e A Cadeira, polo norte e da 
serra do Pousadoiro, polo sur. 

A serra do Xistral e a súa prolongación cara ao mar polos montes de Cabaleiro constitúen 
o relevo de maior importancia do territorio e a súa presenza pecha as Terras de Miranda 
polo oeste. Trátase dun macizo dominado por cuarcitas precámbricas, pobres en nutñentes 

(cuarcitas do Xistral), caracterizado polo forte desgaste e o predominio de superficies de 
aplanamento elevadas pola tectónica, en cuxas áreas cuminais se sitúan formacións 
turbosas de grande interese ambiental. A serra alberga a cota de maior altitude das Terras 
de Miranda, o pico Cadramón, con 1056 metros de altitude sobre o nivel do mar. 

Na periferia do dominio das cuarcitas sitúase o afloramento granítico do macizo da Toxiza, 
que prolonga cara ao leste o peche perimetral do territorio. O material xeolóxico que 
conforma a serra determina a presenza dun modelado característico, no que se encadean 
as formas denudadas pola erosión, con profundos alvéolos de alteración. Nas áreas 
deprimidas destaca a presenza de importantes formacións de turbeira, á vez que nas 
zonas desenterradas se presenta unha profusión de microformas graníticas que adornan a 
paisaxe, cunha grande cantidade de formas pétreas graciosamente modeladas pola 
erosión, formando penedos, castelos e cacholas. 

As serras de Lourenzá e A Cadeira, coas súas estribacións máis setentrionais, configuran 
o peche do arco montañoso que cerca os amplos vales centrais de Terras de Miranda, 
actuando de divisoria entre as terras que recollen as augas do Masma e o Ouro e as que 
recadan as do Eo. Estas serras, ao igual que as que configuran as terras de Riotorto, 
marcan o final das zonas cuminais aplanadas e a presenza de áreas cunha maior 
complexidade xeolóxica e, en consecuencia, dun maior grao de incisión dos cursos de 
auga sobre o territorio. 



Hidrografía 


A rede hidrográfica das Terras de Miranda comprende a totalidade das cuncas dos ríos 
Moucide e Ouro e a práctica totalidade da do Masma, así como doutros pequenos 
regueiros que verquen as súas augas ao Cantábrico nos límites costeiros dos termos de 
Foz e Barreiros. Á súa vez, o occidente do territorio de Miranda engloba unha parte 
importante do tramo final da cunca occidental do Eo. Os ríos presentan un baixo grao de 
xerarquización, de forma que non se localizan grandes vasos mestres que recollan as 
augas de amplos territorios, senón ríos con cuncas reducidas que reciben afluentes de 
escasa importancia. Trátase de leitos fluviais de carácter oceánico e, polo tanto, cun réxime 
pluvial neto que presenta un máximo invernal e un mínimo estival pouco acusados. 

A cunca de maior importancia corresponde ao río Masma, con douscentos noventa e un 
quilómetros cadrados, distribuídos practicamente por enteiro nas Terras de Miranda. 
Presenta un cabeceira ampla e ramificada que posteriormente se vai estreitando a medida 
que transcorre o curso medio e baixo da canle principal. O río nace nas estribacións 
orientais do Xistral, a uns 900 metros de altitude, e verque as súas augas ao Cantábrico 
formando a ría de Foz, percorrendo un total de corenta e seis quilómetros, caracterizados 
por unha forte pendente, principalmente na súa cabeceira, onde o seu carácter torrencial 
propicia un dinamismo fluvial bastante activo. Inicialmente e ata o lugar de Estelo, recibe o 
nome de rego de Pedrido, neste punto e tras adquirir a categoría de río pasa a 
denominarse río de Tronceda, conservando esta denominación ata as proximidades de 
Viloalle, onde toma definitivamente o nome de río Masma, tras recibir pola súa marxe 
dereita as augas do Valiñadares e o seu afluente o Cesuras, que recollen as augas da 
cabeceira do val de Mondoñedo e, pola esquerda, as do río Fraga Vella que acopia as 
augas do bordo setentrional da serra da Toxiza. 

Neste punto, o río xira cara ao noroeste e, preto do lugar de Ribeira, recibe pola dereita as 
augas do val de Lourenzá, recollidas polo río de Batán e o seu principal afluente, o Baus, 
que flúen dende a vertente norte das serras da Cadeira e de Lourenzá. Na Cazolga, verque 
pola súa esquerda o río de Oirán e, máis adiante, cerca de Celeiro de Maññaos, recolle 
pola súa dereita as augas do regueiro Puxigo e, finalmente, as do regueiro de San Estevo 
e as do río Centino, xa na súa desembocadura. 

A cunca do Moucide percorre un total de once quilómetros dende o seu nacemento na 
vertente oriental do Xistral e os montes de Cabaleiros ata a súa desembocadura en Cangas 
de Foz. A súa cabeceira está conformada por un regato que, tras recibir as achegas de 
numerosos colectores secundarios, descende rapidamente e se vai ensanchando e 
amansando ata formar un caudal principal, que transcorre con lixeiras ondulacións e recolle 
as augas de numerosos regueiros, principalmente pola súa marxe esquerda, debido á 
presenza dun relevo máis acusado. 

O río Ouro forma unha cunca de forma redondeada na súa cabeceira, que posteriormente 
vai estreitándose cara á súa desembocadura. A totalidade dos preto de cento noventa 
quilómetros cadrados que conforman a súa cunca inclúense nas Terras de Miranda. O seu 
nacemento sitúase nas abas 
orientais do pico Cadramón e tras 
un percorrido próximo aos trinta 
quilómetros, atravesando suaves 
pendentes, verque as súas augas 
ao Cantábrico rompendo a rasa 
na ría de Fazouro. No seu tramo 
inicial, o río vai aumentando o seu 
caudal, recollendo as augas de 
numerosos regatos e regueiros 
que verquen as súas augas 
violentamente dende as abas 
setentrionais do Xistral. Tras 
alcanzar as terras de Alfoz, recibe 
pola dereita as augas dun dos 
seus principais afluentes, o Beloi, 
curso que achega as augas 
recollidas nos somontes da serra 
da Toxiza. Máis adiante recibe, no 
contorno da Seara, as augas 
recollidas polos ríos Bao e 
Ferreira, que canalizan as augas 
recibidas pola vertente oriental 

das estribacións máis setentrionais do Xistral. Finalmente, o curso canalízase cara ao mar 
entre dúas pequenas estribacións de dirección sur-norte que separan a súa cunca dos ríos 
Moucide e Masma. 

A cunca baixa do río Eo está representada, cara ao leste das Terras de Miranda, por un 
conxunto de ríos e regueiros, que verquen cara a este río as augas das terras de Trabada, 
Riotorto e unha pequena parte de Barreiros, recollidas nas vertentes orientais dos cordais 
de Lourenzá, A Cadeira e a serra do Pousadoiro. Ademais do propio Eo, que actúa como 
divisoria do territorio nalgún dos seus tramos, as principais canles que bañan estas paraxes 
de Miranda, son o río Torto e o seu afluente principal, o rego de Ferreiravella, o río de 
Carreirachá, o río de Trabada e, por último, o río de Porto Bragán, que recolle as augas 
orientais das suaves estribacións que conforman a caída cara ao mar da Cadeira. Neste 
tramo, a vertente occidental do Eo mostra unha suave inclinación que contrasta coas fortes 
pendentes da súa vertente oriental. 

CJima 


O clima do conxunto das Terras de Miranda poderíase definir como un clima morno, 
oceánico, húmido. Os invernos son moderados e o verán pouco caloroso e de curta 
duración, mentres que as estacións intermedias son frescas. A oceanicidade marca a 
presenza dunha oscilación térmica moderada. As precipitacións son, en xeral, elevadas e 
ben distribuídas ao longo do ano, sen que se rexistre un período seco. O réxime 
termopluviométrico xeral presenta, non obstante, certa gradación dende o litoral cara ás 
zonas montañosas, que seguen mantendo un carácter oceánico. Cara ao interior e co 
incremento da altitude amplíanse a oscilación térmica e o risco de xeadas, á vez que se 
rexistra unha maior cantidade de precipitacións. 

A interacción entre os condicionantes atmosféricos e os factores xeográficos, é a principal 
causa da distribución das temperaturas e do réxime térmico en superficie. A análise dos 
réximes térmicos das Terras de Miranda presenta unha importante limitación determinada 
pola escasa cantidade de estacións meteorolóxicas dispoñibles, inconveniente que a vai 
acentuado, se temos en conta a descontinuidade e a brevidade das series de datos 
recollidos nestas. 














Considerando este inconveniente, 
na análise dos datos termométricos 
consideráronse algunhas estacións 
situadas nas inmediacións das 
Terras de Miranda, co fin de obter 
unha visión máis axustada á 
realidade. Os datos dispoñibles 
permiten considerar que as 
temperaturas medias mensuais se 
manteñen en valores moderados 
ao longo do ano, con invernos 
curtos e pouco acusados e veráns 
non demasiado calorosos. A 
suavidade térmica dá lugar a unha 
amplitude anual débil que se sitúa 
entre nove e once graos 
centígrados. Estes baixos valores 
de amplitude pódense trasladar, así 
mesmo, aos valores mensuais e 
diarios. 

As temperaturas medias ao longo 
do ano oscilan entre os 10,2 graos 
centígrados rexistrados na estación 
de Fraga Vella situada a 710 metros de altitude e os 14,4 da estación de Ribadeo, a nivel 
do mar. As estacións de Lourenzá, Mondoñedo e Ferreira do Valadouro, mostran valores 
medios entre 12 e 14 graos centígrados. Os meses con temperaturas máis baixas, tanto 
en medias como en mínimas absolutas, correspóndense con decembro, xaneiro e febreiro, 
situándose os valores máis baixos en Fraga Vella con 5,2 graos de media para o mes máis 
frío, dato que contrasta coas restantes estacións con rexistros de temperaturas mínimas 
superiores a 7,5 graos e mesmo próximos a 10 graos no Valadouro, mostrando a influencia 
da altitude sobre a temperatura. Pola contra, as temperaturas máis altas rexístranse 
durante os meses de xuño e agosto, situándose as medias mensuais dos meses máis 
cálidos por enriba dos 18 graos centígrados. 

As precipitacións en forma de neve 
son escasas no territorio, aínda que 
presentan certa importancia nos 
cumes máis elevados da serra do 
Xistral. Non obstante, as néboas 
son abundantes no conxunto do 
territorio, dada a presenza da 
barreira montañosa que supoñen as 
serras setentrionais de Galicia. 
Estas néboas alcanzan certa 
persistencia e a elevada humidade 
que presentan propicia a existencia 
unha cantidade importante de 
precipitacións ocultas, que alcanzan 
o seu maior desenvolvemento nas 
estribacións do Xistral. 



En canto as precipitacións, os valores medios anuais que se rexistran no territorio oscilan 
entre os 930 mm de Ribadeo e os 1938 mm de Alfoz, situándose os valores medios do total 
de estacións analizadas, entre 1000 e 1500 milímetros por metro cadrado. En xeral, 
pódese afirmar que nas Terras de Miranda todos os meses do ano se poden cualificar de 
chuviosos, non rexistrándose períodos secos, aínda que a maior concentración das 
precipitacións se situaría entre os meses de novembro a marzo, nos que no conxunto do 
territorio se recolle un sesenta por cento do total anual. Polo tanto, o réxime pluviométrico 
mostra un desenvolvemento constante sen que se observen grandes alternancias e con 
cifras de precipitación elevadas ao longo de todo o ano. As masas de aire húmido, 
procedentes do océano, son canalizadas rapidamente, a través dos curtos vales fluviais, 
cara ás abas setentrionais da coroa montañosa de Miranda. Este vertixinoso achegamento, 
unido ao repentino freo que para as 
masas de aire supón a cadea 
montañosa, determina a presenza 
de elevadas e persistentes 
precipitacións nestas vertentes 
oceánicas e nas áreas de cume. 


Preci p itac ión media anu. : l 
BÜC'-IC'ÜO rniii 
1 non -i ¡go mm 
■1 iSü>-14í)Ü mm 
i4on-iaoo im 
IGQIMWa mm 



Bioclimatoloxia 


A bioclimatoloxía intenta explica as relacións existentes entres os parámetros climáticos e 
a distribución das especies e comunidades vexetais, factor de especial interese á hora de 
realizar unha correcta valoración das particularidades bioxeográficas dun territorio. Dentro 
do espazo de Galicia, unha das clasificacións bioclimáticas de maior repercusión foi a 
elaborada por Rivas-Martínez e as súas diferentes adaptacións. Máis recentemente, 
Ródríguez Guitián e Ramil-Rego, publican unha cartografía bioclimática de Galicia, na que 
o nivel de detalle e a cantidade de estacións meteorolóxicas estudadas axuda a afinar na 
delimitación das diferentes unidades bioclimáticas, permitindo o seu emprego en estudos 
pormenorizados. 

Segundo esta clasificación, a maior parte do territorio galego encadraríase no 
macrobioclima temperado, que se caracteriza pola ausencia ou pouca incidencia da seca 
estival. Á súa vez, nalgunhas áreas do sueste de Galicia, a presenza dun claro período 
seco no verán determina a existencia do 
macrobioclima mediterráneo. Finalmente, a 
aparición de zonas de contacto entre ambos 
os dous macrobioclimas, repercutiría na 
presenza de estacións cun curto período de 
seca estival, que se incluirían na variante 
submediterránea do macrobioclima 
temperado. As Terras de Miranda localízanse 
no dominio do macrobioclima temperado, 
aínda que o espazo litoral e parte das áreas 
basais dos principais vales fluviais estarían 
baixo a influencia da variante 
submediterránea deste macrobioclima. 

A influencia do océano sobre o clima 
determina que se establezan diversos 
bioclimas dentro dun macrobioclima 
establecido. Os resultados obtidos no estudo 
citado sitúan a totalidade do espazo das 

Terras de Miranda no ámbito do bioclima 
hiperoceánico e, polo tanto, localiza ao territorio 
nunha área de grande influencia do océano sobre o 
clima. Dentro dun bioclima determinado poden 
establecerse diferenzas en función da influencia da 
altitude sobre o clima e a presenza de 
determinadas especies de flora ou tipos de 
vexetación. Estes parámetros determinan a 
existencia de diferentes pisos bioclimáticos. Neste 
sentido, nas Terras de Miranda localizaríanse os 
pisos bioclimáticos termotemperado superior, 
mesotemperado e supramorno. A zona costeira e 
os fondos de val serían as zonas de maior 
benignidade climática e incluiríanse no piso 
termotemperado, caracterizado pola abundancia de 
taxóns menos tolerantes ao frío como o albedro, a 
sobreira, o loureiro, a bóla de neve ou as xaras. A 
bondade climática determina que historicamente 
sexa a parte do territorio con maior presenza de 
asentamentos e maior uso do territorio. 

As bocarribeiras e a maior parte da área montañosa 
do territorio englóbanse no piso mesotemperado, 
que conforma o piso de maior extensión en Galicia 
e, igualmente, nas Terras de Miranda. O piso 
presenta certas limitacións climáticas severas que 
impiden a presenza de especies termófilas, aínda 
que as zonas de menor altitude albergan aínda 
especies características do piso termotemperado. 
O rigor térmico dos pisos superiores, fai que no 
supratemperado se atope o límite superior de 
numerosas especies como o carballo, o castiñeiro, 
os toxos ou a brusca. A presenza de valores 
climáticos aínda non extremos determina que fora 





















un territorio amplamente explotado, tanto dende o punto de vista forestal, como agrícola e 
gandeiro, no que se sitúa un número importante de asentamentos. Finalmente, grande 
parte das zonas altas do macizo do Xistral e algunhas zonas de cume das serras orientais 
de Miranda inclúense no piso supratemperado. A presenza de longos períodos de xeadas 
limita a existencia de asentamentos, ao tempo que os aproveitamentos tradicionais se 
reducen fundamentalmente a actividades de pastoreo estacional. 

Un último factor, que inflúe de forma decisiva na distribución da vexetación, é a relación 
entre o réxime térmico e as precipitacións. En función desta relación, as clasificacións 
bioclimáticas subdividen os diferentes tipos de bioclimas nunha serie de rangos 
denominados ombrotipos. Segundo a cartografía antes citada, nas Terras de Miranda 
obsérvase un forte contraste entre a zona da rasa, situada no ombrotipo subhúmido e as 
áreas cuminais da serra do Xistral, que se encadrarían no ombrotipo ultrahiperhúmido. 

Neste sentido, a serra do Xistral configura unha área montañosa que presenta 
características climáticas propias e diferenciadas dos territorios litorais e interiores, 
marcadas polo súa fisiografía, proximidade ao mar e pola súa posición estratéxica en 
relación coa dinámica climática rexional. No período outonal-primaveral, os cumes 
montañosos frean o avance das frontes ciclónicas, producíndose frecuentes e cuantiosas 
precipitacións de auga e, en menor medida, de neve. Ao longo deste período a temperatura 
mínima establécese por debaixo dos 0 °C. No período estival, rexístrase unha diminución 
das precipitacións, mentres que a diferenciación térmica das áreas montañosas fronte aos 
territorios interiores e litorais determina a configuración dun mar de nubes denominado 
localmente como “a corda” que envolve de forma case permanente a montaña. Nestas 
condicións, as áreas de cumes manteñen unha elevada humidade ambiental (Hr >80%) 
con elevadas precipitacións ocultas. Deste modo, na maioría da área, o réxime de 
precipitación anual determina a existencia de condicións hiperhúmidas (P >1400 mm), 
alcanzándose, nas áreas por enriba dos 850 m, ambientes ultrahiperhúmidos (P >2400 
mm). Non se rexistran, en ningún período mensual, condicións de seca, o que determina 
que o espazo natural sexa un dos escasos territorios de Península Ibérica nos que existe 
unha equidade estacional da precipitación. O réxime térmico caracterízase por unha media 
anual entre 10-11 °C, con veráns frescos e invernos moi fríos, sendo frecuente o rexistro 
de temperaturas inferiores a 0 °C entre os meses de outubro a maio. 

PAISAXE 

































A PAISAXE 


paisaxe das Terras de Miranda aparece dominada polo alto de Cadramón, que se desliza 
cara ao mar ao longo de numerosas serras de menor altitude, abríndose en amplos vales 
que rompen finalmente a rasa litoral no seu contacto co mar. O territorio combina as 
características dispares das agrestes serras setentrionais, coas súas formacións de turba, as 
matogueiras e o gando en liberdade, e dos suaves vales e o baixo litoral, nos que dominan as agras 
e plantacións forestais. Seguindo a proposta de clasificación da paisaxe analizada no anterior 
apartado, nas Terras de Miranda estarían representados tres tipos de paisaxe: a área litoral 
incluiríase no tipo Arco Cantábrico Galego, os vales e montañas sublitorais encadraríanse no tipo 
Sublitoral Cantábrico Galego e, finalmente, as áreas montañosas das Terras de Miranda 
axustaríanse ao tipo de paisaxe Serras Galaico-Asturianas. 


Antes de comentar as principais características dos tipos de paisaxe presentes no territorio, é 
necesario incluír, polo seu valor histórico, a descrición da paisaxe, que Otero Pedrayo inclúe, en 
1928, na súa obra Paisaxes e Problemas Xeográficos de Galicia, ao detallar as características 
paisaxísticas da Rexión Natural Cantábrica: ”... os montes chegan ao mar profundamente 
traballados por sistemas de vales... Na montaña domina unha economía pastoral, pequenos pobos 
apartados, montes onde vagan rabaños de cabalos (as greas), invernos longos e duros - o contacto 
entre a montaña e o val é constante e a moi pouca distancia vertical suceden aos altos toxos e uces 
do ermo apenas interrompidos poragros de centeo, a mimosa vexetación dos vales abrigados onde 
crecen a laranxeira e o limoeiro”. 


“O fondo val do Masma remata na ría de Foz e divídese en dous segmentos Mondoñedo e 
Lourenzá... o primeiro máis verde e profundo asombrado polas alturas da Rocha, os Picos e 
Padornelo, últimas derivacións dos poderosos montes circundantes todo tapizado de verdor fresco 
e húmido fresco e nebuloso e o segundo máis aberto ao mar dominado pola vila de Lourenzá”. 


“O soberbio val do Ouro está enmarcado por dúas series de alturas que xorden diverxentes do alto 
monte Cadramón. A oriental máis baixa pero áspera e despoboada, corre por Libureiro, álzase na 
concisa rocha, chea de prestixio histórico, da Frouseira e remata no mar nas puntas Marzán e 
Vilarmeá. Só preto de Adelán ofrece un paso doado ao camiño contiguo e á moderna estrada. A 
occidental é a alta serra do Xistral que en termos de Vilacampa e Riobóo radia en catro direccións 
A máis occidental (monte tres mulleres) estreita a porción terminal do val”. 

“O valedouro é case chairo na súa parte central, obtén grandes colleitas de patacas, centeo, millo, 
froitas, os bosques de piñeiros que visten case toda a costa galega invaden o val e combínanse na 
mesma paisaxe cos grupos de carballos e cos bidueiros amigos da montaña. O río alimentado por 
regueiros múltiples especialmente os de Ferreira e Pereiro remata na praia apoiada nos cabos 
Fazouro e Vilarmeá. .. ”A terra montañosa de Cadramó, é ben diferente do corazón do val o centro 
Ferreira do cal recolle as enerxías do país, a porción central leva o nome de Terrachá 

PaisaXes das Terras de Miranda 

O Litoral 

A paisaxe do Arco Cantábrico de Miranda caracterízase pola presenza da chaira litoral coñecida 
como A Mariña ou a rasa. Así como noutras zonas do litoral de Galicia, o contacto entre o litoral e 
os vales ou bocarribeiras establécese de forma directa no litoral cantábrico, a rasa configura un 
amplo espazo chairo que transita entre o litoral e os vales ou promontorios sublitorais. Este aspecto 
determina o predominio de costas acantiladas, desenvolvidas ao contactar sobre o océano a 
planicie litoral elevada. Os materiais dominantes son cámbricos e silúricos, cunha sección central 
granítica. A fraxilidade dos materiais esquistosos establece o carácter rectilíneo da liña de costa e 
a presenza de interesantes formacións pétreas, orixinadas polo efecto modelador do mar. Os 
cursos de auga que verquen ao Cantábrico parten a rasa, formando en ocasións rías de escasa 
entidade, como as de Foz e Fazouro, humedais de grande heteroxeneidade de ecosistemas, 
derivados da confluencia e mestura periódica das augas mariñas e continentais, entre os que 
destacan, polo seu interese para a conservación, os sistemas de marismas e as chairas areentas. 
As praias aparecen situadas baixo acantilados ou en áreas máis doadamente erosionables 
configurando auténticos sistemas de praia duna que transitan cara ao continente a través de 
sistemas dunares, que, non obstante, están ausentes nas praias ao pé de acantilados, que pasan 
directamente cara a matogueiras costeiras situadas sobre o cantil. 

A morfoloxía e estrutura da liña costeira dificulta a presenza de áreas de refuxio, cunha 
configuración que permitise o seu emprego como portos, de modo que as rías constitúen os únicos 
abrigos naturais presentes no territorio. Neste sentido, as rías de Foz e Fazouro albergan 
respectivamente os pequenos portos de Foz e Nois, únicos presentes nas Terras de Miranda. A 
pesar da súa reducida capacidade portuaria e a súa actualmente escasa incidencia económica no 
conxunto da Mariña, ambos os dous portos presentan unha dilatada historia, incluíndo a posible 
orixe fenicia do porto de Nois, aparecendo citada a súa importancia para o territorio en numerosas 
fontes documentais. 


























Existe unha ampla fractura estrutural entre os principais núcleos urbanos e o resto do territorio. As 
vilas de San Cosme de Barreiros e Foz e o seu ámbito máis inmediato concentran unha grande 
cantidade de poboación e experimentaron un notable crecemento nas últimas décadas. Ambos os 
dous núcleos mostran unha perda da estrutura tradicional, enmascarada pola creación de novas 
áreas urbanas dominadas por construcións modernas. Pola contra, o resto do territorio litoral 
mostra unha baixa densidade de poboación que aparece diseminada configurando aldeas de 
estrutura polinuclear, cunha elevada presenza de construcións tradicionais, aínda que cunha 
crecente importancia de novas construcións alleas ao contorno e, en moitas ocasións, situadas 
sobre a liña de costa. Neste amplo territorio, o uso principal continúa sendo o agrícola e gandeiro, 
dominando a estrutura en amplas agras divididas por muros de cachotaría de escaso tamaño, entre 
as que aparecen diseminadas aldeas de escasa entidade, lugares e casas illadas. 

A paisaxe do litoral de Miranda sufriu importantes transformacións, nacidas fundamentalmente do 
incremento dos usos turísticos, que derivou na proliferación de novas construcións que destacan 
sobre a persistencia de usos e construcións tradicionais. A paisaxe, polo tanto, aparece dominada 
pola presenza do mar e o seu contacto co territorio a través de praias, acantilados e rías; sobre esta 
transición, sitúase o segundo grande carácter do litoral, a rasa, cuxa presenza determina o 
predominio de formas achandadas e de espazos agrarios, configurados por grandes agras, fronte 
a outras áreas litorais galegas, nas que a inmediatez do relevo, forza a presenza dunha paisaxe 
agraria definida pola presenza de terrazas. 

Os territorios sublitorais 

A área sublitoral das Terras de Miranda, ao igual que no resto do territorio de Galicia, foi 
historicamente a responsable da subsistencia da maior parte da súa poboación, aspecto que aínda 
se evidencia na actual repartición poboacional, na que a maioría de concellos con máis de 100 
habitantes por km 2 se atopan situados neste territorio. 

A paisaxe dos vales de Miranda foi tradicionalmente unha zona con ampla presenza de cultivos 
forestais, principalmente de piñeiros, como sinala Otero Pedrayo na súa descrición da comarca ou 
como aparece salientado noutros estudos territoriais de principios do século XX, como a Xeografía 
Xeral do Reino de Galicia, dirixida por Carreiras i Candi nos anos 20, ou outras obras máis antigas 
como o Dicionario Xeográfico de España de Pascual Madoz (1850) ou algúns documentos datados 
nos séculos XVI e XVII e citados no traballo de Pegerto Saavedra, Economía, política e sociedade 
en Galicia: A provincia de Mondoñedo, 1480-1830. Neste sentido, destaca o dato recollido no 
estudo de Carreiras ¡ Candi, referido á presenza no termo de Barreiros, de mil hectáreas de 
explotación de piñeiros destinados á súa exportación. Nestas obras sinálase igualmente a 
importancia agrícola dos fondos de val, estruturados nunha paisaxe de agras, cercadas por muros 

de cachote ou de chantos e situadas no ámbito das aldeas. Estas agras, hoxe en día só 
observables nalgunhas áreas, perderon o seu sentido tradicional, xa que antigamente 
representaban unha acepción social, como terreo de labor comunitario no que todos os labores se 
desenvolvían de forma colectiva, actuando como vínculo entre os veciños dunha aldea. 

A benignidade climática dos fértiles vales determinou que historicamente soportasen unha forte 
ocupación, así como un intenso uso do territorio. Este feito concrétase en que o sublitoral se 
configure, en xeral, como unha paisaxe fortemente antropizada, onde a vexetación natural e, 
fundamentalmente, os bosques son escasos ou mesmo inexistentes, ao ser substituídos por 
cultivos agrícolas ou forestais e polos núcleos de poboación. Na actualidade, a paisaxe agrícola 
tradicional, persistente durante séculos, sufriu unha marcada transformación. Nas últimas décadas 
produciuse un importante despoboamento das áreas rurais, que deveu no envellecemento da 
poboación, cando non no despoboamento de numerosos núcleos rurais de menor entidade, 
concentrándose a poboación nas cidades. A despoboación vai acompañada polo abandono das 
terras de labor, que en numerosas ocasións, supuxo a substitución dos cultivos agrícolas por 
repoboacións forestais. 

Neste sentido, a actividade forestal experimentou un importante desenvolvemento no territorio. O 
aproveitamento forestal estivo presente durante a historia de Miranda, como fonte de enerxía, non 
só nas casas, senón para a importante industria do ferro. Outros usos da madeira que aparecen 
citados en numerosos documentos históricos, son o abastecemento de madeira para os estaleiros 
locais ou da armada da coroa de Castela, e mesmo a exportación, fundamentalmente a través do 
porto de Ribadeo. A pesar da presión nos usos forestais, as descricións de principios do século XX, 
incluídas na Xeografía de Carreiras ¡ Candi, fan referencia á presenza de numerosas devesas nas 
que crecían grande cantidade de árbores autóctonas, reflectindo certa sostenibilidade destes usos. 





Hoxe en día a paisaxe aparece amplamente transformada, destacando nesta as amplas superficies 
de plantacións de eucalipto, que substituíron ás plantacións de piñeiros e, mesmo, a formacións 
arbóreas autóctonas ou áreas de matogueira, favorecidas pola mecanización do laboreo forestal, 
que permite a realización de plantacións en áreas máis abruptas. De igual forma, o progresivo 
abandono dos labores agrícolas nas terras de fondo de val supuxo a substitución de amplas áreas 
por cultivos de eucalipto. 

As Serras 

Baseándose na configuración xeomorfolóxica, climática e dos usos do territorio, a paisaxe das 
serras de Miranda podería analizarse dúas unidades, as bocarribeiras e os cumes. As 
bocarribeiras, termo acuñado por Otero Pedrayo para referirse aos espazos que enlazan os vales 
sublitorais coas áreas de cume, representan unha ampla proporción do territorio de Terras de 
Miranda e o seu carácter transicional confírelles características propias, diferentes aos vales e as 
áreas cuminais. 

En relación co poboamento, a maior benignidade climática fronte aos cumes determina que 
representen as zonas onde se concentran os núcleos de poboación nas zonas montañosas. Non 
obstante, e a diferencia dos vales, a topografía e as condicións imperantes supeditan a presenza 
humana, que se desenvolve en torno a núcleos de escasa entidade, en cuxo ámbito se sitúan 
terreos de labor reducidos e estruturados en parcelas pechadas, conformadas por pequenos 
prados de sega ou cultivos hortícolas, e terras de laboreo, situadas en áreas de monte e dedicadas 
ata mediados do século XX ao cultivo de cereais, a través dun sistema de roza e barbeito. Os 
campos cercados caracterízanse pola presenza de estruturas de peche de diferente natureza, 
englobando tanto o conxunto das terras agrícolas, como cada unha das parcelas en que se 

subdividía a terra. Os cercados máis comúns no territorio son os muros de cachote, os chantos ou 
as sebes arbóreas ou arbustivas. Ao igual que nas zonas de val, o declive do sistema de 
explotación tradicional percíbese de forma clara pola presenza de cultivos forestais de coníferas 
alóctonas, situadas en superficies destinadas a aproveitamentos gandeiros e agrícolas. 

As bocarribeiras de Miranda albergan as maiores superficies de bosque autóctono do territorio, 
debido a que nestas se sitúan numerosas canles encaixadas que albergan boas representacións 
de bosques fluviais. Ao tempo, a área inclúe unha ampla superficie de zonas con fortes pendentes, 
con grandes limitacións para o seu aproveitamento forestal, que se converteron nas áreas de 
refuxio dos bosques autóctonos, fronte ao masivo desenvolvemento forestal que acabou con 
grandes extensións de bosque. 

As áreas que conforman os cumes montañosos presentan unha desigual configuración 
xeomorfolóxica altitudinal e climática, que deriva na presenza de diferentes configuracións da 
paisaxe montañosa das Terras de Miranda. En pñmeiro lugar, a zona de maior altitude, centrada en 
torno aos altos de Cadramón e Chao do Lamoso, intégrase no dominio das cuarcitas do Xistral, 
material de grande dureza que determina o dominio de amplos relanzos cuminais, que se atopan 
recubertos por niveis de turba activa ou antigas turbeiras colonizadas por breixeiras húmidas. As 
augas que manan destes sistemas turbosos presentan unha característica cor escura. As duras 
condicións climáticas limitan o desenvolvemento do bosque, unicamente representado por 
formacións de bidueiros ou acivros que conforman o límite superior do bosque. Este espazo recibe 
localmente a denominación de “Montes mouros”. 

Na periferia do macizo cuarcítico, sitúase cara ao leste unha área montañosa de menor altitude, 
que se prolonga dende o Xistral ata o macizo da Toxiza, conformada polo afloramento granítico do 
denominado manto de Mondoñedo. Este espazo caracterízase pola presenza de formas do terreo 
máis suavizadas e pola súa particular conformación nunha constante alternancia de formas 
elevadas e deprimidas, cuxa orixe se sitúa na súa constitución xeolóxica. As áreas elevadas 
reflicten a presenza de materiais de difícil alteración e están representadas por unidades rochosas 
escasamente vexetadas nas que predominan interesantes formas pétreas, como castelos, domos 
ou rochedos. Mentres, as zonas afundidas evidencian a presenza de áreas con materiais máis 
quebradizos, personificadas en alvéolos de alteración e pequenos vales fluviais. Os alvéolos 
presentan unha ampla diversidade de medios higrófilos, entre os que se forma un valioso mosaico 
entre comunidades de turbeiras, breixeiras húmidas, mananciais, etc... As tonalidades claras dos 
afloramentos graníticos, xuntamente co carácter cristalino das fontes que xorden das turbeiras, fai 
que este conxunto do territorio se denomine “Montes brancos”. A menor altitude dos montes 
brancos, fai que nestes sexa frecuente a presenza de repoboacións forestais de piñeiros nas zonas 
máis abrigadas e afastadas do case permanente encharcamento do chan. 

Ambos os dous territorios comparten, non obstante, un marcado rigor climático, máis acusado nos 
montes mouros, que se reflicte na ausencia de asentamentos en cotas altitudinais nas que noutros 
territorios se detecta unha forte presenza humana. As case constantes néboas e precipitacións 
ocultas, unidas aos longos e duros invernos, fan do territorio unha das áreas de Galicia mais hostís 
co home. A principal actividade económica en ambas as dúas áreas montañosas constitúea a cría 
extensiva de gando vacún e equino en réxime de semiliberdade, actividade que se prolonga ata os 
nosos días, sendo habitual a presenza de greas polas zonas cuminais da Toxiza e o Xistral. 

A paisaxe dos cumes do Xistral e A Toxiza configura unha das paisaxes máis peculiares e 
interesantes de Galicia e mesmo do noroeste da Península Ibérica. Acombinación das turbeiras de 
cobertor tapizando as amplas planicies cuminais, prolongándose cara aos vales por turbeiras de 
ladeira e as amplas superficies de alteración entre castelos graníticos e humedais sobre alvéolos, 
conforman unha paisaxe única, na que a presenza de greas de eguas reflicten un aproveitamento 
racional do medio. Esta valiosa paisaxe sufriu fortes alteracións durante a segunda metade do 
século XX, coa introdución de plantacións de piñeiros e, fundamentalmente, durante os últimos 
anos coa instalación de parques de aproveitamento da enerxía eólica. Estas infraestruturas 
supuxeron a perda de identidade da paisaxe, así como importantes alteracións na dinámica dos 
ecosistemas de turbeira. 

A terceira grande unidade que caracteriza a paisaxe das montañas de Terras de Miranda sitúase 
no seu extremo oriental, no dominio dos materiais metamórficos, constituídos por lousas e xistos, 
cuxa fraxilidade queda patente na disposición da rede fluvial. Trátase dunha área montañosa de 
menor altitude que se dispón en dirección sur-norte e que aparece configurada polas serras de 
Pousadoiro, Lourenzá e A Cadeira. Esta área montañosa caracterízase pola presenza de formas 
suaves, aínda que o carácter quebradizo do material dominante, determina a presenza de fortes 
incisións orixinadas en torno á rede fluvial e unha paisaxe na que se suceden vales e cumes. A 
bondade climática e topográfica determina unha maior presenza de asentamentos humanos e un 
uso máis intenso do territorio, centrada na gandaría vacún e no aproveitamento forestal. Na súa 
parte máis meridional é relativamente frecuente a cría de gando extensiva, mentres que cara ao 
norte predomina a gandaría intensiva, que determina a presenza dunha paisaxe dominada por 
grandes extensións de pastos. Aimportancia forestal da montaña oriental de Miranda remóntase no 
tempo, principalmente como fonte de abastecemento da puxante industria do ferro. Na actualidade, 
os bosques autóctonos, que antano forneceron as numerosas ferrarías e cuxa espesura asustaba 
ao neno Álvaro Cunqueiro, atópanse en franca recesión, pola presión exercida polos cultivos de 
eucalipto que xunto coas pradarías antrópicas dominan unha grande parte do ámbito. Non 
obstante, neste ámbito montañoso consérvanse as mellores representacións do bosque autóctono, 
que permanecen refuxiadas en áreas de forte pendente no ámbito dos vales fluviais. 


PaisaXe: cultura e tempo 


O litoral cantábrico de Galicia, constitúe unha área de referencia a nivel mundial para o estudo da 
dinámica climática global para o último ciclo glaciar-interglaciar do Cuaternario. Os materiais que 
conforman o zócolo da rasa cantábrica aparecen recubertos por sedimentos arxilosos e limosos, 
turbas e sedimentos orgánicos, gravas, areas e coluvións, etc., depositados ao longo das diferentes 
etapas do Cenozoico. A cunca aparece actualmente alzada con respecto ao nivel do mar, 
conformando unha ampla chaira. Entre a base dos acantilados e os relevos sublitorais aparecen 
tramos colgados de materiais detríticos e orgánicos depositados entre hai setenta mil e vinte mil 
anos, mentres que baixo o nivel mariño se sitúan sedimentos formados en humedais continentais 
cuxa idade supera os noventa mil anos. Á súa vez, nas áreas cuminais das serras do Xistral e A 
Toxiza localízanse amplas superficies de turbeiras activas ou fosilizadas cuxa orixe se sitúa en 
torno a dez mil anos, chegando mesmo ata os quince mil anos de antigüidade. 

Estes sedimentos formados no seo dos humedais constitúen a principal fonte de información sobre 
a evolución da vexetación e da paisaxe vexetal dun territorio en relación cos cambios climáticos 
acontecidos a nivel planetario. O cuaternario identifícase como un amplo período iniciado hai 2,5 
millóns de anos e caracterizado pola sucesión de glaciacións de en torno a cen mil anos de 
duración, separadas por períodos mornos cuxa extensión media se sitúa sobre dez mil anos. As 
fases glaciares caracterizáronse por un forte agravamento do clima e a expansión cara ao sur das 
masas de xeo polares. Desta forma, as zonas máis setentrionais do continente europeo e do 
atlántico norte situaríanse baixo grosos mantos de xeo, mentres que ao seu sur se situarían amplas 
extensións de desertos polares, tundras e amplas pradarías varridas por ventos secos e xélidos, 
procedentes das masas de xeo. Agrande cantidade de auga atrapada nos glaciares, unida ao peso 
que supón a súa presenza sobre o continente, orixinaría grandes modificacións do nivel do mar, de 
forma que a liña de costa en Galicia, se situaría cen metros por debaixo do actual nivel do mar. Pola 
contra, durante as fases mornas, denominadas interestadiais, as condicións climáticas serían 
similares ás actuais, dado que se trata dun período interestadial, iniciado hai dez mil anos, tras a 
finalización da fase glaciar Würm, cuxo comezo se sitúa hai cento dez mil anos. 

A presenza dunhas condicións climáticas de extrema dureza constitúe un factor limitante para o 
desenvolvemento da vida e, á súa vez, para a formación de áreas húmidas que puidesen actuar 
como rexistros das formacións vexetais presentes en cada territorio. Á súa vez, as intensas 
modificacións xeomorfolóxicas que supoñen nos territorios a sucesión de ciclos glaciar-interglaciar, 
implican en moitas ocasións a erosión dos sedimentos depositados en fases anteriores. Deste 
xeito, en Europa son moi escasas as áreas nas que se conservan estes testemuños e, na súa 

maioría, sitúanse en áreas meridionais, afastadas das masas de xeo, non superando, salvo 
algunha excepción, os cento dez mil anos de antigüidade. Neste sentido, as Terras de Miranda 
constitúen un territorio privilexiado, xa que albergan sedimentos que reflicten as variacións da 
paisaxe e o clima durante os últimos cen mil anos. 

O descenso do nivel do mar rexistrado durante a última glaciación deixaría ao descuberto, fronte á 
actual liña de costa, unha ampla chaira litoral, que recollería cara ao mar as precipitacións 
depositadas sobre o continente. A suave topografía deste espazo favorecería a formación dun 
importante sistema de humedais, cuxos vestixios se poden localizar hoxe en día baixo os niveis de 
praia ou nos cantís de numerosos territorios do litoral de Galicia. A formación de maior interese, 
polo amplo período representado, sitúase no ámbito da praia de Area Longa, en Fazouro, aínda que 
ao longo do val do río Moucide se sitúan algunhas formacións tamén interesantes, aínda que cun 
ámbito temporal máis reducido. 

Os datos obtidos a partir destes depósitos permitiron reconstruír a dinámica da paisaxe e o clima 
nun período abranguido entre hai noventa mil e quince mil anos. Esta información compleméntase, 
para os últimos quince mil anos, cos rexistros recuperados nas turbeiras do cordal de Chao do 
Lamoso, na serra do Xistral. O inicio da secuencia situaríase nun período de transición, 
denominado Prewürm, que se sitúa entre o interior interglaciar, denominado Eemiense, 
desenvolvido entre hai 110.000-100.000 anos, e o glaciar Würm, cuxa duración se sitúa entre hai 
80.000 e 10.000 anos. Os datos reflectiron durante o Prewürm unha paisaxe dominada por bosques 
caducifolios, entre os que destaca a presenza de faiais no ámbito do litoral, en posicións mais 
occidentais que na actualidade. As principais formacións arbóreas representadas serían os 
bidueirais, reflectindo unhas condicións climáticas de certo rigor. 

Tras esta fase inicial de transición, no desenvolvemento do período glaciar sucédense dúas fases 
de avance cara ao sur das masas de xeo continental e oceánica, denominadas estadiais 
würmienses inicial (80.000-60.000) e final (25.000-15.000), durante as que se rexistra un intenso 


agravamento das condicións climáticas, detectándose a nivel 
continental un marcado descenso dos valores medios de 
temperatura, humidade e das precipitacións. Entre ambos os 
dous ciclos, desenvólvese unha fase intermedia na que se 
observa o encadeamento de curtas pulsacións alternas entre 
condicións frías e atemperadas, aínda que sen chegar a 
alcanzar valores propios dun interglaciar ou dunha fase 
estadial. 

Durante os estadiais, a paisaxe das Terras de Miranda estaría claramente dominada por breixeiras, 
aínda que outras formacións como bosques e herbais presentarían certa importancia no territorio, 
situación que se estendería ao longo dos territorios sublitorais do noroeste da Península Ibérica. O 
predominio das breixeiras reflectiría a presenza dunhas condicións climáticas frías, que impedirían 
a hexemonía dos bosques, aínda que, non obstante, persistiría unha humidade relativamente alta, 
que non resultaría un factor limitante para o crecemento de numerosas especies de árbores. Neste 
sentido, os diagramas obtidos reflicten a persistencia no territorio da maior parte das árbores que 
se integran nos actuais bosques de Miranda e tamén outros hoxe en día desaparecidos deste 
ámbito ou mesmo de Galicia. Estes elementos arbóreos situaríanse formando bosquetes de 
pequeno tamaño e ocuparían posicións topográficas que ofrecesen un maior abrigo fronte aos 
rigores climáticos imperantes. Os datos revelan principalmente dúas grandes conclusións: por un 
lado, o predominio das breixeiras marca unha grande diferenciación fronte a maior parte dos 
territorios europeos, nos que a vexetación dominante serían formacións herbáceas de carácter 
xérico, en resposta a unha menor dispoñibilidade hídrica. Por outra banda, a persistencia de 
bosquetes cunha importante diversidade arbórea, durante as fases máis frías do último período 
glaciar, determina a cualificación do espazo sublitoral de Galicia como unha das poucas áreas de 
refuxio nas que a flora menos resistente ao frío permaneceu acantoada, para posteriormente 

Ao longo da fase intermedia que 
separa ambos os dous estadiais, a 
alternancia de condicións frías e 
atemperadas, que caracterizan este 
período a nivel global, reflíctese na 
secuencia por unha 
fases nas que se 
incremento da 
paisaxística dos 
enmarcadas entre 
que se reduce a 


sucesión de 
percibe un 
significación 
bosques, 
pulsacións nas 
importancia do 


bosque, recuperándose o predominio 
das breixeiras. Ao tratarse de fases 
de curta duración, o feito de que se 
rexistre un maior desenvolvemento 
do bosque implicaría a presenza de 
bosques nas proximidades do 
territorio, reforzando a idea da 
presenza de áreas de refuxio. 

O final da última glaciación sitúase 
nos territorios litorais e sublitorais de 
Galicia, hai 16.000 anos. Nesta data 
iníciase unha fase de transición 
complexa, denominada tardiglaciar, 
na que se suceden dous períodos 
máis fríos (entre 16 e 13.000 anos e 
entre 11 e 10.000 anos de antigüidade), separados por unha fase atemperada, denominada 
interestadio tardiglaciar. A incidencia desta fase na paisaxe do noroeste ibérico presenta fortes 
diverxencias, en función das características de cada un dos territorios. Nas áreas litorais e 
sublitorais, os estudos realizados revelan que durante a primeira das fases frías, a paisaxe estaría 
dominada por formacións herbáceas e breixeiras, mantendo os bosques un papel secundario, que, 
non obstante, aumenta a súa importancia durante a subseguinte fase atemperada. As formacións 

arborizadas predominantes estarían integradas principalmente por carballos, bidueiros, abeleiras 
ou castiñeiros. Finalmente, a segunda fase fría do tardiglaciar representa unha redución da 
superficie do bosque, adquirindo as formacións herbáceas e arbustivas un papel preponderante na 
paisaxe. 

Concluída esta fase de deglaciación, iníciase, hai aproximadamente dez mil anos, o actual 
interglaciar, o Holoceno. En termos climáticos definíronse tres fases. Unha inicial (entre hai 10.000 
e 7000 anos), que representa un período de continuas modificacións ambientais, pero que 
globalmente supuxo o quentamento progresivo das augas mariñas e dos territorios emerxidos. A 
continuación rexístrase unha fase morna ou óptimo climático, (entre hai 7000 e 2500 anos), 
momento no que se alcanzaron as etapas de maior temperatura no SW de Europa e que, nos 
territorios de marcado carácter oceánico, como as Terras de Miranda, se caracterizou, ademais, por 
unhas condicións especialmente húmidas. Por último, a fase denominada catatérmica (2500-0) 
podería definirse como unha sucesión de períodos ou subfases frías e cálidas que acabaron 
derivando cara ás condicións actuais. 

A fase inicial, marca unha rápida modificación na paisaxe, tanto nos territorios máis próximos ao 
océano, coma nos vales e montañas. As paisaxes dominadas por formacións herbáceas e 
arbustivas durante preto de oitenta mil anos van cedendo ante o avance do bosque. No ámbito das 
Terras de Miranda, os datos dispoñibles permiten identificar a colonización dos territorios polas 
formacións arbóreas, que nos territorios litorais están conformadas principalmente por carballeiras, 
aínda que tamén estarían presentes outras formacións, como piñeirais, bidueirais, etc., ocupando 
pequenas extensións. Mentres, nas serras sublitorais, os bosques estarían dominados, durante 
este período, por carballos e abeleiras, de forma paralela rexístrase, no ámbito do Xistral, a 
aparición de grupos de cazadores-recolectores que situaban os seus campamentos en abrigos 
rochosos. Non obstante, no transcurso desta fase, continúa producíndose a fusión dos xeos nas 
altas latitudes. Esta fusión provoca modificacións nas correntes oceánicas que se traducen, 
finalmente, en curtos episodios de arrefriamento, un dos cales se rexistra nas secuencias 
paleoclimáticas obtidas na serra do Xistral, como unha curta fase na cal se produce unha rápida 
deforestación da paisaxe. O cambio climático afectou igualmente aos poboadores do contorno, de 
modo que antes do seu inicio, os cazadores-recolectores habitaban un grande número de abrigos 
rochosos situados a diferentes altitudes. A medida que se incrementa o frío, detéctase o abandono 
dun importante conxunto de abrigos, quedando soamente ocupado ao final do evento, un número 
reducido deles situados a baixa altitude e nas áreas máis protexidas. A perda de importancia do 
bosque atribúese ao cambio climático e, á súa vez, ao incremento da actividade deforestadora dos 
poboadores en resposta ao agravamento das condicións ambientais. 

Durante o óptimo climático do actual interglaciar, a benignidade das condicións climáticas favorece 
o desenvolvemento e a expansión dos bosques caducifolios, que conforman unha paisaxe na que 
as formacións arbóreas alcanzarían o seu maior grao de representación, ocupando grandes 
extensións, nas que os compoñentes dominantes nos bosques do territorio serían os carballos e, 
en menor medida, as abeleiras. No seo destes, desenvolveríanse outras especies como bidueiros, 
freixos, ameneiros, olmos, acivros, tileiros, ou mesmo especies hoxe en día desaparecidas da área 
como os carpes. Estas especies poderían, á súa vez, conformar bosques de menor entidade 
dominados por unha ou varias árbores en determinadas situacións específicas. Entre as formacións 
arbóreas dominantes desenvolveríanse outras comunidades como matogueiras e herbais, que 
ocuparían espazos nos que existiría algún factor de carácter local que impedise o desenvolvemento 
do bosque. 

Os últimos dous mil cincocentos anos da historia da paisaxe aparecen marcados polo 
desenvolvemento da cultura e o perfeccionamento das técnicas de aproveitamento do medio, que 
unidos á benignidade do clima, favorecen unha rápida expansión da poboación e un aumento da 



influencia do home sobre os ecosistemas naturais. A presión sobre os ecosistemas alcanza cotas 
alarmantes durante a segunda metade do século XX, de modo que actualmente pode considerarse 
o home como o principal axente de transformación da paisaxe. 

A xeneralización dos modelos de explotación irracional do territorio provocou a práctica 
desaparición das paisaxes naturais e culturais dando paso ao predominio de paisaxes artificiais 
derivadas da destrución da rede fluvial coa construción de grandes encoros, desecamento de 
humidais, contaminación das augas, introdución de especies invasoras, urbanización de áreas de 
interese natural, uso irracional das enerxías alternativas, monocultivos forestais, etc. A profusión 
das paisaxes antrópicas tradúcese, finalmente, na homoxeneización dos territorios, perdéndose 
gradualmente a biodiversidade e a identidade cultural dos pobos. Á súa vez, prodúcese un 
incremento do risco ante desastres naturais, derivado da influencia do home no cambio do clima e 
a maior sensibilidade das paisaxes artificiais ás perturbacións naturais e aos cambios climáticos. 

s reconstrucións paleoambientais obtidas a partir do estudo da turba fosilizada recuperada 
na praia de Area Longa (Fazouro), testemuñan o predominio na paisaxe de Miranda das 
formacións arbustivas dominadas por ericáceas, que configurarían amplas formacións de 
breixeiras secas e húmidas. A importancia das formacións arbustivas queda patente na alta taxa de 
biodiversidade que engloban estes tipos de hábitats, cun importante número de especies raras, 
disxuntas ou endémicas para o territorio da área meridional da fachada atlántica europea ( Arnica 
montana subsp. atlantica, Erica ciliaris, Genista berberidea, Thymelea coridifolia, Ulex minor, Ulex 
gallii, etc.) así como especies de área restrinxida e disxunta entre as áreas atlánticas do territorio 
europeo ( Daboecia cantábrica, Erica ciliaris, Erica vagans, Erica mackaiana, Myrica gale). 


Ao longo dos últimos 100.000 anos, os bosques tiveron, en consecuencia, un papel minoritario en 
relación coas formacións de carácter arbustivo. Ao longo do Würm, esta situación responde a 
condicións climáticas que determinaron o acantonamento das masas forestais arredor dos 
corredores fluviais máis térmicos, nos que deberon persistir diversos tipos de formacións 
arborizadas dominadas por árbores de folla caduca ( Quercus caducifolios, Betula, Corylus, Ulmus, 
Fagus, Tilia, Acer, Sambucus, etc), algunhas especies perennifolias ( llex aquifolium), así como 
especies leñosas higrófilas ( Alnus, Salix, Fraxinus, Myrica). O incremento térmico experimentado 
durante os últimos 10.000 anos favoreceu a expansión dos bosques dende os seus refuxios cara 
ás áreas montañosas e litorais, alcanzando a súa hexemonía na paisaxe durante un período de 
3000 anos (entre o 8000 e 5000 anos antes do presente). Este dominio do arboredo na paisaxe 
viuse interrompido pola actividade humana hai uns 5000 anos, a consecuencia da adopción da 
agricultura e a gandaría polos grupos humanos e conduciu, ao longo do tempo, a unha apreciable 
redución da superficie cuberta polas masas arborizadas preexistentes. 


Na actualidade, a pesar deste proceso deforestador xeneralizado, as Terras de Miranda sustentan 
unha grande diversidade de formacións arbóreas, que comprenden dende bosques de loureiros e 
salgueirais situados nos acantilados, ata bidueirais nas montañas máis elevadas, pasando por 
carballeiras de Quercus robure n grande parte dos vales, bosques mixtos en vales angostos ou ao 
pé de farallóns rochosos e bosques de ribeira e pantanosos nas áreas chairas. Froito do papel 
bioxeográfico desempeñado polos corredores fluviais ao longo do Cuaternario é o importante 
número de especies nemorais que albergan os bosques residuais do territorio, entre as que se 

atopan especies características das formacións subtropicais do Terciario e que na actualidade 
presentan unha área disxunta conformada por pequenas localidades do sueste de Europa e as illas 
do Atlántico Norte. A peculiaridade ambiental dos corredores fluviais resulta igualmente esencial 
para explicar a persistencia no río Eo de importantes poboacións de peixes anádromos, como son 
o salmón atlántico ( Salmo salar), a lamprea ( Petromyzon marinus), a anguía ( AnguiHa anguilla) ou 
o sábalo ( Sábalo sábalo) así como poboacións de bivalvos de augas doce ( Margaritifera 
margaritifera, Urtio timidus) e de cangrexo europeo ( Austropotamobius pallipes). 

Os ecosistemas continentais compleméntanse cunha ampla representación de formacións mariñas 
e costeiras, entre as que cabe destacar o sistema ría-esteiro da desembocadura do río Masma, os 
acantilados e praias de seixos que se estenden no bordo costeiro da rasa, e os sistemas de praias 
de area e medios dunares. 

A acción do home queda patente na configuración dos ecosistemas seminaturais, nos que aínda 
perduran signos característicos dos sistemas medievais de aproveitamento e explotación do 
territorio, estruturados arredor de pequenos enclaves poboacionais (lugares ou aldeas) a partirdos 
que se distribúen os labradíos, prados de sega, os bosques de castiñeiros “soutos", os pequenos 
hortos de froiteiras, fundamentalmente maceiras ou “pomares" e pequenos emparrados de vide. O 
modo tradicional de explotación do territorio contrasta con áreas que, nas últimas décadas, foron 
transformadas pola existencia de grandes superficies de cultivos forestais de piñeiros e, sobre todo, 
de eucalipto. 

Unidades ambientais de Terras de Miranda 

A expresión cartográfica dos tipos de hábitats realízase mediante unidades sintéticas designadas 
como unidades ambientais. Para o seu establecemento e diagnose recórrese tanto a criterios 
ecolóxicos derivados da denominada “ecoloxía da paisaxe”, como a técnicas cartográficas 
baseadas no emprego de sistemas de información xeográfica e de sensores remotos (fotografías 
aéreas, imaxes de satélite). 

As diferentes unidades ambientais identificadas nas Terras de Miranda representan, na maioría dos 
casos, formacións naturais: bosques, humidais, matogueiras e rochedos, sistemas dunares, xunto 
con unidades que corresponden a espazos antrópicos, como as plantacións forestais, os 
agrosistemas e as áreas urbanas ou industriais. 

Na actualidade, a cobertura do chan en Terras de Miranda está claramente determinada polos 
aproveitamentos antrópicos do terreo. Desta forma, o dominio en canto á ocupación do territorio 
establéceno as plantacións forestais, que supoñen máis do cincuenta e seis por cento do territorio 

e máis de corenta mil hectáreas. Dentro desta categoría, o principal uso corresponde a plantacións 
monocultivares de eucalipto, que representan preto do corenta e cinco por cento da superficie de 
Miranda. A súa distribución espacial, en consonancia coa súa importancia territorial, abrangue un 
amplo espectro de situacións, ocupando grandes extensións de terreo ao longo das Terras de 
Miranda, tanto nas zonas sublitorais, como nos vales e irrompendo nas zonas montañosas, 
principalmente nas áreas de menor altitude e suavidade de formas. Os piñeirais, que antano 
alcanzaron gran dimensión nas zonas litorais, pasaron a representar menos dun cinco por cento do 
territorio. 

Dende antigo, a elevada fertilidade dos vales centrais de Miranda foi enxalzada por numerosos 
autores, recolléndose en numerosos testemuños as pródigas colleitas de froitas e hortalizas destes 
vales, nos que antigamente se dedicaban amplas extensións ao cultivo da vide. Os datos recollidos 
durante o século XVIII testemuñan a existencia dunha importante produción cerealista, centrada 
principalmente nos vales e o litoral, que se estendería a máis de dúas mil trescentas hectáreas 
soamente no termo do Valadouro. As mesmas referencias sinalan a dedicación significativa aos 
cultivos frutícolas no Valadouro e nos vales de Lourenzá e Mondoñedo, destacando pola súa 
cantidade as maceiras, as pereiras ou as cerdeiras e figueiras, estas dúas últimas especialmente 
no val de Mondoñedo. 

Nos albores do século XX, constátase unha perda de peso da economía cerealista e a fruticultura, 
que se acentúa co discorrer do século e ata a actualidade en que as superficies dedicadas a estes 
cultivos son minoritarias. O progresivo abandono do medio rural determinou que, en moitas 
ocasións, antigos terreos de labor estean actualmente destinados ao cultivo de especies forestais 
alóctonas. Non obstante, outra das principais actividades económicas do medio rural de Terras de 
Miranda durante os últimos séculos, a cría de gando vacún, mantén certo brío no territorio. Desta 
forma e a pesar da perda de peso da poboación rural, as paisaxes rurais conservan un peso 
importante no uso do chan, conformando un vinte e oito por cento deste, con máis de vinte mil 
hectáreas ocupadas por esta unidade. 

O resto de unidades de vexetación identificadas nas Terras de Miranda representan valores 
inferiores ao dez por cento. Non obstante, estas unidades inclúen a grande maioría dos hábitats 
naturais presentes en Miranda: os bosques, as matogueiras, os humidais e os sistemas dunares. 

A representación territorial da unidade configurada polos bosques autóctonos constitúe 
actualmente pouco máis dun un por cento do territorio, con setecentas cincuenta e cinco hectáreas. 
De forma natural, os bosques serían, hoxe en día, as formacións que ocuparían maior superficie, 
estendéndose dende as zonas sublitorais ata os territorios montañosos, sendo substituídas 
soamente por matogueiras ou sistemas húmidos en áreas onde as condicións do substrato non 
permitisen o seu desenvolvemento. O escenario actual é ben distinto, quedando os bosques 
autóctonos relegados a posicións marxinais onde a pendente excesiva impide ou dificulta os 
labores forestais. 

Os bosques foron ao longo da historia unha das formacións vexetais máis castigadas polo home. 
Dende a antigüidade os primeiros poboadores atoparon neles un recurso como fonte de 
combustible. Ademais, a súa localización nas terras máis fértiles supuxo que a obtención de terras 
de cultivo levase consigo a destrución do arboredo. Finalmente, a adopción e desenvolvemento da 
metalurxia supuxo un considerable aumento da demanda de leña. Aacción dos humanos sobre as 
masas arbóreas queda ben reflectida nos estudos paleoambientais, que rexistran durante os 
últimos tres mil anos un marcado descenso da importancia territorial do bosque. 

Non obstante, ata as primeiras décadas do século XX, as Terras de Miranda albergaban amplas 
superficies de bosque. Durante o Medievo e os séculos do antigo réxime, como queda patente en 
numerosos documentos da época, o bosque supoñía unha importante fonte de riqueza e como tal 
era explotado tradicionalmente, de tal forma que as referencias dispoñibles para o XVIII, confirman 
a existencia de importantes bosques en todas as xurisdicións de Terras de Miranda. Igualmente, 
durante os inicios do século XX, os datos sinalan a permanencia de áreas boscosas distribuídas ao 
longo do territorio, nas que a súa fragosidade permitía a existencia de numerosos mamíferos 
carnívoros e herbívoros. Non obstante, delátase xa un cambio de mentalidade no aproveitamento 


do bosque, ben ilustrado polo texto tomado da Xeografía Xeral do Reino de Galicia dirixida por 
Carreras y Candi a principios do século XX: ... “Ben coidados constituirían, por si sós, unha gran 
riqueza; pero a ignorancia, dunha parte, e a malicia, doutra, conspiran contra eles sen cesar... non 
escasean os bosques, destacando o de Becerreira cuns 3,5 km cadrados no que abundan os 
xabaríns, os corzos e aínda se atopa algún cervo pero é case imposible darlles caza 
polo fragoso do bosque. Moi castigado polos veciños de modo que apenas transcorre un 
ano sen incendio... “. 

Ao longo do século XX, prodúcese a paulatina desaparición de moitos dos bosques conservados a 
inicios do século XX, etapa que viviu Álvaro Cunqueiro. O autor deixa testemuño na súa obra da 
destrución do antigo bosque de Terras de Miranda “...apenas existen bosques en Galicia que se 
vistan de púrpura, de cor marrón clara e ouro nos días de outono”. O creador de Miranda e a selva 
de Esmelle sentía unha gran paixón polas fragas de Miranda e de Galicia, entusiasmo que quedou 
plasmado pola súa portentosa pluma en numerosas narracións de fantasías boscosas. 
Seguramente, unha das súas primeiras visións no seu Mondoñedo natal sería o bosque de Silva, 
que en tempos se estendía monte abaixo dende o castro de Zoñán e a ermida de San Caetán. A 
pegada deixada pola fraga queda patente pola súa presenza en varios artigos publicados ao longo 
da súa dilatada carreira xornalística, nun dos cales, chora dende a ventá da súa casa natal, a talla 
do antigo bosque. Cando relata os seus recordos de nenez, sempre se refire ao paso pola fraga de 
Rioseco de camiño á casa materna en Cachán, “un vedramio de carbas”, que se estendía ao pé do 
monte Carracedo no que abundaban os corzos e xabaríns. 

Durante as últimas décadas e, principalmente, dende a instalación das fábricas de celulosa de 
Pontevedra e, en maior medida, a de Navia, xeneralizouse o cultivo do eucalipto, especie que 
acabou dominando a paisaxe e relegando os bosques naturais a enclaves puntuais. A pesar desta 
situación, as Terras de Miranda contan aínda con algunhas extensións de bosque de certa 
consideración, que se localizan principalmente nas estribacións orientais, no ámbito montañoso 
que pecha o val do río Eo pola súa marxe occidental. As principais masas arbóreas autóctonas do 
territorio sitúanse nos termos municipais do Valadouro e Trabada e, en menor medida, Riotorto e 
Mondoñedo. Neste espazo atopamos bosques de certa entidade que sobreviviron aos avatares da 
historia do uso do territorio polo home como a denominada fraga de Becerreira, situada na 
parroquia de Trabada que, malia os malos augurios citados a comezos do século XX, continúa 
perviviendo. 

Outras unidades, compostas por hábitats naturais ou seminaturais, cunha baixa significación 
territorial, como as matogueiras e rochedos, os humidais e os sistemas dunares, mostrarían xa de 
por si, en condicións normais, unha menor representación, xa que a súa existencia depende da 
presenza de certas condicións xeomorfolóxicas. No litoral, a pegada da rasa determina o 

predominio das formas rectilíneas e a costa acantilada condiciona a presenza de sistemas dunares 
de certa amplitude. As matogueiras e rochedos poboan, respectivamente, a franxa litoral e as áreas 
de agrestes cumes, en ambos os dous casos acantoados polas repoboacións forestais, unhas, ou 
pola presenza de chan agrícola ou urbano, as outras. 

Os humidais, non obstante, alcanzan unha forte representación no territorio, comprendendo unha 
porción do espazo superior ao oito por cento, porcentaxe que resalta con respecto a outros 
territorios de similar extensión. A repercusión espacial desta unidade aséntase nas particulares 
condicións abióticas da área montañosa sudoccidental das Terras de Miranda. Os elevados valores 
de precipitación e a súa uniforme repartición estacional, unidos ás particularidades topográficas e 
xeolóxicas, determinan que unha parte importante do territorio estea dominada por formacións 
vexetais asociadas á presenza constante ou intermitente de auga no substrato. Desta forma, o 
ámbito montañoso configúrase como a maior concentración do noroeste ibérico de hábitats de 
herbais e matogueiras húmidas, turbeiras de cobertor, altas, boscosas ou charcas, conformando 
unha armazón de biodiversidade única. Por desgracia, recentemente estanse a desenvolver novos 
usos do territorio, como os parques de enerxía eólica, cuxa incidencia sobre o medio transcende 
do impacto paisaxístico, afectando ao normal desenvolvemento deste complexo conxunto de 
hábitats. Outros espazos nos que a cobertura do terreo se caracteriza pola presenza de humidais 
son as numerosas canles fluviais e os sistemas intermareais das rías de Foz e Fazouro. 

O espazo litoral de Terras de Miranda: a rasa 

Hábitats 

O litoral de Terras de Miranda alberga unha grande diversidade de hábitats naturais e seminaturais 
de interese comunitario (Anexo I, DC 92/43/CEE), algúns dos cales son considerados como 
prioritarios. 

O medio mariño aparece configurado por diversos tipos de hábitats de augas mariñas permanentes 
e temporais que albergan extensos bosques de algas mariñas e medios rochosos de inundación 
temporal (arrecifes) que protexen unha importante diversidade de especies de flora e fauna mariña. 
O contacto entre o ecosistema mariño e continental realízase maioritariamente, en Terras de 
Miranda, a través dunha sucesión de amplas praias e sectores de acantilados de mediana altura, 
pois raramente superan os 20 metros. 

O ecosistema de acantilado do litoral cantábrico mostra, en condicións non alteradas 
substancialmente polo home, unha complexa zonificación na que se individualizan tres grandes 
zonas ou unidades ecolóxicas. Unha primeira zona é a afectada polas salpicaduras das mareas e 

polos fortes e continuos ventos procedentes do mar, caracterizado polo predominio dun medio 
rochoso cun escaso recubrimento de vexetación liquénica, entre a que se intercala un escaso 
número de plantas vasculares de carácter halófilo ao abrigo de fisuras, gretas e pequenas 
depresións. 

A segunda zona, situada detrás ou por enriba da anterior en función da configuración topográfica 
do acantilado, está formada maioritariamente por céspedes máis ou menos densos de gramíneas. 
A acción do mar maniféstase nesta segunda zona de forma menos intensa, o que permite unha 
maior variabilidade nas comunidades que se desenvolven tanto nas áreas de topografía vertical 
coma nas horizontais, dentro das que se inclúen unha grande diversidade de especies. O conxunto 
de todas as comunidades presentes na zona primeira e segunda englóbanse dentro dun único tipo 
de hábitat do Anexo I da DC 92/43/CEE, designado como Nat-2000 1230 Acantilados con 
vexetación das costas atlánticas e bálticas. 

Aterceira zona, máis afastada da acción directa do mar e que marca o límite do medio litoral, é a 
que mostra un maior grao de complexidade e diversidade en relación cos tipos de hábitats que a 
configuran. A acción do mar, principalmente a través da existencia de fortes ventos provenientes do 
océano, móstrase aínda limitante para o desenvolvemento das formacións arbóreas, polo que estas 
quedan reducidas a pequenos rodais nos que se mesturan especies perennifolias como o loureiro 
(.Laurus nobilis) e caducifolias como salgueiros ( Salix atrocinerea), ameneiros ( Alnus glutinosa) ou 
abruñeiros ( Prunus spinosa) de carácter autóctono con elementos neófitos naturalizados 
procedentes de cultivo como a figueira ( Ficus carica). Este factor abiótico determina que a 
vexetación dominante, en condicións naturais, sexan as matogueiras costeiras, definidas como 
formacións de baixo porte dominadas por arbustos capaces de adaptarse a estas condicións 
ecolóxicas. Estas matogueiras reciben a devandita designación porque, na súa composición 
florística, se atopan tanto especies características dos medios continentais (breixos, diversas 
especies de gramíneas, etc.), como outras propias de medios halófilos litorais. 

As breixeiras costeiras existentes nas Terras de Miranda identifícanse con tres tipos de hábitats. O 
primeiro tipo correspondería ás breixeiras costeiras húmidas: matogueiras dominadas por 
ericáceas e leguminosas espiñentas de carácter higrófilo ou higroturfófilo. Este tipo de formacións 


intégranse dentro do tipo Nat-2000 4020* Breixeiras húmidas atlánticas de zonas mornas 
de Eríca ciliarís ou Eríca tetralix. En referencia con este tipo de hábitat, cabe resaltar que 
Eríca tetralix non está presente no litoral cantábrico de Galicia e, polo tanto, no de 
Miranda, configurándose as breixeiras húmidas costeiras como formacións nas que as 
especies arbustivas maioritarias corresponden ben a Erica ciliaris, ben a Erica ciliaris e 
Erica mackaiana, ou ben a Erica mackaiana. 

Debido ás condicións climáticas das Terras de Miranda, as breixeiras costeiras húmidas 
atópanse maioritariamente distribuídas en sectores de topografía abrupta e de aspecto 
montañoso, de maneira que as áreas do pé do monte forman parte do propio acantilado. Deste 
modo, as matogueiras desenvólvense dende as inmediacións do mar ata os cumes dos cordais 
montañosos litorais, presentando ao longo deste gradiente unha gran diversidade en canto á 
súa composición, estrutura e funcionamento. Pola contra, nos sectores costeiros que contactan 
con rasas, como acontece neste caso, as breixeiras húmidas son escasas e de pequena 
extensión superficial. 

O resto das formacións de breixeira costeira presentes na área cantábrica corresponden a 
breixeiras secas, diferenciándose dous grandes grupos: breixeiras costeiras que no seu estadio 
maduro son de pequeno porte, inferior a 50 cm, configuradas por individuos que posúen formas 
almofadadas debido á acción de fortes ventos. 

As breixeiras secas atlánticas costeiras de Erica vagans (Natura-2000 4040*) constitúen un dos 
poucos tipos de medios ecolóxicos dos acantilados da Rexión Atlántica da Unión Europea que foron 
designados como “hábitats prioritarios”. A súa tipificación fundamentouse na reducida distribución 
mundial deste tipo de hábitat, que queda restrinxida a pequenas localidades no Reino Unido, 
Francia e ao longo da costa de Galicia, Asturias, Cantabria e Euskadi. 

Aínda que existen varias praias de certa amplitude lonxitudinal, como as de San Bartolo ou Area 
Longa, estas presentan unha escasa amplitude transversal e mesmo a parte superior do sistema 
de praia limita en moitas ocasións directamente co acantilado ou con medios terrestres. A pesar 
diso, nas áreas de praia aínda se poden recoñecer os principais medios ecolóxicos dos sistemas 
dunares: dunas brancas, dunas grises e depresións intradunares húmidas. 

Flora y fauna 

A rasa litoral incluída nas Terras e Miranda acolle unha ampla diversidade de especies de flora e 
fauna, moitas delas cun especial interese de cara á súa conservación por estar incluída nalgún 
catálogo de flora e fauna ameazada. Nesta situación atópanse unha variedade importante de 
taxons de herpetofauna, con once anfibios e nove réptiles, sobresaíndo a ra de Santo Antón ( Hyla 
arborea) e a ra común (Rana perezi), cuxa presenza foi constatada en zonas húmidas a menos de 

un quilómetro da praia. Nas breixeiras poden atoparse o lagarto verdinegro ( Lacerta schreiberi ) e a 
lagarta montañesa ( Iberolacerta monticola) utilizando as zonas rochosas. 

Entre a avifauna destaca a área litoral ca gabita ( Haematopus ostralegus), nidificante en illotes 
próximos aos acantilados e praias, zonas que utiliza como área de alimentación. Do mesmo modo, 
o corvo mariño moñudo ( Phalacrocorax aristotelis) atópase presente todo o ano na área litoral. 
Ambos os dous taxons están incluídos no Catálogo Galego de Especies Ameazadas. Nas praias e 
nas desembocaduras dos pequenos regueiros pódense observar aves limícolas durante as épocas 
de migración (abril-xuño e agosto-outubro). Entre elas cabe salientar o bilurico das rochas ( Actitis 
hypoleucos), que se pode observar de forma regular en zonas rochosas próximas ás praias, e os 
pirlos ( Calidris spp.). 

Ademais, pódense observar aves mariñas no seu paso migratorio, como o paíño europeo 
(.Hydrobates pelagicus), ou diversas especies de pardelas, como Puffinus gravis, Puffinus griseus, 
Puffinus puffinus ou a pardela balear ( Puffinus mauretanicus), incluída no Catálogo Galego de 
Especies Ameazadas na categoría de especies en perigo de extinción. 

Dentro do grupo de mamíferos atópase a londra ( Lutra lutra), que utiliza as praias como zona de 
campeo e alimentación, xa que con frecuencia pesca no mar e utiliza os pequenos regueiros como 
refuxios e zonas de alimentación complementarias. Destaca tamén a presenza irregular de 
cetáceos e focas na área litoral e na área marítima das Terras de Miranada. Entre os invertebrados 
hai que resaltar a presenza de Charonia lampas (buguina ou bucina) nas costas, como único 
invertebrado mariño protexido. 

As Rías 

Hábitats 

A rías de Foz e Fazouro integran unha grande diversidade de hábitats naturais e seminaturais 
(acantilados, esteiros, bosques, matogueiras, afloramentos rochosos, etc), sendo os humidais 
marismeños e estuarinos os ecosistemas de maior singularidade e importancia e os que mellor 
estado de conservación presentan. As bocas das propias rías constitúen representacións dun tipo 
particular de hábitat de interese comunitario (Nat-2000 1160 Grandes calas e baías pouco 
profundas), que debido á súa condición de hábitat complexo engloba diversos tipos de hábitats 
prioritarios e de interese comunitario. 

En ambas as dúas rías, aínda que de forma máis evidente na de Foz, poden diferenciarse dúas 
grandes unidades, unha primeira configurada pola área de boca cunha paisaxe típica de baía fluvial 














cuxa anchura se vai reducindo cara ao interior ata enlazar coa segunda unidade conformada por 
un tramo estuarino típico, na que dominan as grandes terrazas de medios semiterrestres. Na área 
máis próxima ao mar, o medio aparece dominado polas augas mariñas (Nat-2000 1110) e 
estuarinas de carácter permanente (Nat-2000 1130), así como por medios bentónicos constituídos 
por pequenos arrecifes (Nat-2000 1170) e, sobre todo, porgrandes depósitos de areas e lamas que 
se manteñen cubertos permanentemente polas augas ou, pola contra, sofren diariamente fases de 
inundación e exoneración derivadas da dinámica mareal (Nat-2000 1140). A variabilidade das 
condicións ambientais determina que estes leitos aparezan descubertos de vexetación, ou ben 
cubertos poralgas mariñas. Os medios semiterrestres, as marismas, ocupan unha menorsuperficie 
e aparecen constituídos por materiais arxilosos, areentos e, sobre todo, limos, situados a maiores 
cotas altimétricas, de modo que a dinámica mareal non impide o desenvolvemento dunha densa e 
complexa cuberta vexetal, constituída maioritariamente por plantas vasculares, de porte herbáceo 
ou subfruticoso. A dinámica mareal determina a existencia nas marismas dunha topografía 
complexa con niveis chairos situados a diferente cota, interconectados de forma máis ou menos 
regular por un complexo sistema de pequenas canles e charcas configurándose deste modo unha 
grande diversidade de hábitats, cuxa flora e fauna virá determinada pola natureza e réxime das 
augas e que se inclúen nos hábitats da Directiva Nat-2000 1310, 1330, 1420. 

A segunda unidade, correspondente aos tramos estuarinos típicos, constitúe un hábitat por si 
mesma (Nat-2000 1130), con amplas terrazas configuradas por medios semiterrestres, nas que 
inicialmente predominan as formacións halófilas, que a medida que penetramos cara ao interior, 
son rapidamente desprazadas por formacións transicionais presentes tanto en medios subhalófilos 


litorais (Scirpus maritimus var. compactus e Scirpus pungens ), como en humidais continentais con 
certo nivel de trofía, entre os que destacan, os canavais de Phragmites australis e Cladium 
mariscus (Nat-2000 7210*) presentes na ría de Foz, aínda que ausentes na de Fazouro. Estes 
canavais comparten o espazo con hábitats característicos de cursos fluviais; bosques pantanosos 
e de ribeira dominados por salgueiros e ameneiros (Nat-2000 91E0*), xunqueiras (6410, 6420), 
megaforbios húmidos (Nat-2000 6430), etc. 

Ao valor paisaxístico e ambiental da marisma habería que unir a súa importancia no sistema de 
explotación tradicional do territorio, tendo constancia dende a Prehistoria da explotación dos 
recursos pesqueiros e marisqueros do esteiro, así como da transformación das áreas menos 
expostas á marea en terreos agrícolas. O uso tradicional das marismas incluía, en épocas non tan 
afastadas, o seu aproveitamento extensivo como pasto, ou o emprego das canas e xuncos na 
elaboración de diversas manufacturas para uso doméstico e agrícola. Mentres que unha parte 
considerable dos humidais subhalófilos e continentais foron transformados e aproveitados como 
prados húmidos (Nat-2000 6510) e, en menor medida, como terreos de labor. 

Flora e Fauna 

A ría de Foz, principalmente, e a de Fazouro, en menor medida, inclúen un elenco importante de 
núcleos poboacionais de especies de flora e fauna protexidas pola normativa comunitaria (DC 
79/409/CEE, DC92/43/CEE), razón pola que representan lugares clave da biodiversidade dentro da 
Rede europea de espazos naturais protexidos Natura 2000. Paralelamente, e de acordo coa 
normativa estatal e galega, no ámbito territorial de ambas as dúas rías atópanse diversas 
poboacións de especies declaradas de interese para a conservación por ambas as dúas 
administracións. 

No apartado de flora de interese existen dúas especies, por un lado, na ría de Foz citouse a 
presenza dunha especie de saladina (Limonium dodartii) recollida como especie en perigo de 
extinción no Catálogo Galego de Especies Ameazadas e un endemismo do golfo de Vizcaya non 
incluído en ningún listado de protección pero con certa importancia pola súa distribución restrinxida, 
a crucífera Cochlearia aestuaria. Entre os mamíferos pode salientarse a presenza da londra (Lutra 
lutra). Tamén existe unha poboación importante de peixes como a lamprea (Petromyzon marinus) 
e o salmón (Salmo salar). 

O grupo faunístico de maior singularidade nos humidais que configuran as desembocaduras dos 
ríos Masma e Ouro corresponde ao das aves acuáticas, constituído en parte importante por 
especies migratorias, que frecuentan estes espazos como áreas de descanso durante as épocas 
de paso; ou especies invernantes, que pasan nas rías a tempada de inverno para posteriormente 
regresar ás súas zonas de cría. No que respecta ás aves acuáticas, destaca principalmente a ría 

de Foz, que alberga unha maior diversidade e densidade de aves, de 
forma que constitúe unha das mellores áreas de cría e invernada da 
costa de Lugo e un dos mellores lugares da mariña para a observación 
aves. O humidal resgarda diversas especies de avifauna 
protexidas pola DC 79/409/CEE, entre as que debe resaltarse 
o colimbo grande ( Gavia inmer), a garza pequena 
(.Ixobrychus minutus), o somorgullo orelludo ( Podiceps auritus), a avoceta común 
(,Recurvirostra avosetta), o mazarico rubio ( Limosa lapponica), o pato asubión ( Anas 
penelope), o mazarico curlí ( Numenius arquata) ou o pato rabudo ( Anas acuta). 
Ocasionalmente, poden observarse tamén exemplares de aguia pescadora ( Pandion 
hiaelatus) ou de cisne cantor ( Cygnus cygnus). 

Os terrítoríos sublitorais, os corredores fluviais 


Os tramos iniciais dos corredores fluviais das Terras de Miranda discorren por montañas nas que 
apenas existen formacións boscosas de carácter natural. Esta paisaxe, homologable co resto das 
estribacións galaico-asturianas, é o resultado tanto de condicionantes bioxeográficos (clima, 
litoloxía, pendente), como da acción humana. Na maioría dos casos, a ausencia de vexetación 
arbórea abrangue un amplo período de tempo de máis de 2500 anos, que coincide co 
desenvolvemento dos poboamentos castrexos do final da Idade de Bronce e do inicio da de Ferro. 

Nas áreas de montaña máis occidentais de maior altitude das Terras de Miranda, os tramos iniciais 
dos corredores fluviais sitúanse en áreas ocupadas por humidais de montaña, mesturados con 
breixeiras secas (Nat-2000 4030) e afloramentos rochosos (Nat-2000 8220, 8230). Aquí, os 


pequenos cursos de augas adquiren un papel fundamental, facilitando a interconexión entre os 
diversos tipos de hábitats, así como configurando áreas de refuxio, cría ou alimento esenciais para 
o mantemento de moitos grupos de animais. 

O complexo de humidais de montaña da serra do Xistral e o seu ámbito atópanse conformados por 
unha amplísima variedade de sistemas que inclúen numerosos hábitats de interese comunitario e 
prioritarios: turbeiras de cobertor activas (Nat-2000 7130*), turbeiras de cobertor non activas (Nat- 
2000 7130), turbeiras altas activas (Nat-2000 7110*) e non activas (Nat-2000 7110), turbeiras 
boscosas (Nat-2000 91 D 0), medios transicionais de carácter higroturfófilo (Nat-2000 7140), 
depresións sobre substratos turbosos (Nat-2000 7150), cervunais (formacións herbosas con 
Nardus stricta) (Nat-2000 6230), prados de Molinia (Nat-2000 6410), breixeiras húmidas (Nat-2000 
4020*), pequenas charcas, xeralmente de carácter temporal e augas oligotróficas ou mesotróficas 
(Nat-2000 3130), charcas de carácter distrófico (Nat-2000 3160) ou formacións de megaforbios 
eutrofos de carácter higrófilo. 

O hábitat de maior singularidade dentro desta basta diversidade de humidais constitúeno as 
turbeiras de cobertor. Dende un punto de vista hidrolóxico considéranse turbeiras ombróxenas, 
dado que a súa localización sobre áreas de cume ou partes altas de abas impide as achegas de 
auga subterránea e, polo tanto, estas proveñen das precipitacións, xogando un papel determinante 
durante os meses estivais a achega de humidade procedente das frecuentes néboas que afectan 

Eriophorum angustifolium 



a estes cumes. Este tipo de turbeiras presentan unha elevada homoxeneidade 
florística, caracterizada pola presenza dunha cuberta herbácea extremadamente 
densa dominada por cárices e gramíneas. Existe, non obstante, certa variabilidade en 
canto á situación das turbeiras que determina pequenas variacións no cortexo florístico. 
As formas máis típicas sitúanse en posicións de cume con escasa pendente, nas que se dan 
os depósitos de turba de maior espesor, sendo as especies características Carex durieui, 
Molinia caerulea e Eriophorum angustifolium. A partir desta forma típica defínense outras 
dúas que ocupan espazos de maior inclinación ben orientadas ao norte ou ao sur. 


En moitos puntos, as grandes superficies de turbeiras altas e breixeiras húmidas 
desenvólvense sobre sedimentos orgánicos herdados, formados nos períodos máis 
húmidos de Holoceno (hai 6000 anos), durante a fase de máxima expansión recente 
das turbeiras de cobertor na Península Ibérica. Posteriormente, unha parte importante 
desas turbeiras de cobertor foi colonizada por breixeiras húmidas de Erica mackaiana 
nas áreas nas abas e zonas de relanzo, e por turbeiras altas nas áreas de topografías máis 
deprimidas e nas que existía unha achega topóxena de auga. Esta redución, máis marcada 
noutros territorios cantábricos, deixaría como única testemuña na península as turbeiras de 
cobertor presentes na serra do Xistral. 


Ao descender en altitude, os corredores fluviais encáixanse para salvar os desniveis existentes ata 
que entran nos vales máis amplos e depresións sedimentarias. A medida que as canles fluviais 
adquiren unha maior amplitude e estabilidade, as súas marxes van albergando bosques de ribeira 
con estruturas máis complexas. En condicións naturais, os bosques húmidos, representados 
maioritariamente por ameneiros ( Alnus glutinosa), freixos ( Fraxinus excelsior), olmos ( Ulmus 
glabra), salgueiros ( Salix atrocinerea) e abeleiras ( Coryllus avellana), cobren a maior parte da 
superficie das ribeiras (Nat-2000 91E0*), deixando pequenos espazos para a existencia de 
formacións arbustivas (Nat-2000 4020*) e herbáceas de carácter higrófilo (Nat-2000 6430) e 
contactando con bosques de barranco (Nat-2000 9180*) ou carballeiras (Nat-2000 9230) cando o 
fondo do val contacta coas abas montañosas. 


Flora e Fauna 

O alto grao de naturalidade dos corredores fluviais e os baixos índices de contaminación, 
principalmente nos tramos altos e medios dos ríos, favorecen a existencia de numerosas especies 
vinculadas a ambientes fluviais. En xeral, os ríos Eo, Masma e, en menor medida, o Ouro son uns 
importantes ríos salmoneiros con significativas poboacións doutros peixes acollidos nos anexos da 
| Directiva Hábitats: sábalo ( Sábalo sábalo) e lamprea ( Petromyzon marinus). A poboación 
cantábrica de lamprea, e polo tanto a de Terras de Miranda, incluíuse no Catálogo Galego de 
Especies Ameazadas, na categoría de especie vulnerable. Ademais, este tramo acolle boas 


poboacións de londra paleártica ( Lutra lutra) e de madreperla de río (Margaritifera margaritifera) 
ambas as dúas incluídas no Anexo II da Directiva Hábitats, e incluídas, a primeira na lexislación 
estatal como especie de interese especial e a segunda no catálogo autonómico como especie en 
perigo de extinción. Ademais, nalgúns tramos fluviais está constatada a presenza do desmando 
ibérico (Gaiemys pyrenaicus), incluída na categoría de especies de interese especial na lexislación 
estatal e como especie vulnerable no Catálogo Galego de Especies Ameazadas. Os tramos de río 
ademais dos mamíferos propiamente acuáticos como a londra ou o desmando, constitúen unha 
área preferente para outros mustélidos de interese como o armiño (Mustela erminea). Outras 
especies piscícolas de importancia, aínda que non están na normativa conservacionista, son a 
troita común (Salmo trutta) e a anguía (Anguilla anguilla). 


En canto á riqueza florística nos ambientes fluviais pódense atopar ata sete taxons incluídos na 
Directiva Hábitats, catro especies de narcisos, entre os cales, Narcisus asturiensis e Narcissus 
pseudonarcissus subsp. nobilis están incluídos na categoría de especies vulnerables no Catálogo 
Galego de Especies Ameazadas, a árnica (Arnica montana) e un importante grupo de fentos e 
briófitos, todos incluídos na normativa galega como especies vulnerables, como Woodwardia 
radicans, Hymenophyllum tunbrigense, Dryopteris aemula, Dryopteris guanchica, Lycopodiella 
inundata, Cryphaea lamyana ou o esfagno Sphagnum pylaesii. 

Cabe salientar a presenza entre os invertebrados de taxons de grande interese ligados aos cursos 
fluviais. Ademais da xa citada madreperla de río, atópanse outros moluscos de interese, como a 
lesma Geomalacus maculosus e o caracol de Quimper ( Elona quimperiana), ambas as dúas 
incluídas no anexo II da Directiva Hábitat e no Catálogo Galego de Especies Ameazadas, a primeira 
como especie vulnerable e a segunda como especie en perigo de extinción. Tamén se debe 
destacaro pequeno odonato Coenagrion mercuriale, recollido no anexo II da Directiva Hábitats, que 
se atopa en pequenos humidais doceacuícolas con augas ben osixenadas en zonas de baixa 
altitude. 

Por outro lado, a área de corredores fluviais acolle unha avifauna moi diversa, onde habita o 
picapeixe ( Alcedo athis), xunto a un número elevado de aves tamén incluídas no Anexo I da DC 
79/409/CEE ( Falco peregrinus, Lanius collurio, etc). 

Tamén se atopa unha variedade de anfibios e réptiles como a píntega rabilonga ( Chioglossa 
lusitanica ), o sapiño pintoxo ( Discoglossus galganoi) e o lagarto verdinegro ( Lacerta schreiberi), 
todas elas consideradas de importancia comunitaria de acordo coa Directiva Hábitats e outras 
integradas nos listados das normativas estatal e autonómica como a ra patilonga (Rana iberica), a 
ra vermella (Rana temporaria) ou o pintafontes verde ( Triturus marmoratus). 






As áreas de montaña 


Hábitats 

No sector montañoso das Terras de Miranda poden diferenciarse dúas grandes áreas atendendo á 
súa altitude, xeoloxía e características climáticas, así como pola intensificación das actividades 
humanas, que finalmente determinan a existencia dun determinado tipo de hábitats. Por un lado, 
sitúanse as estribacións máis occidentais do territorio, integradas principalmente pola serra do 
Xistral e as súas estribacións máis setentrionais como as serras de Cabaleiros e Toxiza e, no outro 
extremo, un conxunto de elevacións de menor altitude situadas cara a oriente nas que predominan 
os materiais esquistosos, como as serras de Lourenzá ou da Cadeira. No conxunto do territorio, as 
formacións vexetais naturais que se presentan no espazo montañoso son os bosques, as 
matogueiras e as turbeiras. As características dos bosques da montaña de Miranda presentan 
características semellantes no conxunto do territorio, mentres que as principais diferenzas entre as 
dúas unidades definidas estriban na oupación do territorio, os tipos de matogueiras e, 
fundamentalmente, pola presenza nos cumes occidentais dunha grande diversidade de 
ecosistemas húmidos entre os que se inclúen diferentes tipos de turbeiras de grande importancia 
para a conservación. 

As montañas orientais de Terras de Miranda presentan un elevado grao de humanización con 
presenza de numerosos núcleos de poboación ocupando os niveis chairos e as zonas de media 
pendente. Como consecuencia desta maior ocupación do territorio, apréciase unha maior 
degradación das formacións naturais, que foron substituídas principalmente por cultivos forestais. 
Por outra banda, o predominio da gandaría extensiva determina que amplas áreas do territorio 
montañoso estean ocupadas por grandes superficies de pradarías. Nestas condicións, as 
formacións vexetais de carácter natural ou seminatural presentan unha baixa representación 
territorial, estando representadas maioritariamente por matogueiras e afloramentos rochosos (Nat- 
2000 8220, 8230). Non obstante, o territorio inclúe unha ampla superficie e diversidade de espazos 
de bocarribeira con áreas de forte pendente que limitan o seu aproveitamento agrícola ou forestal 
e nos cales se sitúan as mellores representacións boscosas de Terras de Miranda. 

Pola contra, as peculiares condicións climáticas dominantes na serra do Xistral determinan a 
presenza na serra e o seu contorno dunha escasa ocupación do territorio, con presenza de 
pequenas aldeas dispersas e o predominio da gandaría extensiva en réxime de semiliberdade. Os 
factores climáticos, xuntamente cos materiais xeolóxicos dominantes, xogan ademais un papel 
decisivo na configuración das formacións vexetais naturais ou seminaturais dominantes no 
territorio, entre as que predominan os humidais. Desta forma, as serras inclúen as mellores 

representacións de breixeiras húmidas e turbeiras do noroeste ibérico, entre as que se inclúen un 
dos escasos complexos de turbeiras de cobertor da Europa continental. A intensa interrelación 
existente entre este sistema de humidais de montaña e o nacemento dos cursos fluviais determina 
que a descrición dos hábitats presentes se realice no apartado “Hábitats dos corredores fluviais”. 

A cobertura territorial dos bosques en Terras de Miranda sufriu ao longo dos últimos tres mil anos 
unha forte redución, quedando relegada a unha superficie similar á ocupada pola vexetación 
arborizada durante os períodos fríos da última glaciación cuaternaria. A análise temporal da 
superficie que as diversas formacións arbóreas recoñecibles neste territorio tiveron ao longo do 
Holoceno permite considerar moitas delas como pertencentes á categoría de “residuais” ou “raras”, 
como é o caso dos bosques de barrancos, ou os bosques aluviais, que nos últimos 10.000 anos 
ocuparon superficies reducidas neste contexto. Noutras, como as carballeiras, concentráronse os 
procesos deforestadores iniciados hai máis de 7000 anos e xeneralizados nos últimos tres milenios. 
Como contrapartida e, sobre todo, como consecuencia de diversos impulsos reforestadores 
levados a cabo nos últimos séculos, foise consolidando a supremacía territorial das formacións 
arbóreas de carácter exótico (piñeirais, eucaliptais, etc.), fronte aos bosques. 

Os bosques de abas, desprendemento ou barrancos (Nat-200 9180*) son bosques mixtos de 
especies secundarias (Acer pseudoplatanus, Fraxinus excelsior, Ulmus glabra) sobre 
desprendementos, vertentes rochosas abruptas ou coluvións de aba, en ambientes frescos e 
húmidos (bosques higrófilos e umbrófilos). Con frecuencia, as partes máis accesibles destes 
bosques foron obxecto de prácticas de furoneo, o que conduciu á eliminación das especies 
arbóreas de maior talle (carballos, freixos, pradairos, etc.) e á conformación de bosques dominados 
pola abeleira (Coryllus avellana), que se inclúen no hábitat cando se observa a existencia de certa 
diversidade específica no dosel e se mantén unha composición florística do estrato inferior rica en 
especies nemorais. 


As carballeiras galaico-portuguesas con Quercus robure Quercus pyrenaica (Nat-2000 9230), son 
formacións forestais dominadas por quercíneas caducifolio-marcescentes ( Quercus pyrenaica, 
Quercus robur, Quercus petraea) desenvolvidas maioritariamente sobre chans pobres en 
nutrientes, en ombroclimas subhúmidos a hiperhúmidos. As carballeiras presentes nas Terras de 
Miranda, correspóndense con carballeiras acidófilas galaico-asturianas, caracterizadas polo 
dominio no estrato arbóreo de Quercus robur e pola presenza e maior proporción de especies 
típicas dos bosques da fachada atlántica europea. Tradicionalmente, as carballeiras abasteceron 
de materiais de construción e combustible aos habitantes do medio rural de Terras de Miranda. A 
técnica utilizada no último dos casos sinalados foi mediante trasmocho, que aseguraba a 
supervivencia do pé e un rápido rebrote con posterioridade ao seu beneficio. A mesma técnica do 
trasmocho aplicouse no territorio para a obtención de carbón vexetal destinado a abastecer as 
pequenas industrias siderúrxicas ( ferrerías e mazos) que entre os séculos XVI e XIX proliferaron 
por toda Miranda. 

Os bosques de Castanea sativa (Nat-2000 9260) son formacións arborizadas seminaturais 
dominadas por castiñeiros procedentes de bosques manexados dende antigo, nos que se foi 
favorecendo esta especie, ou directamente de plantacións centenarias. Este hábitat caracterízase 
polo dominio absoluto do castiñeiro no estrato superior que, soamente nos casos de abandono das 
prácticas culturais, comparte o dosel con outras especies arbóreas, freixos, cerdeiras bravas, 
abeleiras. Cando o sotobosque é rozado periodicamente soamente aparecen rebrotes de cepa do 
castiñeiro no estrato arbustivo. 

Os bosques de llex aquifolium (Nat-2000 9380) son formacións arbóreas dominadas polo acivro 
desenvolvidas sobre chans de profundidade variable, máis ou menos pedregosos. Polo xeral, son 
máis frecuentes e de maior extensión nas vertentes sombrías. Os acivrais foron utilizados de forma 
tradicional como lugar de refuxio para o gando vacún durante os períodos de tempo desfavorable 
(períodos de chuvias ou calor intensa). A existencia de restos de cortas no interior de moitos 
acivrais afastados das áreas tradicionais de pastoreo relaciónase con tallas efectuadas en diversos 
períodos do século XX. O acivro utilizouse tradicionalmente como peche vexetal nos terreos, como 
madeira para talla de útiles domésticos (culleres, garfos, etc) e como fonte de luz, constituíndo os 
chamados ganzos ou candís naturais utilizados nas construcións rurais ata ben entrado o século 
XX. 

Flora e Fauna 

Os bosques son escasos nas Terras de Miranda. As mellores representacións consérvanse nas 
áreas montañosas, nas que aínda se poden observar algunhas mostras de carballeiras e bidueirais 
ben estruturados ocupando áreas de vagoada. Estes bosques albergan un importante continxente 
de especies silvestres que mostran unha forte dependencia e, consecuentemente, fidelidade ao 

ambiente nemoral e que se atopan catalogadas como especies protexidas. Entre os taxons 
botánicos cabería destacar o fento Woodwardia radicans, aos que habería que unir un importante 
número de especies tipificadas nas categorías de en perigo e vulnerable, segundo a Lista Vermella 
da Flora Vascular Española. Catro destes taxons florísticos, ademais de estar incluídos no Anexo II 
da Directiva Hábitats, incorporáronse ao Catálogo Galego de Especies Ameazadas como especies 
vulnerables, Narcissus asturiensis, Narcissus pseudonarcissus subsp nobiiis, Sphagnum pylaesii e 
a citada Woodwardia radicans. Ademais, aparecen outras dúas especies de fentos de interese nos 
bosques de Terras de Miranda, como Dryopteris aemula e Hymenophyllum tunbrigense, que se 
atopan incluídos como especies vulnerables no catálogo galego. 

Non obstante, os hábitats da montaña de Miranda con maior importancia en canto á presenza de 
flora de interese para a conservación son as turbeiras e as breixeiras húmidas. Nestes ambientes 
distribúese un importante grupo de briófitos e fentos de grande singularidade bioxeográfica, pola 
súa distribución disxunta ao longo das rexións boreal e temperada de Europa e que, en moitas 
ocasións, as únicas poboacións coñecidas na península se localizan na serra do Xistral. Nestes 
humidais están presentes ata oito especies integradas no Catalogo Galego de Especies 
Ameazadas, dúas na categoría de especies en perigo de extinción (o fento Lycopodiella inundata 
e o briófito Splachnum ampullaceum) e as restantes como especies vulnerables ( Frullania 
oakesiana, Schistostega pennata, Fontinalis squamosa, Hymenophyllum tunbrigense, Sphagnum 
magellanicum e Sphagnum pylaesii. Entre a flora vascular, destaca a presenza en ambientes 
húmidos da orquídea Spiranthes aestivalis incluída como especie vulnerable no Catálogo Galego 
de Especies Ameazadas. 

Con respecto aos réptiles, hai que resaltar que a ampla presenza de áreas de matogueira e 
afloramentos rochosos alberga un importante conxunto de especies de interese para a 
conservación, como a lagarta montañesa ( Iberolacerta monticola), a lagarta das turbeiras ( Lacerta 
vivipara) ou o lagarto ocelado ( Timon lepidus), así como o eslizón ( Anguis fragilis). As numerosas 
charcas e pequenos cursos de auga, integrados nos humidais de turbeira e as breixeiras húmidas, 
dan acubillo a un importante conxunto de anfibios de interese para a conservación como a ra 
patilonga (Ra iberica), a ra vermella (Ra temporaria), o pintafontes común ( Triturus boscai), o 
pintafontes palmado ( Triturus helveticus) ou o pintafontes verde ( Triturus marmoratus). 

Por outro lado, a boa estrutura que presentan algunhas áreas de bosque na área de bocarribeira, 
supón un lugar idóneo para o desenvolvemento de invertebrados de importancia comunitaria como 
o escornabois ( Lucanus cervus). Do mesmo modo, acolle unha importante variedade de avifauna 
forestal, destacando dúas especies de rapaces incluídas no Catalogo Nacional de Especies 
ameazadas como especies de interese especial, o azor ( Accipiter gentilis) e o gabián ( Accipiter 
nisus), ao que tamén se pode observar cazando en áreas abertas montañosas. Outras rapaces 

protexidas de interese habitan en áreas abertas de montaña como breixeiras e turbeiras da área de 
montaña de Terras de Miranda: son a aguia calzada ( Hieraaetus pennatus), a aguia culebreira 
europea ( Circaetus gallicus) ou os aguiachos pálido ( Circus cyaneus) e cincento (Circus pygargus) 
todos eles visitantes estivais das montañas de Miranda. Outras aves que se distribúen por estes 
espazos abertos son o falcón abelleiro ( Pernis apivorus), o falcón pequeno ( Faico subbuteo) ou o 
falcón peregrino ( Falco peregrinus) cunha poboación estable e os visitantes invernais falcón 
paxareiro ( Faico columbarius) e a curuxa campestre ( Asio flammeus). 

Entre os mamíferos que habitan a área montañosa, destaca a presenza da maior parte das 
especies terrestres das Terras de Miranda, con importantes poboacións estables de grandes 
carnívoros como o lobo ( Canis lupus). A presenza de amplas áreas abertas onde cazar e áreas 
boscosas nas que se refuxiar durante o día, unida á escasa presenza humana e á existencia de 
gando en liberdade e unha importante poboación de xabaríns e corzos, son os factores que 
determinan o brío deste mamífero no territorio. A presenza da marta ( Martes martes) relaciónase 
coa presenza de bosques caducifolios ben estruturados, cuxa presenza maioritaria nas Terras de 
Miranda se relaciona coas áreas de bocarribeira. 

Por último, salientar a grande diversidade de pequenos mamíferos que poboa a zona montañosa 
das Terras de Miranda, entre os que se conta cun total de once especies de quirópteros, todos eles 
considerados na lexislación estatal, aínda que seis se inclúen ademais no Anexo II da 
DC92/43/CEE e no Catalogo Galego de Especies Ameazadas na categoría de especies 
vulnerables, Miniopterus schreibersii, Myotis emarginata, Myotis myotis, Rhinolophus euryale, 
Rhinolophus ferrumequinum e Rhinolophus hipposideros. A riqueza destes mamíferos asóciase á 
presenza de afloramentos calcarios no ámbito de Mondoñedo nos que ademais da cova do Rei 
Cintolo, se localizan numerosas cavidades de pequeno tamaño que dan acubillo a estes 
mamíferos. Ademais destas localizacións, os quirópteros son frecuentes en todo o territorio 
ocupando zonas de afloramentos rochosos ou construcións abandonadas. 




Espazos naturais protexidos de Terras de Miranda 


As Terras de Miranda presentan unha gran variedade en canto aos factores abióticos. Así, a 
diversidade de substratos presentes no territorio combínase coa presenza dunhas peculiares 
características climáticas que afectan, en boa medida, a unha parte do arco montañoso. Ademais, 
o espazo dá cabida ás tres principais unidades bioxeográficas, o litoral, os vales e canles fluviais e 
a montaña. Acombinación destes factores, unida á súa posición bioxeográfica e á existencia dunha 
dilatada tradición de aproveitamento racional do territorio deu lugar a unha ampla gradación de 
paisaxes nas que se distribúen un importante elenco de hábitats que albergan unha gran 
biodiversidade. 

En consonancia cos datos expostos anteriormente, no territorio de Terras de Miranda, designáronse 
cinco espazos naturais incluídos na Rede Natura 2000 e na Rede Galega de Espazos Naturais 
Protexidos, que abranguen áreas costeiras, corredores fluviais e zonas de montaña. Os espazos 
denominados río Ouro e ría de Foz-Masma, intégranse na súa totalidade nas Terras de Miranda, 
mentres que os tres restantes, serra do Xistral, río Eo e as Catedrais, superan o territorio, 
recolléndose nos mesmos fragmentos máis ou menos amplos de Miranda. 

Río Eo 

O espazo inclúe os principais cursos fluviais da cunca do río Eo, 
dende a súa cunca alta á altura da confluencia co río Rodil, na 
Fonsagrada, ata a súa desembocadura na ría de Ribadeo. Das 
1003 hectáreas que se inclúen no espazo protexido, unicamente 
unha pequena representación de tramos fluviais do Eo se inclúe en 
Terras de Miranda, cando este atravesa as terras de Riotorto e 
Trabada. O espazo inclúese en numerosas figuras de protección, 
tanto autonómicas, como europeas ou internacionais. Desta forma 
intégrase na Rede Galega de Espazos Protexidos como Zona de 
Especial Protección dos Valores Naturais (ZEPVN), e forma parte 
da Rede Natura 2000, como Lugar de Importancia Comunitaria 
(LIC) e Zona de Especial Protección para as Aves (ZEPA). A 
importancia do sistema estuarío-ría que comprende a ría de 
Ribadeo, así como a diversidade de humidais e aves presentes, 
determinou que ademais o espazo fose declarado Humidal 
Protexido, pola normativa autonómica e Humidal de Importancia 
internacional pola convención de RAMSAR. 

A maior parte dos ecosistemas presentes no espazo relaciónanse con ambientes mariños e 
costeiros. No que respecta aos hábitats da Directiva 92/43/CEE, en total inventariáronse vinte e 
cinco hábitats de interese comunitario e seis hábitats prioritarios, na súa maioría relacionados con 
hábitats mariños, costeiros ou humidais de carácter halófilo, como as praias de cantos ou as 
turbeiras calcáreas de Cladium mariscus. A ausencia de ambientes mariños ou halófilos, nos 
tramos de río situados en Terras de Miranda, determina que os hábitats de maior interese sexan os 
bosques aluviais (Nat 2000 91E0*). O grupo faunístico de maior interese nos tramos fluviais do 
espazo protexido, correspóndese co dos peixes, grupo que esta representado por cinco especies 
de interese para a conservación como o salmón, a lamprea, o sábalo ou o escalo. 

As Catedrais 


A maior parte do LIC sitúase no concello de Ribadeo, aínda que o 
seu extremo máis occidental se interna en Terras de Miranda pola 
franxa litoral de Barreiros, ata a praia de Lóngara, en 
Benquerencia. O espazo, ademais de constituír un Lugar de 
Importancia Comunitaria (LIC), intégrase na Rede Galega de 
Espazos Naturais Protexidos, na figura de protección Zona de 
Especial Protección dos Valores Naturais (ZEPVN) e na categoría 
de Monumento Natural, aínda que nesta última figura se amplía a 
superficie protexida, dado que na declaración do Monumento, se 
inclúe unha parte de augas mariñas, que non están incluídas na 
zona protexida nas outras dúas categorías. 

Ao longo do tramo de costa comprendido neste espazo, inclúese 
unha importante representación de hábitats costeiros e de áreas 


LICAs Catedrais 














con vexetación halofítica, sistemas dunares e matogueiras costeiras. En total están inventariados 
quince tipos diferentes de hábitats de interese comunitario e seis hábitats prioritarios, entre os que 
se debe destacar a presenza do hábitat breixeiras secas atlánticas costeiras de Erica vagans 
(4040* Breixeiras secas atlánticas costeiras de Erica vagans), debido a reducida distribución deste 
hábitat nas costas de Galicia. En canto ás especies de interese para a conservación, o LIC conta 
con poboacións de oito especies incluídas no Anexo II da Directiva Hábitat (DC/92/43/CEE) e once 
aves incluídas no Anexo I da Directiva Aves (79/409/CEE). Entre as especies presentes, poden 
salientarse os anfibios e réptiles, así como un importante grupo de morcegos, que atopan abrigo 
nas numerosas fisuras ou pequenos ocos do acantilado. 

Ría de Foz-Masma 


O espazo está incluído na Rede Galega de Espazos Naturais 
Protexidos coa categoría de Zona de Especial Proteción dúas 
Valores Naturais (ZEPVN). Ademais, intégrase na Rede Natura 
2000 como Lugar de Interese Comunitario (LIC) e, debido á súa 
importancia como zona de invernada para a ornitofauna, o entorno 
da ría de Foz foi declarado como Zona de Especial Protección 
para as Aves (ZEPA). 

O LIC ría de Foz-Masma abrangue a totalidade do corredor fluvial 
do Masma, dende a súa cunca alta nas estribacións do Xistral e 
seguindo o curso do río ata a súa desembocadura na Ría de Foz, 
que queda englobada no espazo. No traxecto inclúe territorios 
pertencentes aos municipios de Mondoñedo, Lourenzá, Barreiros 
e Foz, abranguendo unha superficie de 643 ha. 


LIC Ría de Foz-Masma 


O espazo inclúe humidais mariños e costeiros, humidais continentais, paisaxes rurais e áreas 
urbanas e industriais. No que respecta aos hábitats do Anexo I da Directiva Hábitat (DC 
92/43/CEE), o lugar alberga vinte e cinco tipos diferentes de hábitats de interese comunitario e 
cinco hábitats prioritarios, que constitúen o dezasete por cento dos hábitats incluídos no espazo. A 
maioría dos hábitats pertence ao grupo Hábitats costeiros e vexetación halofítica no que se inclúen 
un total de once tipos. Entre os hábitats prioritarios destacan o tipo Nat-2000 4040* Breixeiras secas 
atlánticas costeiras de Erica vagans, o tipo Nat-2000 7210* Turbeiras calcarias de Cladium 
mariscus e especies do Caricion davallianae e o tipo Nat-2000 7220* Mananciais petrificantes con 
formación de “tobas" ( Cratoneurion ). 

O LIC Ría de Foz-Masma alberga ata dezasete especies de interese comunitario incluídas no 
Anexo II da Directiva Hábitats (DC 92/43/CEE), aínda que o maior interese do espazo en canto a 

especies, se presenta no grupo das aves e, en concreto, das aves acuáticas migratorias. Desta 
forma, no espazo encóntranse poboacións de dezaoito aves incluídas no Anexo I da Directiva aves 
(DC 79/409/CEE), entre nidificantes, invernantes ou migratorias, que empregan o esteiro ou as 
marismas como área de descanso. 

Río Ouro 


O espazo inclúe basicamente a canle do río Ouro, dende a súa 
cunca alta ata a súa desembocadura na ría de Fazouro, incluíndo 
este último humidal. O lugar protexido intégrase na súa totalidade 
nas Terras de Miranda, atravesando os termos de Foz, Alfoz e O 
Valadouro. Este espazo inclúese na Rede Galega de Espazos 
Protexidos, na categoría de Zona de Especial Proteción dos 
Valores Naturais (ZEPVN), integrándose na Rede Europea Natura 
2000 como Lugar de Interese Comunitario (LIC). O Anexo I da 
Directiva hábitat está representado por vinte e cinco hábitats de 
interese comunitario e outros cinco prioritarios. Os hábitats máis 
representados intégranse no grupo de hábitats mariños e costeiros 
presentes na zona estuarina e nos humidais continentais. Afauna 
de interese está integrada por diversas especies de peixes, como 
o salmón ou a lamprea, de anfibios e, sobre todo, aves. 

Serra do Xistral 



Aserra do Xistral englóbase no conxunto montañoso que se denominou “Serras Septentrionais de 
Galicia". O espazo ocupa unha superficie total de 2 .964 hectáreas repartidas entre doce 
municipios, tres dos cales se integran en Terras de Miranda: Alfoz, 

Mondoñedo e O Valadouro. O espazo natural está incluído na / \ 

Rede Galega de Espazos Naturais Protexidos na categoría de 
Zonas de Especial Proteción dos Valores Naturais (ZEPVN), e na 
Rede Natura 2000 coa figura de Lugar de Importancia comunitaria 
(LIC). Os humidais continentais son os hábitats de maior 
relevancia dentro do territorio protexido, dado que a serra alberga .. ... . 
as mellores representacións de ecosistemas turbófilos e breixeiras . 

húmidas de todo o noroeste ibérico, incluíndo ademais o maior 
complexo de turbeiras de cobertor do S de Europa. Xunto con 
estes humidais preséntanse importantes representacións de 
herbais naturais, bosques ou de paisaxes rurais tradicionais. 

Dezasete dos hábitats recoñecidos na serra considéranse de interese comunitario e outros oito 
atópanse entre os prioritarios para a conservación, entre os que destacan as citadas turbeiras de 
cobertor activas (Nat 2000 7130*), os cervunais (formacións herbosas con Nardus strícta) (Nat 2000 
6230*), os bosques de barranco (Nat 2000 9180*) ou as turbeiras boscosas (Nat 2000 91D0*). 
Entre as especies de interese comunitario ou autonómico, destacan os grupos de flora e a 
herpetofauna. A flora inclúe un nutrido grupo de briófitos e fentos, como Sphagnum pylaesii ou 
Splachnum ampullaceum, xunto cunha importante representación de narcisos, como Narcissus 
asturiensis ou N. pseudonarcissus subsp. nobiiis, N. bulbocodium e N. cyclamineus. Entre a 
herpetofauna destaca a presenza da lagarta das turbeiras ( Lacerta vivipara), a ra de Santo Antón 
(Hyla arborea) ou a píntega rabilonga ( Chioglossa lusitanica), endémica do noroeste da Península 
Ibérica. 

Puntos de interese natural 

Ademais dos espazos protexidos pola lexislación europea, estatal ou autonómica, as Terras de 
Miranda albergan outros espazos, localidades ou puntos que foron incluídos en diferentes 
catálogos polo seu interese natural, aínda que na actualidade non gozan dun status de protección 
legal. Dentro destes inclúense dende pés illados de árbores con carácter monumental ou saltos de 
auga, ata espazos con interese xeolóxico, paleoambiental, etc. 

Árbores senlleiras 

As árbores constitúen unha parte do patrimonio natural, aínda que en moitas ocasións o seu valor 
natural se mesture co seu valor como bens culturais pola súa importancia histórica ou etnográfica. 
Recentemente, a Administración Autonómica a través do Decreto 67/2007, creou o Catálogo 
Galego de Árbores Senlleiras, no que se inclúen aquelas árbores que pola súa monumentalidade 
ou historia merecen un estatus legal de protección. Outra referencia sobre esta tipoloxía de 
monumento é a obra Árbores monumentais no patrimonio cultural de Galicia, publicada no ano 
2003 por Carlos Rodríguez Dacal e Jesús Izco. Neste compendio sobre as árbores singulares de 
Galicia inclúese un amplo elenco de árbores ou arboredos que, segundo os autores, merecen 
salientarse, tendo en conta cuestións biolóxicas como pode ser a súa envergadura ou pola súa 
vinculación con feitos históricos ou tradicións populares. 

O Catálogo Galego de Árbores Senlleiras, inclúe un exemplar de eucalipto ( Eucalyptus globulus) 
localizado na Casa de Reimunde, na parroquia de Vilaronte (Foz). Os datos dispoñibles sitúan a 
súa plantación en torno a 1860 en tempos de José Reimundez, presentando actualmente un porte 
monopódico cunha altura total de corenta e seis metros e un perímetro superior a dez metros. 


Non obstante, a publicación antes referida sitúa nas Terras de Miranda, ademais deste eucalipto, 
outras dúas árbores monumentais, que finalmente non foron incluídas na lexislación vixente. Os 
exemplares conforman unha parella de palmeiras canarias (Palmeria canaria), situadas na 
denominada Casa de Oya, na vila de Vilanova de Lourenzá. A casa pertenceu ao rico hacendado 
Pedro Oya e xunto coa igrexa de Santa María e o edificio da Casa do Concello conforman o marco 
arquitectónico da praza da vila. No interior dos muros que rodean o xardín da casa érguense as 
dúas palmeiras. Os datos dispoñibles sitúan a súa plantación no último cuarto do XIX, momento en 
que se edificaría a construción. As palmeiras xemelgas constitúen, sen dúbida, un elemento de 
gran maxestosidade cunha espléndida estrutura e porte. 

Neste apartado podería incluírse unha referencia a alameda dos Remedios situada en Mondoñedo. 
Aínda que na actualidade non inclúe exemplares meritorios, a arboreda orixinal foi plantada en 
1594, celebrándose para conmemoralo unha festa da árbore que sería a máis antiga de Europa. 

Puntos de interese xeomorfolóxico e paleoambiental 

Outros espazos de interese están conformados por lugares ou paraxes que polo seu interese dende 
un punto de vista xeomorfolóxico ou paleoambiental merecen ser considerados como parte 
integrante do patrimonio natural do territorio. Estas áreas constitúen o que actualmente se vén 
definindo como xeodiversidade, en contraposición á biodiversidade e como asento desta. O 
concepto, dende unha perspectiva integradora, definiríase como a variedade da superficie da terra, 
e incluiría todos os compoñentes abióticos e non só os xeolóxicos, senón tamén aspectos 
xeomorfolóxicos, hidrolóxicos, edáficos, etc. As áreas de interese xeomorfolóxico refírense, polo 
tanto, a espazos nos cales a presenza dalgún condicionante de carácter físico define a presenza 
dun elemento cunhas características propias, tanto xeolóxicas, como xeomorfolóxicas ou 
hidrolóxicas, etc. 

O principal punto de interese xeomorfolóxico das Terras de Miranda é, sen dúbida, o Cova do Rei 
Cintolo. A cavidade, situada monte arriba da localidade de Supena (parroquia de Argomoso, 
Mondoñedo), é actualmente a cova de maior lonxitude de Galicia, da cal se coñecen sete 
quilómetros de galerías, aínda que poderían existir outras áreas aínda non exploradas. A boca da 
cova ábrese ao pé dun cantil calcario de grande envergadura que se aprecia a gran distancia e 
conforma un conxunto de covas netamente cársticas, desenvolvidas nun paquete de calcarias 
cámbricas (calcaria de Vegadeo) asentadas sobre un nivel de lousas. 






O descubrimento da cova, cara a finais do século XIX, atribúese ao prehistoriador José Villa-Amil 
e Castro, natural de Mondoñedo e considerado o precursor de espeleoloxía en Galicia. O 
arqueólogo realizou varias catas nas proximidades da entrada da caverna, encontrando algúns 
restos óseos, identificados como fragmentos de óso de Bos primigenius e publica os seus 
resultados no libro Antiguedades prehistórica y céltica de Galicia, editado en Lugo en 1873, no que 
inclúe un plano bastante preciso da cavidade. Posteriormente, ao longo do século XX, as distintas 
exploracións espeleolóxicas recuperaron polo menos unha punta de frecha de sílex e outra punta 
arponada tallada en óso e diversos restos óseos de animais domésticos e salvaxes de idade 
recente. Finalmente, no ano 2002, realizáronse unha serie de traballos arqueolóxicos nos que se 
recuperaron un fogar e diversos restos que se atribúen ao século XI. 

O interior da cavidade alberga unha impresionante cantidade de formas xeolóxicas creadas pola 
acción da auga sobre a pedra calcaria. Ademais, a cova conta cunha lagoa e varios cursos de auga 
subterráneos e existe unha lenda sobre a caverna enlazada coa denominación do rei Cintolo. 
Actualmente está en proceso a súa declaración como espazo natural protexido. 

Ademais desta impresionante cova, no ámbito dos afloramentos calcarios presentes en 
Mondoñedo, coñécense outras cavidades de menor entidade como a denominada Pozo Caldeiro, 
situada no lugar do Penido do Orxal, nas inmediacións da aldea de Pousalido, tamén na parroquia 
de Argomoso en Mondoñedo. 

No espazo litoral, a presenza da rasa determina un importante valor xeomorfolóxico, constituíndo 
unha testemuña da acción do tempo sobre o territorio, que ao tempo condicionou o 
desenvolvemento das comunidades asentadas nesta. Ademais, conforma un espazo litoral 
característico definido pola caída da plataforma sobre o mar conformando unha costa acantilada de 
grande valor paisaxístico. 

Nalgúns tramos deste cantil, a acción erosiva do mar sobre os materiais xeolóxicos desenvolveu 
un conxunto de formacións pétreas dun alto valor estético, como pode ser o espazo coñecido como 
“As Catedrais” ou “Augas Santas”, declarado Monumento Natural pola Consellería de Medio 
Ambiente da Xunta de Galicia. O modelado mariño formou, ademais, numerosas gretas, furnas ou 
covas, algunhas das cales presentan interese polas súas dimensións, como a cavidade 
denominado Furna dos Mouros (Cangas de Foz, Foz) ou polo seu valor histórico e cultural, como 
a chamada Cova Moura (praia de Peizás, Foz), hoxe en día desaparecida pola acción erosiva do 
mar, na que arredor de 1940, tras un naufraxio, os veciños escondían os fardos de goma que 
transportaba o barco e que a marea arrastrou cara á praia. Naqueles tempos de carestía, a venda 
da goma supuxo unha importante fonte de ingresos, aínda que co perigo de sortear a vixilancia da 
Garda Civil, que andaba ao axexo do destino dos fardos chegados a terra. 

Outros puntos de interese xeomorfolóxico céntranse nas pegadas deixadas pola erosión glaciar, 
acontecida durante os períodos máis fríos do Cuaternario. A presenza de vestixios do modelado 
glaciar é relativamente escasa en Galicia, centrándose nas serras suroriental de Galicia e no límite 
con Portugal. Pola contra, atópanse máis amplamente representados os depósitos de natureza 
periglaciar. Tendo en conta a información dispoñible, os glaciares formados en diversos vales da 
serra do Xistral foron os máis setentrionais dentro da Península Ibérica e alcanzaron lonxitudes de 
entre 1 e 4,5 km. Son tamén moi importantes os depósitos periglaciares de grandes bloques 
cuarcíticos e de granito que se poden observar nestas montañas e que suavizaron a morfoloxía 
glaciar das vertentes. A súa orixe débese á acción continuada dos ciclos de xeo-desxeo con 
posterioridade á fusión dos glaciares. Por outra banda, no val do río Moucide existen varios conos 
sedimentarios cuaternarios nos que se identifican diversas estruturas derivadas do modelado 
periglaciar, como depósitos estratificados ou coadas de bloques. 

Os fortes desniveis que teñen que superar, no seu traxecto cara aos vales, os numerosos cursos 
de auga cuxo nacemento se sitúa nas áreas montañosas, determinan que ao longo do territorio 
existan numerosos saltos de auga de grande valor paisaxístico. A grande cantidade de ríos e 
regatos que sucan o territorio fai que en case calquera punto se poida localizar a presenza de 
zonas de augas batidas de maior ou menor entidade entre espectaculares formas labradas pola 
acción milenaria da auga sobre as rochas. 

Entre o conxunto de fervenzas presentes en Terras de Miranda, destaca pola súa magnitude a 
denominada fervenza de Escouridal, na parroquia do Pereiro (Alfoz), configurada polo grande salto 
que realiza o río Ouro dende preto do seu nacemento no Xistral para alcanzar o val. Outro salto de 
grande envergadura é o formado polo rego de Escourido pouco antes da súa unión co río 
Valiñadares, a escasos 3 km de Mondoñedo, no denominado salto do Coro (parroquia de 




Argomoso). A fervenza de San Estevo (San Cosme, 
Barreiros) destaca ademais de pola consideración do 
salto de auga, pola súa vinculación cultural, ligada á 
auga na que se unen as tradicións populares e o culto 
relixioso. No contorno sitúase a capela de San Estevo do 
Ermo, que durante séculos se denominou como “de 
augas santas”, na que se celebra unha popular romaxe 
o luns de pascua na que os romeiros atan panos nas 
ramas do contorno da fonte de Santa Rosa, formada por 
unha pequena poza nas inmediacións da fervenza. O 
conxunto péchase cunha fonte de augas ferruxinosas 
que segundo a tradición posúe poderes curativos. 

Outros saltos de auga reseñables, aínda que de menor 
magnitude, son o pozo da Onza (rego Valdeinfernos) e o 
pozo das Moscas (río de Ferreira), ambos os dous na 
parroquia de Budián (O Valadouro), nos que ademais 
das fervenzas se sitúan interesantes microformas 
pétreas. Tamén destacan o salto do Rego da Fraga das 
Leiras (parroquia de Cadramón, O Valadouro) ou a 
paraxe denominada A Fervenza (parroquia de Viloalle, 

Mondoñedo), na que o río Tronceda conforma unha fermosa paisaxe na que se suceden pequenos 
saltos e pozas, en cuxo ámbito existe ademais unha área recreativa. 

Por outra banda, as zonas de interese paleoambiental constitúen arquivos da historia da vexetación 
e o clima do territorio. Trátase de depósitos orgánicos a través dos cales se pode obter unha valiosa 
información sobre o clima e a vexetación existentes nun determinado período, motivo polo cal 
deben ser obxecto de protección dado que constitúen un arquivo irremprazable dos cambios 
acontecidos no patrimonio natural e histórico desta área xeográfica. Neste sentido, as Terras de 
Miranda constitúen un espazo privilexiado no noroeste ibérico e no conxunto do sueste de Europa 
pois albergan numerosos depósitos nos que se recuperaron sedimentos, formados en antigas 
lagoas e turbeiras, cuxa antigüidade supera os 80.000 anos. Dentro dos lugares de interese 
paleoecolóxico pódese establecer unha división en canto á súa tipoloxía e a súa cronoloxía. 

Por un lado, atopamos depósitos constituídos por capas de turba fosilizada, formada entre hai 
100000 e 10.000 anos, sobre os que se dispoñen outras de materiais inorgánicos de varios metros 
de espesor que, en conxunto, forman parte da Rasa Cantábrica ou se atopan dispostos nos tramos 
baixos de diversos ríos. Entre este grupo de depósitos, deben destacarse os localizados na praia 
de Area Longa (Fazouro, Foz) e no val de Moucide. Na praia recuperáronse materiais fosilizados 
que inclúen sedimentos orgánicos e raíces de breixos de máis de 80.000 anos de antigüidade. A 
información obtida permitiu establecer a dinámica da vexetación e o clima durante un período 






situado entre hai 90.000 e 15.000 anos. O valor da formación contida nestes sedimentos 
increméntase se temos en conta que constitúe a única referencia paleoambiental para o último 
período glaciar nos territorios cantábricos e atlánticos da Península Ibérica e unha das tres 
dispoñibles no conxunto da Península Ibérica. Ademais, no val do río Moucide, recuperáronse 
outros sedimentos que recollen de forma parcial este período. 

O outro conxunto de arquivos paleoambientais localízase no ámbito do macizo do Xistral, 
estendéndose cara ao norte polos montes de Cabaleiros e cara ao leste pola Toxiza. Os depósitos 
presentan unha cronoloxía variable, aínda que o seu límite temporal se sitúa nos 15.000 anos de 
antigüidade. Trátase de formacións ligadas á presenza de turbeiras e breixeiras húmidas instaladas 
sobre os sedimentos de antigas turbeiras. Neste ámbito, a gran diversidade e cantidade de 
humidais presentes determina a presenza dun dos mellores arquivos da historia paleoecolóxica 
para os últimos 10.000 anos do territorio peninsular. A abundante dispoñibilidade de recursos 
diferentes permite realizar estudos detallados que facultan a comprensión da dinámica recente do 
clima e a vexetación, de grande importancia para interpretar as posibles implicacións do cambio 
climático global no que estamos inmersos. 

ONIO CULTURAL 









PATRIMONIO CULTURAL 


patrimonio cultural constitúe unha herdanza colectiva configurada polo conxunto de bens 
materiais e inmateriais que os nosos antepasados deixaron ao longo da historia. Trátase 
V w de bens que axudan a forxar unha identidade propia e que nos permiten saber quen 
somos e de onde vimos, para lograr así un mellor desenvolvemento como persoas dentro da 
sociedade. As expresións culturais reflicten o devir histórico dun territorio, a interacción dos 
poboadores co medio, os seus costumes, valores e a súa creatividade. 


O patrimonio cultural encadrado nas Terras de Miranda caracterízase pola súa fecundidade, a súa 
ampla diversidade espacial e temporal, así como pola súa vinculación á paisaxe, de forma que o 
territorio conforma un inmenso museo a ceo aberto no que se pode gozar dunha grande variedade 
de manifestacións culturais de carácter material ou inmaterial. A longa historia das Terras de 
Miranda, deixou un importante legado de vestixios arqueolóxicos entre os que se inclúen 
monumentos megalíticos, petroglifos, castros, etc. O florecemento do territorio durante o medievo, 
o renacemento e o antigo réxime tradúcese na presenza dun rico legado arquitectónico que 
engloba unha dilatada mostra de arquitectura civil e relixiosa. A presenza de máis de duascentas 
vinte entidades de poboación reflíctese na intensa humanización das paisaxes de Terras de 
Miranda. Estas entidades albergan unha inmensa variedade de elementos etnográficos, que van 
dende construcións de grande vistosidade como casas, hórreos, cruceiros, ata pequenos 
elementos como valados, cancelas, bisagras, peches, etc... Ademais, a poboación de Miranda é a 
transmisora dun valiosísimo patrimonio non tanxible, configurado por tradicións e costumes 
milenarios que perviven na memoria do pobo. 


O feito de que os bens culturais representen a identidade da nosa sociedade, require da protección 
e defensa destes, de maneira que poidan ser gozados, valorados e aproveitados, axeitadamente, 
por todos os cidadáns e transmitidos do mellor xeito posible ás nosas futuras xeracións. 

Patrímonio aroueolóxico 


Xacementos do paleolítico e do neolítico 

Os vestixios de maior antigüidade no territorio, correspóndense cos achados de instrumentos líticos 
na costa de Miranda, concretamente no entorno de Nois e Fazouro, cuxa idade se remonta a máis 
de 300.000 anos. O groso dos restos do paleolítico aparece representado por testemuños de 
grupos de cazadores-recolectores que desenvolveron a súa actividade na parte final deste período 
no contorno da serra do Xistral. Atrintena de depósitos que se coñecen agrúpanse en outeadoiros, 
pequenos abrigos baixo aleiros graníticos onde acampaban as partidas de caza, ou cazadoiros, 
que conformarían campamentos de maior extensión, compostos por agrupacións de tendas 
realizadas con peles e varas ao redor dun pequeno fogar interior, onde para illarse da dureza e 
humidade do solo colocaban unha potente cama de fentos. 

O período Neolítico presenta en Galicia importantes contrastes en canto á presenza de depósitos. 
Ata o momento non se coñece ningún poboamento neolítico, restrinxíndose os datos a un reducido 
conxunto de asentamentos en covas, como as da Pa da Vella (Ourense) ou abrigos rochosos como 
o de Prado do Inferno (Muras-Lugo), non obstante, son innumerables os restos de enterramentos 
megalíticos que aparecen distribuídos ao longo do territorio de Galicia. 

Nas Terras de Miranda, ao igual que noutras comarcas galegas, existe un importante conxunto de 
construcións megalíticas con carácter funerario, conformadas por arcas pétreas integradas en 
túmulos térreos. Estas estruturas presentan unha ampla repartición territorial, aínda que, en moitos 
casos, a súa ausencia ou a maior ou menor presenza destes monumentos estea asociada á falta 
de estudos detallados máis que a lagoas territoriais na súa distribución. 

A presenza destas estruturas está fortemente integrada na cultura popular de modo que existen 
innumerables denominacións para as estruturas que os conforman así como numerosos topónimos 
e lendas asociadas a estes monumentos. Desta forma, existe un importante patrimonio inmaterial 
asociado a estes monumentos como son as súas denominacións, a toponimia ou as lendas 
asociadas á súa presenza, etc. As cámaras de pedra reciben os nomes de arca, anta, arquiña, 
dolmen, forno dos mouros, casa dos mouros, etc, mentres que o túmulo na que se engloba a arca 
se denomina tamén mámoa, medoña, medorra, tombo, medas, vedros, modias, modorra, montiño 
etc. 

Trátase de monumentos funerarios nos cales poden diferenciarse unha serie de elementos. O 
túmulo é a masa de terra de forma hemisférica, que encerra no seu interior a cámara e que pode 
aparecer cercado por un círculo, anel lítico, de pedras de tamaño medio. Outro elemento 



característico, que en ocasións non está presente, é a denominada coiraza, constituída por un 
recubrimento de pedras dispostas sobre o túmulo. Finalmente, nalgunhas mámoas aparece na 
parte final do corredor un pequeno espazo aberto ou adro, no cal poden aparecer unha serie de 
pedras menores fincadas pechando o espazo tumular. Outros monumentos megalíticos non 
funerarios son as pedras fincadas ou menhires e os círculos líticos. As escasas representacións 
destas estruturas en Galicia sitúanse no centro dunha forte polémica entre os defensores da súa 
orixe megalítica e os que apostan por situar a súa construción en épocas recentes, como marcos 
territoriais e estruturas de delimitación de espazos para o gando. 

Nas Terras de Miranda, a maior concentración de restos megalíticos sitúase nas terras do 
Valadouro, aínda que a menor presenza noutras áreas pode interpretarse como xa se sinalou á 
ausencia de estudos detallados. En xeral, trátase de monumentos en mal estado de conservación 
e de difícil visualización e acceso por estar inmersos en plantacións forestais ou recubertos de 
matogueiras de gran tamaño, algúns dos cales foron parcialmente destruídos, para buscar os 
tesouros dos mouros que a cultura popular di que encerran ou para reutilizar as pedras que os 
conforman. 

Xacementos castrexos 


Os depósitos asociados ao mundo castrexo son, sen dúbida, os máis estendidos en Terras de 
Miranda. Os catálogos e inventarios dispoñibles mostran a presenza ao longo do territorio dunha 
grande cantidade de asentamentos castrexos, cunha repartición territorial bastante homoxénea. Ao 
igual que sucedía cos monumentos megalíticos, existe un extenso patrimonio inmaterial asociado 
a estes poboados, relacionado coa toponimia ou as lendas asociadas principalmente á presenza 
de tesouros. As historias de tesouros e os castros xorden a partir dos achados de pezas de 
ourivaría, principalmente de ouro. Nas Terras de Miranda, recuperáronse nas escavaciones 
realizadas nestes depósitos, diversas pezas de ouro ou prata, entre as que destacan os torques 
atopados nos castros de Llas (Foz), A Recadieira (Mondoñedo), castro de Masma (Mondoñedo), 
Croa (Riotorto). 

Apesar da grande cantidade de referencias de castros nas Terras de Miranda, a maior parte destes 
atópanse en mal estado de conservación e moitos destruídos, total ou parcialmente, 
conservándose unicamente referencias bibliográficas. Outro grupo importante sitúase baixo 
plantacións forestais ou matogueiras de grande porte que dificultan o acceso e visualización das 
estruturas, xeralmente constituídas por murallas. 

Dado que existe unha continuidade no poboamento de Galicia dende o mundo castrexo ata a 
actualidade, moitos destes depósitos localízanse baixo as estruturas das actuais aldeas. Outros 
castros, que foron abandonados como lugar de asentamento humano, continuaron empregándose 
como lugares rituais polos poboadores do seu ámbito, feito que provocou unha paulatina 
cristianización destes, edificándose sobre eles capelas ou outras construcións, co fin de eliminar os 
cultos pagáns e asentar o cristianismo entre a poboación de Galicia. Estes factores relacionados, 
en numerosas ocasións, coa conservación deste patrimonio poden observarse tamén nas Terras de 
Miranda, de modo que son abundantes os restos de poboados castrexos sobre os que existen 
aldeas, barrios ou edificios relixiosos. Non obstante, existen dous poboados castrexos, situados en 
áreas de doado acceso e nos que existe información para o visitante. Ademais, representan dous 
sistemas de explotación do territorio diferentes, o agrícola representado polo castro de Zoñán 
(Mondoñedo) e o pesqueiro, personalizado no castro costeiro de Fazouro (Foz). 

Xacementos romanos 

O paso dos romanos por Terras de Miranda non deixou grandes manifestacións materiais. As 
construcións da época refírense na súa totalidade a restos de romanización dos poboados 
castrexos. Achegada dos romanos a Miranda non supón o abandono das estruturas poboacionais 
castrexas, de modo que os modos de vida se perpetúan adoptando os beneficios achegados polos 
romanos. Así, nas escavacións realizadas nos castros, recuperáronse restos romanos, significados 


por moedas acuñadas polos emperadores romanos, restos cerámicos, etc. Existen referencias á 
presenza dunha calzada romana entre a ponte do Pasatempo, en Mondoñedo, e Lindín, 
actualmente asfaltada, aínda que os datos fan dubidar da súa orixe romana, relacionándose máis 
ben cun antigo camiño real. 

Xacementos medievais 


A extensa cantidade de documentación dispoñible para os séculos da Idade Media dá testemuño 
da importancia do territorio durante este período. Os datos referidos á Alta Idade Media son 
escasos, ampliándose a medida que discorre o tempo e son moi abundantes durante a Baixa Idade 
Media. A continuidade do poboamento nas Terras de Miranda queda testemuñada pola presenza, 
durante este período, da maior parte dos núcleos de poboación existentes na actualidade. A 
constante transformación das aldeas faría desaparecer os posibles restos da maioría de 
construcións, aínda que a esencia da estrutura urbanística das vilas medievais pode observarse 
aínda en moitas aldeas das Terras de Miranda. 

Os restos da Idade Media nas Terras de Miranda están representados, na súa maioría, por edificios 
ou restos de edificacións, aínda que son escasos os lugares onde se realizasen estudios 
arqueolóxicos. Nas escavacións realizadas no contorno da catedral de San Martiño de Mondoñedo 
(Foz), documentáronse os restos do antigo mosteiro, cuxa orixe se remonta ao século VI e que 
podería relacionarse co mosteiro Máximo, sede da episcopal Britonia. En calquera caso, os restos 
construtivos e sepulcrais recuperados atribúense ao século VI e, polo tanto, constitúen os únicos 
vestixios achados en Galicia, dun mosteiro de certa categoría da Alta Idade Media. No interior da 
igrexa, recuperouse ademais un importante conxunto de pinturas murais románicas e góticas e 
entre a fábrica da actual igrexa atópanse pezas prerrománicas, románicas e góticas. O museo 
conserva tamén o sepulcro de san Gonzalo (s. XI), en cuxo interior se atoparon o o seu anel e o o 
seu báculo. 

Na igrexa de Santa María de Lourenzá consérvase o sepulcro do Conde Santo, datado no século 
V, aínda que reutilizado polo conde no século X, ademais dun ara do século IX e diversas tallas 
medievais que se poden visitar no Museo de Arte Sacro. Igualemente, no Museo da Catedral de 
Mondoñedo se conservan abundantes obxetos relixiosos e artísticos da Idade Media. Outros restos 
medievais conservados nas Terras de Miranda relaciónanse coas fortalezas, na súa maior parte 
destruídas e representadas por restos de alicerces ou construcións elaboradas sobre a propia 
rocha. 

Os controvertidos círculos líticos localizados nas Terras de Miranda parecen responder ao auxe 
gandeiro experimentado durante a Idade Media e representarían antigos curros onde se encerraba 
o gando. No ámbito montañoso occidental de Miranda, pódense atopar polo menos cinco círculos 
líticos configurados por pedras fincadas de cronoloxía incerta. Trátase de aliñamentos de pedras 
de mediano tamaño conformando estruturas circulares. Entre estes, destaca o denominado Prado 
das Chantas, localizado na parroquia de San Tomé de Recaré (O Valadouro), un quilómetro máis 
arriba da Arca de San Tomé e constituído por máis de duascentas cincuenta pedras fincadas. 


ArQuitectura civil 


O casco histórico de Mondoñedo 

O casco antigo da cidade de Mondoñedo foi declarado ben de interese cultural en 1985, na 
categoría de Conxunto Histórico. A historia da vila remóntase ao traslado da sé episcopal dende 
San Martiño de Mondoñedo ata o lugar de Vilamaior do Val de Brea, ou Valibria, que é elevado á 
categoría de cidade por Alfonso VII en 1156, momento en que comezaría o seu desenvolvemento, 
que alcanza o seu máximo esplendor construtivo ao longo dos séculos XVII e XVIII. 

O casco histórico conserva grande parte do trazado das súas rúas medievais. Non obstante, o 
crecemento da cidade e a propia evolución das técnicas construtivas derivaron nunha importante 
transformación das edificacións situadas no casco histórico, modificacións que grazas ao 
abundante legado documental da cidade poden ser analizadas ao longo do tempo. Así, a muralla 
mandada edificar en 1320 e rematada durante o século XV, con máis de oitocentos metros de 
perímetro e seis portas, sufriu numerosas alteracións ao longo dos séculos, sendo finalmente 
destruída polo incesante crecemento da vila. Outra mostra constitúea a catedral, cuxa edificación 
orixinal se remataría durante o século XIII, que foi obxecto con posterioridade de numerosas 
fábricas de reforma, que culminan durante o XVIII coa construción das torres. 

O centro vital do conxunto histórico localízase na praza da catedral, lugar rodeado de edificacións 
históricas entre as que destaca o monumento máis significativo da cidade, a catedral e, a 
continuación desta, o pazo episcopal. Pechando o espazo sitúanse outras construcións de carácter 
civil, como a antiga casa do concello do século XVI ou o conxunto de casas sobre escalinata, con 
soportais e galerías que forman o cantón da praza. Na praza e a catedral desenvolvéronse os 
principais acontecementos históricos da vila, incluíndo a execución do Mariscal Pardo de Cela. 










Nas rúas que rodean a praza pódense observar numerosas casas con elementos estruturais de 
diferentes etapas dende o XVI ao XVIII, outras construcións civís como a fonte Vella, construída no 
século XVI, ou relixiosas entre as que destaca o seminario, que constitúe o edificio de maior 
envergadura de Mondoñedo e foi o terceiro seminario creado en España e o primeiro de Galicia. 
Polas súas aulas pasaron grande parte dos ilustres mindonienses e do conxunto das Terras de 
Miranda entre outros moitos estudantes anónimos. 

Ademais da praza e o seu contorno, o casco medieval mindoniense abranguía outros espazos 
entre os que se incluían barrios populares, como o dos Muíños, atravesado polo río Valiñadares, 
integrado completamente no barrio.Outro lugar relevante polo seu carácter cultural é o conxunto 
formado pola alameda dos Remedios, o antigo hospital e albergue de peregrinos de San Pablo e 
San Lázaro e o campo da feira. Esta agrupación presenta un importante valor cultural, dada a súa 
significación na tradición de Mondoñedo, por un lado, a creación do hospital no século XVIII 
aparece ligada ao Camiño de Santiago, por outro o campo da feira e a alameda están intimamente 
unidas á celebración da feira de San Lucas, un dos eventos gandeiros de maior tradición de Galicia 
que vén celebrándose dende o século XIII. Finalmente, e asociado á alameda dos Remedios, 
destaca un evento de gran relevancia como é a celebración nesta da festa da árbore en 1594, baixo 
o mandato do rexedor Luaces, data que a converte na de maior antigüidade de Europa e 
probablemente do mundo. 









Castelos torres e pazos 

Ao igual que noutras áreas de Galicia, as construcións asociadas a castelos e torres, non presentan 
grandes variacións arquitectónicas dende o medievo ata o XVIII. Estas edificacións presentan 
morfoloxías moi similares, caracterizadas pola sólida fábrica dos muros, nos que non abundan os 
vans, que están conformados por estreitas seteiras. Na parte superior dos muros, sitúanse as 
ameas que circundan o camiño de rolda. Nas esquinas dispóñense torres ameadas e contan cunha 
torre maior denominada de homenaxe cun tramo superior con beirís sostidos por ménsulas. As 
torres presentan estruturas similares ás torres de homenaxe, pero conformando edificacións 
illadas. 

Nas Terras de Miranda existen numerosas referencias a edificacións de torres e fortalezas. Na súa 
maioria foron destruídas durante a turbulencia dos séculos da Baixa Idade Media, conservándose 
unicamente algúns restos dos alicerces. Os exemplos que se manteñen en pé son froito de 
numerosas reformas ao longo da historia, de modo que a súa estrutura non sempre reflicte unha 
fábrica medieval. Neste apartado debe destacarse, polo seu interese histórico, a fortaleza da 
Frouxeira, que foi praza forte do Mariscal Pardo de Cela. 

A fortificación foi destruída tras o axustizamento do nobre na praza da catedral de Mondoñedo. Na 
actualidade pódense observar algúns restos da edificación labrados na rocha do farallón granítico 
sobre o que se alzaba o castelo, posición estratéxica que confire ao conxunto un valor engadido 
polas impresionantes vistas que se poden contemplar dende a fortaleza. Xunto con estes 
interesantes restos existen numerosas ruínas de edificacións defensivas medievais, como a torre 
de Gorrete (Mondoñedo) ou a torre do Moro (Riotorto), ou a denominada torre de Parga (O 
Valadouro), cuxa orixe se remonta ao século XV e na cal se conserva algunha fábrica antiga como 
a portada con arco de medio punto. 

Entre as edificacións medievais que se manteñen ergueitas, destacan a torre de Castro de Ouro 
(Alfoz) e o castelo de Tovar (Lourenzá). O castelo de Castro de Ouro, de grande interese histórico 
e ligado á praza forte da Frouxeira, aséntase sobre un antigo poboamento castrexo. As orixes da 
edificación remóntanse ao século IX coa fundación dun mosteiro, que posteriormente sería 
fortificado baixo o dominio do bispado de San Martiño de Mondoñedo. Durante o século XV foi 
propiedade do Mariscal Pardo de Cela e tras a súa morte foi ordenada a súa destrución, pasando 
a propiedade ao bispado de Mondoñedo. En mans do bispado, a fortaleza foi reconstruída e 
empregada ata o século XVII como cárcere do bispado e residencia episcopal. 

O castelo ou pazo de Tovar, representa unha das edificacións civís de maior interese artístico das 
Terras de Miranda. Segundo reza na inscrición situada na pedra de armas que decora a fachada, 
o conxunto foi construído en 1530 polo xentilhome do emperador Carlos V, Antonio de Tovar e a 

súa muller doña Branca. Trátase dunha interesante mostra de arquitectura gótica isabelina, de claro 
carácter defensivo, aínda que ao parecer a construción quedou incompleta. Esta constituída por 
unha torre da homenaxe, flanqueada por dúas torres ameadas, con seteiras e troneiras, unidas por 
panos que encerran un patio interior, no que destacan dous arcos isabelinos mixtilíneos. 

Aentrada está formada por un arco de estilo gótico isabelino no que se poden apreciar dous bustos 
en baixorrelevo, labrados sobre os salmeres, e sobre eles dous pequenos escudos. Na torre da 
homenaxe destacan os ventanais góticos, o grande escudo de armas dos Andrade e a inscrición 
fundacional. Nas esquinas da propia torre, aparecen escudos de armas de menor tamaño, coas 
armas de Ribadeneira, Bolaño e outras casas nobiliarias. 

Xunto con estas mostras, pódense observar en Miranda outras edificacións medievais de carácter 
civil, situadas no casco histórico de Mondoñedo ou restos de antigas construcións como portas, 
ventás ou numerosos escudos de armas, en moitos casos reutilizados en inmobles máis modernos. 
Entre estes, destaca nas proximidades do actual edificio do concello, unha portada de estilo gótico 
isabelino no pazo do rexedor Luaces ou a antiga casa do concello, situada na praza da catedral, 
construída no século XVI. Ademais desta portada, o casco histórico conta con importantes 
exemplos arquitectónicos datados entre o XVII e o XIX, de grande interese histórico ou artístico. 

A recuperación económica vivida durante o século XVIII favoreceu en boa medida os fidalgos, que 
co incremento das súas rendas acometeron a reforma das súas antigas casas ou a fábrica de 




novas construcións. Non obstante, a perda do protagonismo militar da nobreza, propiciou a 
aparición de novos edificios nos que as torres ameadas presentan un testemuño de tempos 
pasados, en moitos casos restos de antigas torres, perdendo a súa función defensiva primitiva. O 
espírito das antigas edificacións defensivas mantense nestes elementos e na proliferación de 
escudos de armas, identificadores das diferentes casas nobiliarias. Trátase dos denominados 
pazos ou casas grandes ou mesmo torres. 

Os edificios mostran un aspecto elegante, grazas ás súas proporcións, á nobreza dos materiais 
empregados, aos acabados e aos axardinamentos con exemplares arbóreos, en xeral de porte 
notable. Os conxuntos incorporan algúns elementos decorativos propios do barroco compostelán 
como escaleiras, balaustradas, pináculos, gárgolas, robustas chemineas ou decoracións con 
motivos froiteiros ou vexetais. Nos pazos de finais do XVIII, pódense observar ademais algunhas 
trazas neoclásicas. 

Entre os elementos máis típicos atópanse amplas fachadas con escudos nobiliarios e flanqueadas 
por unha ou dúas torres. Na fachada destacan as escalinatas, que rematan en zonas vestibuladas 
ou patíns, os balcóns ou as solainas e a presenza, fronte a estas, de zonas axardinadas ou patios 
onde se sitúa o eixe vital da casa. 

Ademais do propio edificio, os pazos acollen toda unha serie doutras construcións, ben relixiosas, 
como pequenas capelas, ou outras dependencias dedicadas aos labores agrícolas ou gandeiros, 
como pombais, capelas, adegas, cortes, etc. Nestas últimas, xunto coa presenza de terras de labor, 
denótase o carácter produtivo destes conxuntos arquitectónicos. Outro elemento de grande 
importancia no pazo está constituído polo ámbito vexetal. Este espazo verde aparece disociado 
entre as zonas de ocio, representadas polos xardíns, e as zonas produtivas. 

Entre os pazos das Terras de Miranda, non se conta con ningunha das grandes construcións máis 
significativas da arquitectura pacega de Galicia, non obstante, existe un notable conxunto de pazos 
e casas grandes de grande interese histórico e artístico, de grande significación na paisaxe do 
territorio. As edificacións van dende casas de labranza de amplas proporcións e bela factura, 
pasando por casas brasonadas, ata pazos propiamente ditos, nos que están presentes gran parte 
dos elementos construtivos que caracterizan esta arquitectura típica de Galicia. Os pazos 
distribúense ao longo da totalidade do territorio, tanto nas zonas costeiras coma nas interiores, 
atopándose notables exemplos edificados ao longo do XVIII, con outros de factura máis recente. 

En Alfoz, localízase o pazo de Carballido, o pazo de Allegue, o pazo de Adelán, o pazo de Escoura, 
o pazo do Rizal ou o pazo de Carrocide. No municipio de Barreiros, destacan varias casas grandes 
como a casa de Seixo da Veiga ou a casa do Barral, ou pazos como o pazo de Outeiro, a casa- 
torre de Pumarín, ou a fortaleza da Torre. En Foz, saliéntase o pazo dos Condes de Fontao, así 

como numerosas casas brasonadas. En Lourenzá, ademais do castelo-pazo de Tovar, destaca a 
casa de Pedro Oia, entre outras moitas casas grandes. No termo de Mondoñedo, sitúanse algúns 
exemplos de arquitectura pacega, entre os que destacan o pazo de Caión, o pazo de Santo Isidro 
ou o pazo do Bo Aire. No Valadouro, ademais de varias casas grandes sitúase o denominado pazo 
de Gradaílle. No concello de Riotorto, esta parcela da arquitectura civil está representada por casas 
grandes, entre a que destaca a de Moirón, pola súa vinculación á familia de Álvaro Cunqueiro e na 
que o autor pasou algunhas tempadas na súa xuventude. Finalmente, no termo de Trabada existen 
dous pazos, o chamado de Pacio e o pazo de Terrafeita, ademais de numerosas casas, algunhas 
das cales remontan as súas orixes ao século XVI. Xunto con estas casas grandes e pazos, 
pódense observar numerosas casas brasonadas, en moitos casos con escudos datados entre o 
XVII e XVIII e reutilizados en construcións máis modernas. 

Este brío económico pódese apreciar, á súa vez, no casco histórico de Mondoñedo, traducido na 
presenza de importantes construcións do XVIII, entre as cales as máis destacables son, sen 
dúbida, o pazo episcopal anexo ao edificio da catedral, o edificio que alberga as dependencias 
municipais e o hospital de San Pablo, na actualidade unido ao de San Lázaro, de fábrica máis 
moderna. Outras construcións dedicadas a vivenda, aínda que ligadas á igrexa, son as casas 
rectorais, polo xeral anexas ás igrexas parroquiais, algunhas das cales adquiren grandes 
dimensións e valor artístico, constituíndo auténticos pazos ou casas grandes. Entre as rectorais, 
destacan polo seu valor artístico as das parroquias de Frexulfe (O Valadouro), Moxoeira (Riotorto) 
ou a de San Xurxo (Lourenzá). 

Finalmente, outra mostra de arquitectura habitacional é a conformada polas denominadas casas de 
indianos. Estas casas conforman unha arquitectura de finais do XIX e principios do século XX, 
típica de área costeira cantábrica, de Santander, Asturias e Lugo e, polo tanto, das Terras de 
Miranda. Trátase de grandes edificios de marcado carácter colonial, construídos por emigrantes 
retornados na estrada que discorre paralela á costa. Ao longo desta vía pódese observar a 
presenza de belos edificios, que contrastan coa arquitectura popular. En xeral, trátase de 
construcións de corte clasicista, nas que se mesturan moi diversos estilos, pintadas en vivas cores 
e nas que destaca a presenza de numerosos elementos decorativos, entre os que sobresaen os 
balcóns e galerías ou as cúpulas. 

Outras construcións civís: pontes, fontes, etc. 

Nas Terras de Miranda atopamos numerosas fontes que poden enmarcarse dentro da arquitectura 
popular e que van dende simples canos de auga a estruturas máis sofisticadas. Dentro destas 
poderíanse destacar dous elementos, en relación coa súa vinculación coa cultura popular ou as 
lendas. Por un lado, a fonte denominada da Zapata, situada xunto á igrexa de San Martiño de 
Mondoñedo, conformada por unha estrutura moderna, pero de grande tradición, debido a que, 



segundo conta a lenda, xermolou por un milagre do bispo San Gonzalo. No ámbito da capela de 
San Estevo do Ermo (Barreiros), celébrase unha tradicional romaxe, na cal os romeiros atan panos 
ás ramas próximas á fonte de Santa Rosa. Ademais, no contorno sitúase unha fonte de augas 
ferruxinosas da que se di que ten poderes curativos. Por último, dentro desta tipoloxía poderíase 
incluír o denominado pozo do Conde Santo, situado nun dos claustros do mosteiro de San Salvador 
de Lourenzá, que segundo a tradición posúe augas con poderes curativos. 

En canto ao valor histórico e artístico das fontes, destaca entre todas a chamada fonte Vella, 
localizada no casco histórico de Mondoñedo. A fonte renacentista de carácter monumental foi 
ordenada construír en 1548 polo bispo Diego de Soto, tal e como se pode ver na placa fundacional 
situada na súa fronte. Os elementos arquitectónicos compóñense dunha bóveda de canón á que 
se accede por unha escalinata semicircular e baixo a cal se sitúan as saídas de auga e unha 
bancada. Sobre a bóveda disponse un frontispicio triangular, onde aparece labrado a ambos os 
dous lados o escudo do prelado-mecenas e rematando o conxunto un adorno en forma de peite 
coas armas imperiais de Carlos V. Ademais do seu valor histórico e artístico, a fonte presenta un 
valor cultural pola súa vinculación co escritor Álvaro Cunqueiro, cuxa casa natal se sitúa no 
contorno da fonte e da que dixo “o seu canto arroloume”. Tamén existe unha fonte do século XVIII, 
cun interesante traballo artístico de talla nas súas pedras, situado no lugar de María Arteira, na 
parroquia de Frexulfe (O Valadouro). 

Polo que respecta ás pontes, nas Terras de Miranda consérvanse varios exemplos de interese 
histórico e/ou arquitectónico. En canto á súa importancia histórica, destaca a denominado ponte do 
Pasatempo, situado no barrio dos Muíños (Mondoñedo). Trátase dunha pequena ponte de 
construción sobria e dun só van, situada sobre o río Valiñadares, no antigo camiño real a 
Mondoñedo. Aínda que non se coñece a época da súa construción, a súa presenza é segura no 
século XV, momento no que adquire a súa dimensión histórica vinculada ao axustizamento do 
Mariscal Pardo de Cela. Segundo o relato da captura e morte do nobre, nesta ponte foi retida por 
uns relixiosos a esposa do mariscal, cando traía o indulto para o seu marido asinado polos Reis 
Católicos. O tempo perdido na ponte permitiu que a cabeza de Pardo de Cela rodase pola praza 
da catedral. Dende entón a ponte coñecida como dos Ruzos, pasou a denominarse ponte do 
Pasatempo. 

Outras pontes salientables, relacionadas coa existencia de antigos camiños reais, aínda que de 
fábrica máis recente, son a ponte chamada da Cazolga (Lourenzá) e a que se coñece como Ponte 
Vella (Alfoz). A Ponte Vella é unha ponte de grandes dimensións e bela factura con cinco vans, de 
fábrica medieval. En canto á ponte da Cazolga, cun só van, foi construídqa en 1796 polos monxes 
beneditinos de San Salvador de Lourenzá, segundo consta na inscrición e o escudo que poden 
verse na ponte. 

As outras dúas pontes con interese histórico-artístico presentes nas Terras de Miranda están 
vinculadas á vía de peregrinación xacobea, na ruta denominada camiño Norte, son as pontes de 
Pedra en Lourenzá e a de San Lázaro en Mondoñedo. A ponte de Pedra sitúase na vila de Vilanova, 
sobre o río Valiñadares. Trátase dunha ponte de sinxela factura e orixe medieval, cun só van 
formado por un arco de cadeirado. A ponte de San Lázaro foi construída no século XVIII polo bispo 
Sarmiento e consta de dous arcos que salvan o río Masma. Entre os arcos, álzanse dúas pequenas 
torres nas que aparece labrado o escudo de Mondoñedo. 

No que respecta á arquitectura industrial, pódese citar o edificio do serradoiro situado no barrio de 
San Lázaro en Mondoñedo. Trátase dun edificio modernista de bela factura, actualmente 
abandonado, no que por unha parte se pode observar a fachada do inmoble, con numerosos 
elementos decorativos e pola parte traseira as instalacións de carácter industrial. 

Por último, debe salientarse o chamado cemiterio vello ou de San Lázaro en Mondoñedo, antigo 
cemiterio municipal, no que repousan os restos de varios galegos ilustres nacidos na vila, como 
Álvaro Cunqueiro, Leiras Pulpeiro ou Pascual Veiga. Trátase dunha ampla construción pechada por 
un muro, na cal destaca a curiosidade de que antigamente os enterramentos estaban organizados 
segundo a clase social do defunto. 

ArQuitectura Relixiosa 


Mosteiros 


Así como noutros territorios de Galicia, durante a Idade Media establécese un forte poderío dos 
nobres laicos, en Terras de Miranda, salvando a excepción de Pardo de Cela, o predominio sobre 
o manexo das terras estivo sempre ligado ao poder eclesiástico, representado polos bispos da sé 
mindoniense e os abades de Lourenzá e San Martiño, en menor medida. O poder destas 
institucións determinou que ambas as dúas emprendesen a fábrica e posterior reforma de grandes 
edificios relixiosos situados nas propias sés ou pequenas fundacións monásticas ou igrexas 
parroquiais e capelas. 


Os edificios monásticos, malia iso, son escasos nas Terras de Miranda. A pesar de que existe 
abundante documentación sobre fundacións no período comprendido entre o século VII e X, destas 
non se conservan máis que referencias documentais e algúns restos recuperados nas escavacións 
realizadas no contorno da igrexa de San Martiño de Mondoñedo, onde deberon situarse as antigas 
dependencias monacais. 

O mosteiro de maior importancia, polo tanto, corresponde ao de San Salvador de Lourenzá, que 
xunto coa igrexa de Santa María, compoñen un impoñente conxunto, tanto polo seu interese 
histórico, como polo seu valor artístico, o que motivou a súa declaración como monumento 
histórico-artístico no ano 1974. O mosteiro foi fundado no século X polo denominado Conde Santo, 
aínda que da edificación primitiva unicamente se conserva unha ara do século IX e unha lauda do 
XII. As dependencias que se conservan construíronse durante o XVI e o XVII e están constituídas 
pola cámara abacial, actual sede municipal e dous claustros, o denominado claustro maior de estilo 
clasicista e o chamado claustro do Pozo Santo, lugar no que se sitúa o pozo santo, ao que se di 
que acudían os romeiros buscando os poderes curativos das súas augas. No interior do edificio, 
que alberga actualmente as dependencias municipais, destaca unha escaleira elíptica. Na parte 
traseira das dependencias consérvanse os restos dun pombal de grandes dimensións e grande 
beleza arquitectónica. 

A igrexa abacial é a de Santa María de Valdeflores, de estilo barroco. A fabrica actual iníciase en 
1732 e no seu remate intervén o mestre arquitecto da catedral de Santiago de Compostela, Casas 
e Novoa, que participa na edificación da fachada, dise que como ensaio para a fachada do 
Obradoiro. A igrexa presenta tres naves con planta de cruz latina e unha cúpula sobre pendente, 
contando con notables exemplos de retablos barrocos nas súas capelas. No seu interior, destaca a 
presenza dun pequeno sarcófago paleocristián de mármore, datado no século VI, único en Europa, 
que segundo conta a lenda foi traído de Terra Santa polo Conde Santo para facer enterrar nel os 
seus restos. Conta ademais cun interesante Museo de Arte Sacra, situado na parte das 
dependencias da antiga biblioteca monacal, e no que, ademais de parte dos fondos da citada 
biblioteca, se poden visitar diversas pezas escultóricas e de ourivaría datadas entre os séculos XVII 
e XVIII. 

Outra edificación monástica de interese arquitectónico é o convento de San Martiño de Vilalourente, 
coñecido como os Picos, nos arredores da cidade de Mondoñedo. Situado nun ámbito privilexiado 
con impresionantes vistas sobre a vila e o val mindoniense, constitúe un notable exemplo da 
arquitectura barroca. Aínda que a súa fundación se sitúa no século XIV, en relación coa presenza 
dunha hospedaxe de peregrinos. A fábrica actual iníciase en 1678 baixo a dirección do arquitecto 
Antonio Rodríguez Maseda, presentando un aspecto austero, cun claustro principal de dous pisos, 
un inferior con arcadas e o superior marcado pola presenza de sinxelos vans. A edificación da 
igrexa iníciase en 1701 e consta dunha nave con cuberta de bóvedas estreladas de tradición gótica. 
Na capela maior destaca un retablo barroco de puro estilo mindoniense, con columnas 
salomónicas. 

Finalmente, debe salientarse o Convento da Concepción en Mondoñedo, fundado en 1639 por 
dona María Pardo de Andrade. A fábrica primitiva foi totalmente reconstruída en 1713, dado o 



estado de ruína que ameazaba o edificio orixinal. Presenta un único claustro situado en posición 
central, cadrado, con tres pisos e un pequeno xardín. O conxunto complétase cunha horta que 
rodea o claustro e unha igrexa dunha nave con bóvedas de aresta e sobre pendentes. 

Catedrais e igrexas 

Ao igual que outros territorios de Galicia as Terras de Miranda recollen unha ampla variedade de 
capelas e igrexas parroquiais que van dende pequenas mostras de arquitectura rural ata 
maxestosas edificacións. Á súa vez, a prolongada historia do territorio defínese na presenza de 
obras de moi diferentes estilos e épocas, abranguendo dende o prerrománico ata o fastoso barroco. 

Polo que respecta á arquitectura románica e prerrománica, nas Terras de Miranda non atopamos 
unha grande abundancia de edificacións, aínda que as mostras que se conservan abranguen un 
amplo espectro tipolóxico e, entre estas, atópanse un edificio de grande valor histórico, non só para 
o territorio, senón no contexto de Galicia ou mesmo do sur de Europa, como é a igrexa de San 
Martiño de Mondoñedo (Foz). Xunto a este templo atópanse outras dúas edificacións de menor 
magnitude, como a igrexa parroquial de Santiago de Adelán (Alfoz) e a capela de Santa Filomena 
(O Valadouro), interesante mostra do románico rural de Galicia. 

Ademais destas tres marabillas, dentro do románico de Terras de Miranda incluiríase a catedral de 
Mondoñedo, declarada patrimonio histórico-artístico en 1904. O templo orixinal foi consagrado polo 
bispo Martín o Calígrafo en 1246, aínda que foi amplamente reformada ao longo dos séculos, de 
modo que conserva fábricas de moi diferentes estilos. O edificio presenta numerosos detalles do 
románico como a robustez das formas ou a portada de dobre arquivolta e a ábsida maior. 

A igrexa de San Martiño desempeña actualmente as funcións de igrexa parroquial, aínda que 
antigamente foi catedral da sé episcopal dumiense, tras o traslado desta dende Braga no 870 e ata 
a súa instalación definitiva en Mondoñedo en 1112. As orixes da edificación non están demasiado 
claras, existindo a opinión de que neste lugar se erixiu o mosteiro Máximo, sé dos abades-bispos 
bretóns. En calquera caso, a edificación primitiva data do século VI, en tempos da conversión ao 
cristianismo do rei suevo Teodomiro, considerándose, polo tanto, a catedral de maior antigüidade 
de España e, probablemente, de Europa. Afábrica que actualmente pode conservarse, edificouse 
durante os séculos X ao XII, conservando algúns elementos prerománicos. O edificio foi declarado 
monumento nacional en 1931. 

O templo presenta unha planta basilical con tres naves de cruceiro e tres ábsidas na cabeceira. A 
parte máis antiga da edificación correspóndese co muro lateral esquerdo no que se aprecian tres 
ventás de arcos abucinados e unha porta con arco de ferradura. Na portada destaca o pórtico 
datado no século XII, aínda que neste se integran elementos reutilizados do antigo templo suevo, 
como as columnas de mármore e os capiteis vexetais, pezas atribuídas ao século VI. O lintel 
presenta unha forma pentagonal coa aresta superior en ángulo moi aberto, solución construtiva 
peculiar do románico galego e da Auvernia (Francia). Sobre o lintel aparece gravado un crismón 
trinitario, que xunto co da catedral de Santiago de Compostela son os únicos crismóns trinitarios de 
seis brazos do románico galego. Pegada á fachada, sitúase a torre campanario con dous corpos 
dos séculos XV e XVIII, rematada nunha cúpula. No interior, destacan os capiteis datados entre os 
séculos VIII e XI, con motivos vexetais e escenas alegóricas ou as pinturas murais románicas, 
góticas e renacentistas. Entre as pezas máis salientables, atópase unha fronte de altar pétreo 
atribuído ao século IX, considerado único en Europa. Consérvase ademais o sepulcro de san 
Gonzalo, en cuxo interior se atoparon o seu báculo e o seu anel. As pinturas románicas 
recentemente descubertas presentan un grande interese, debido a que se catalogaron como as 
máis antigas de Galicia, cunha grande calidade artística. 

A maior parte da fábrica da parroquial de Santiago de Adelán data do século XVIII, aínda que a 
portada parece remontarse ao século X. Na fachada principal, a porta mostra un arco de medio 
punto con dúas arquivoltas e columnas con capiteis figurativos, con motivos vexetais e zoomórficos, 
nas que destaca a presenza de capiteis invertidos formando as bases das columnas, aspecto que 
delata a construción a partir doutra igrexa ou capela e a reutilización dos seus elementos. 



































Aorixe da capela de Santa Filomena remóntase aos séculos IX e X, por unha doazón do rei Ordoño 
ao bispado bretón, cumprindo a función de igrexa parroquial do Cadramón ata o século XIX. Na 
actualidade, unicamente se conserva a ábsida que configuraba o presbiterio e algúns restos dos 
muros do arranque da nave rectangular. No exterior destacan a espadana, situada sobre o que foi 
o arco triunfal, e os canecillos con decoración antropomorfa. No interior consérvanse restos de 
pinturas murais góticas datadas no século XV, parcialmente cubertas de cal. 

Ademais destes exemplos, existen ao longo de Miranda outras igrexas e capelas cuxa orixe se 
remonta aos séculos do románico, nas que, non obstante, non se conservan restos da fábrica 
orixinal. 

A presenza de edificacións de estilo gótico en Galicia non é demasiado abundante. No territorio, o 
románico mostra un forte protagonismo, resistíndose a desaparecer e perdurando o estilo en moitos 
edificios levantados durante os séculos XIII e XIV, aínda que estes mostran certas diferenzas na 
súa estrutura que delatan a súa maior xuventude. Non obstante, existen algunhas mostras 
importantes desta arte, xeralmente asociadas a edificacións das ordes mendicantes, como os 
dominicos e os franciscanos. Con todo, estes exemplos de arte gótica mostran certos elementos 
de tradición románica. 

Seguindo esta liña, o gótico está escasamente representado na arquitectura relixiosa das Terras de 
Miranda. Entre os elementos asignados a este estilo, a maior parte correspóndese con esculturas 
e pinturas. En canto á arquitectura, a Catedral de Mondoñedo conserva o esplendido rosetón da 
fachada, o cruceiro e a sancristía, únicos elementos construtivos de carácter gótico do territorio. No 
que respecta á escultura e pintura, existen importantes mostras na propia catedral, en San Martiño 
de Mondoñedo, no mosteiro de San Salvador de Lourenzá. Neste apartado, podería igualmente 
encadrarse o calvario situado no muro esquerdo da igrexa de San Salvador de Castro de Ouro, 
peza reutilizada de orixe incerta aínda que con trazas románicas e protogóticas. 

Nos muros da nave central da Catedral de Mondoñedo consérvanse valiosas pinturas góticas con 
representacións da vida e crucifixión de san Pedro, nun lateral e noutro, unha curiosa escena da 
decapitación dos inocentes. Ademais dentro deste estilo, encádranse unha parte do cadeirado do 
coro, continuado despois en estilo renacentista, e varias esculturas situadas no museo da catedral. 
En San Martiño de Mondoñedo, ademais das citadas pinturas románicas, consérvanse algunhas 
pinturas murais góticas e esculturas asignadas a este estilo. 

O barroco adquire unha gran dimensión nas Terras de Miranda. Neste estilo encádrase a fábrica de 
numerosas igrexas parroquiais, capelas ou igrexas conventuais como as comentadas do mosteiro 
dos Picos, o convento da Concepción ou Santa María de Valdeflores. Entre as igrexas parroquiais, 
destacan innumerables mostras de pequenos, pero non por iso menos interesantes, retablos 

barrocos de grande valor artístico. Ademais destes exemplos, grande parte da construción actual 
da Catedral de Mondoñedo e, en particular, o seu elemento máis visible, a fachada, enmárcase no 
barroco. A fachada da catedral edificouse a principios do XVIII, conservando algúns elementos 
medievais. Durante as obras, os contrafortes transformáronse en columnas toscanas, ampliouse o 
rosetón e edificáronse as torres, deseñadas inicialmente con planta circular. Ademais durante este 
período constrúese o deambulatorio, o claustro, a capela maior e o retablo, así como os órganos. 

En canto ás igrexas parroquiais e ás pequenas capelas diseminadas por todo o territorio de Terras 
de Miranda, na súa gran maioría poden adscribirse ao estilo barroco rural galego, aínda que en 
moitos casos a súa edificación orixinal se enmarque en estilos anteriores, dos cales non se 
conservan, en xeral, máis que elementos escultóricos ou pictóricos. Trátase de templos de pequeno 
^ tamaño, caracterizados pola austeridade das formas, nas que sobresaen as fachadas, que 

I presentan xeralmente unha maior profusión na decoración. No seu interior pódense atopar notables 

^ exemplos de retablos barrocos populares, algúns de grande mérito artístico. As igrexas parroquiais 
preséntanse formando conxuntos característicos integrados polo propio templo, o cemiterio 

<U 

parroquial, o adro e, nalgunhas ocasións, outros elementos escultóricos como cruceiros ou vía 
^ crucis, fontes, etc., aos que poden acompañar exemplares arbóreos de gran porte. 

Arouitectura popular 


O concepto de casa presenta na tradición galega un sentido de maior amplitude que o habitacional. 
Dende un punto de vista antropolóxico, mesmo pode integrase na vivenda o concepto de 
diferenciación territorial, por ser esta a creación sociocultural dun pobo. Nun plano máis formal, a 
casa enténdese como unha unidade nuclear, composta por un amplo complexo no que se inclúen 
a propia vivenda, as construcións anexas, as terras de labor, os animais e os membros da unidade 
familiar que viven baixo un mesmo teito e cultivan unhas terras. Vicente Risco expresou de forma 
clara este concepto global da casa en Galicia: "a casa-vivenda é o instrumento de acomodación do 
home na terra, é o vinculo do home coa paisaxe; a vida toda do home, consistente esencialmente 
nunha relación co medio, exprésase na casa, da cal se pode deducir toda a demais cultura ". 

Deste modo, a casa constitúe a célula básica de produción do medio rural, e como tal, presenta 
unha intensa relación co medio que a rodea, expresado en aspectos físicos, culturais e 
económicos. En canto á súa arquitectura, as formas caracterízanse pola súa practicidade e 
economía de medios, empregándose materiais propios do ámbito e axeitados ás características 
abióticas do lugar de construción. No ámbito cultural, as casas teñen un nome e unha 
personalidade, asignándoselles un alcume que é común aos membros da unidade familiar. En 
canto á economía, a casa constitúe o centro de produción familiar, con funcións estritamente 
agrarias ou pesqueiras. Os medios de explotación tradicional, baséanse nunha produción de 
autoconsumo con sistemas agrarios intensivos e métodos de pesca artesanal, apoiados na 
utilización de tecnoloxías simples e unha forte carga de traballo manual realizado polos 
compoñentes da unidade. Este compoñente produtivo determina, en moitas ocasións, a 
configuración da casa, de modo que as edificacións dedicadas ao almacenamento ou 
transformación dos produtos agrícolas e pesqueiros presentan unha maior importancia que a propia 
vivenda. 

As Terras de Miranda presentan unha marcada variación xeográfica, representada por zonas 
costeiras e litorais achandadas e amplos vales e bocarribeiras encaixadas e con fortes pendentes 
e, finalmente, a montaña. A variada topografía determina unha gran variación nos usos do territorio 
que se reflicte na diversidade de morfoloxías nas estruturas das casas. Desta forma, nas zonas 
máis próximas ao litoral, moitas das casas encádranse na tipoloxía denominada aberta, 
características das zonas costeiras, nas que existe un elemento que comunica co exterior, como os 
patíns, as solainas e os corredores. Estes últimos son os elementos máis característicos, 
presentando como particularidade o seu apoio sobre zapatas, fronte a outras áreas litorais nas que 
predominan as columnas. Nas zonas máis interiores, as casas responden ao modelo pechado, 

constituído por un bloque con escasos vans e espazos de comunicación exterior. Nas zonas de 
amplos vales agrícolas e gandeiros, as casas mostran un maior volume cunha rotunda volumetría, 
que se ve enriquecida polas dependencias anexas, en disposicións máis ou menos complexas e 
que, en ocasións, poden encerrar un espazo interior. Nas zonas montañosas, localízanse as 
vivendas máis sinxelas e de menor tamaño, podendo aparecer pechadas ou presentar corredores 
e galerías. 

As casas de dúas plantas son as máis comúns en todo o territorio, destinándose a planta baixa á 
cociña e dependencias para o gando ou almacén de apeiros, mentres que a superior alberga as 
dependencias destinadas á residencia dos integrantes da familia, representadas polos cuartos e, 
en ocasións, salas. Nesta parte superior, pode sobresaír un corredor, unha solaina cuberta ou unha 
galería. O acceso á planta superior realízase ben por fóra a través dun patín, que pode estar 
conectado ao corredor ou solaina ou ben a partir dunha escaleira interior. 

Ao longo das Terras de Miranda, podemos observar numerosos exemplos de arquitectura popular 
representados por casas, que poden aparecer illadas ou conformando aldeas máis ou menos 
amplas. En moitas destas vivendas pódense apreciar traballos construtivos de gran mérito e 
mesmo elementos decorativos de grande valor estético. A pesar do despoboamento e o progresivo 
abandono das actividades agrarias, a estrutura de moitas vivendas mantense inmutable. Noutras 
ocasións por desgraza, o despoboamento do medio rural tradúcese na presenza de casas 
arruinadas e os avances construtivos distorsionan a arquitectura e a paisaxe tradicional. 








A concepción da casa como unidade de produción fai que no seu contorno sexa necesaria a 
presenza doutras construcións destinadas ao almacenamento e á transformación dos produtos ou 
para o abastecemento da casa. Entre estas atópanse os pozos, os hórreos ou cabazos, as 
palleiras, os alpendres, os fornos, os pozos, os pombais, etc. Sobre estas construcións, existe un 
amplo e variadísimo patrimonio cultural nasTerras de Miranda. É practicamente imposible observar 
unha casa tradicional sen as súas construcións adxectivas, dado que nestas residiría boa parte do 
éxito da economía da unidade familiar. 

Outro grupo de construcións relacionadas co culto á morte, os petos de ánimas e os cruceiros, 
reflicten a grande preocupación que reside na memoria colectiva do pobo galego en torno á morte 
e o máis alá. Os petos de ánimas representan o punto de encontro co outro mundo, no cal render 
culto e axudar a redimir as penas das ánimas que están no purgatorio. A grande maioría dos petos 
aparecen datados en torno ao século XVIII, cando se produce un maior arraigamento na cultura 
popular do concepto do purgatorio. Nestas construcións aparecen representadas as almas, 
xeralmente dentro dunha pequena fornela, e presentan numerosas formas, dende fábricas illadas 
ata pequenas urnas incrustadas nos muros das casas ou igrexas ou mesmo situadas nos cruceiros. 

Os cruceiros e cruces constitúen unha das máis singulares mostras de arquitectura popular que, á 
súa vez, comportan unha interesante representación artística e cultural, xa que o feito da súa 
construción, sempre encerra un motivo concreto, na maior parte das ocasións esquecido. A orixe 
destas construcións non está demasiado definida, considerándose en ocasións froito da 
cristianización de lugares de culto pagáns, como fontes, cruzamentos de camiños, etc. Os de maior 
antigüidade remóntanse ao século XV, aínda que a partir do XVI é cando se impón o nome actual 
e a partir do XVIII, cando alcanzan o seu esplendor. Existe unha amplísima diversidade de cruces 
e cruceiros que forman parte da paisaxe tradicional de Galicia e das Terras de Miranda, de forma 
que se podería afirmar que hai tantos tipos como cruceiros. 

Finalmente, ademais das obras populares citadas, existe un amplo conxunto doutras construcións 
de interese etnográfico que, en ocasións, poden pasar máis desapercibidas, pero que forman parte 
integrante da paisaxe tradicional das Terras de Miranda. Trátase de estruturas de claro carácter 
funcional destinadas a moi diversas actividades, como o paso dos ríos, o peche ou o acceso ás 
propiedades, lugares para lavar a roupa, etc. 













Patrímonio inmateríal 


Opatrimonio inmaterial podería definirse como o conxunto dos usos, representacións, 
coñecementos ou técnicas, así como os instrumentos, artefactos e espazos que lles son 
inherentes, transmitidos de xeración en xeración, recreados en función do seu ámbito, a súa 
interacción coa natureza e a súa historia e que infunden un sentimento de identidade. O patrimonio 
cultural inmaterial maniféstase en numerosos ámbitos, como as tradicións e expresións orais, as 
artes, os usos sociais, festas e ritos, os coñecementos e usos da natureza ou as técnicas 
artesanais. 

O terreo das tradicións e expresións orais comprende unha enorme diversidade de formas que no 
seu conxunto conforman un vehículo de transmisión de coñecementos, valores ou recordos 
colectivos e desempeñan un papel esencial na vitalidade cultural entre as que se contan moitas 
formas de entretemento popular.As artes escénicas engloban unha grande diversidade de 
expresións que testemuñan a creatividade dos grupos humanos, ocupando unha posición relevante 
as expresións musicais, ben sexa instrumentais ou vogais, e os bailes. 

Os usos sociais representan a cotidianeidade da vida, son compartidos pola grande maioría dos 
membros da comunidade e achegan unha conciencia de identidade e continuidade no tempo. Estes 
usos abranguen unha inmensa diversidade de manifestacións culturais nas que se engloban a 
totalidade dos labores domésticos, agrícolas, pesqueiros, expresións, xestos, comidas, xogos, etc. 
Os rituais e os actos festivos son actividades de carácter cíclico que estruturan a vida das 
comunidades, reafirmando a identidade de grupo dos participantes. 

Aartesanía tradicional configúrase como a máis tanxible das formas de patrimonio inmaterial, aínda 
que o principal interese sobre estas reside nun aspecto tan intanxible como as técnicas e 
coñecementos que resultan á fin indispensables para a conservación da produción artesá. Os 
esforzos de conservación non deben centrarse unicamente na conservación das pezas, de grande 
valor por outra parte, senón en crear condicións que alenten á conservación da produción e a 
incorporación dos mozos aos labores artesáns. 

Desta forma, o patrimonio inmaterial configura un crisol da diversidade cultural, que ademais se 
erixe como garante do desenvolvemento sostible e que presenta unha forte interdependencia co 
patrimonio cultural e natural dun territorio. A preservación deste patrimonio adquire un gran valor 
dado que constitúe un importante testemuño da diversidade cultural e a creatividade humana, á vez 
que cumpre unha inestimable función como factor de achegamento, intercambio e entendemento 
entre os seres humanos. 

No espazo de Terras de Miranda, podemos atopar varias iniciativas destinadas á difusión e 
conservación do patrimonio inmaterial. Entre as propostas relacionadas cos oficios tradicionais, 
destacan o barrio artesán dos Muíños en Mondoñedo ou o conxunto etnográfico do Mazo de 
Ferreiravella en Riotorto. No barrio dos Muíños, atópase un importante conxunto de talleres 
artesáns, nos que se manteñen vivas moitas actividades tradicionais en perigo de desaparición, 
auténticos museos vivos, nos cales se poden ver numerosas pezas de artesanía tradicional así 
como demostracións dos traballos e a evolución destes ao longo do tempo. O conxunto etnográfico 
de Ferreiravella permite visitar un antigo mazo restaurado e apreciar o modo de traballar o ferro 
antigamente. Ademais no concello de Riotorto, existen numerosos talleres de ferreiros nos cales o 
oficio se perpetúa no tempo e nos que se elaboran multitude de ferramentas de corte, que gozan 
de gran prestixio. Tamén se celebra, en Riotorto, unha feira anual de artesanía do ferro, na que se 
poden admirar demostracións prácticas do traballo deste mineral. Finalmente, nos numerosos 
mercados e feiras que se celebran ao longo do territorio, os oficios tradicionais sempre están 
presentes con postos nos que se poden adquirir estes produtos. 

Outra iniciativa salientable no eido da conservación do patrimonio inmaterial é a recuperación do 
xogo tradicional dos bolos, levada a cabo pola asociación ARCASCO na parroquia da Órrea 
(Riotorto). No lugar, pasouse de xogar unicamente durante as festas a conformar unha actividade 
integrada na vida cotiá da parroquia, que ademais vaise estendendo a outras zonas veciñas. 

Entre as actividades relacionadas coa produción e os labores agrícolas, poderíanse salientar o 
museo e a feira da faba de Lourenzá, a festa da Malla en Trabada ou as numerosas feiras 
dedicadas a produtos tradicionais. O museo e a feira da faba permiten coñecer a historia do cultivo 
deste produto agrícola típico do val de Lourenzá e adquirir as diversas variedades que se cultivan 
na zona. Afesta da malla celébrase na parroquia de Vidal (Trabada) e nesta recréanse os labores 
desta actividade tradicional desaparecida, na que se obtén o gran de trigo, que será posteriormente 
moído. En torno a este traballo, desprégase como antano, toda unha actividade festiva. 

Ao longo de Terras de Miranda, celébranse outras festas de exaltación de produtos tradicionais 
entre as que se pode resaltar unha iniciativa recente que se celebra no concello de Riotorto e 
consiste na realización de catro feiras estacionais de exaltación dos produtos típicos de cada unha 
das tempadas, xuntamente con mostras de artesanía e de produtos ecolóxicos. Ademais destas 
feiras, debe resaltarse a tradicional feira do mel do Valadouro na que cada mes de outubro, se 
exalta este afamado produto. 

Outras manifestacións culturais relacionadas cos traballos tradicionais son os Curros ou Rapas das 
Bestas. Trátase dun traballo ancestral, cuxa orixe se situaría na domesticación dos animais 
salvaxes e a cría en réxime de semilibertade no monte. As mandas ou greas, son recollidas durante 
os meses de primavera e verán, para proceder a desparasitalas, cortar as súas crinas e marcalas. 

Os traballos desenvólvense nun recinto que recibe o nome de curro. Ao remate das tarefas 
celébrase cunha festa na que participan os traballadores. Estas festas fóronse popularizando ata 
alcanzar un grande atractivo turístico. Desta forma, cada ano atraen visitantes vidos de zonas 
afastadas para contemplar estas tarefas e participar da festa. Nas Terras de Miranda, celébranse 
anualmente dous curros, nos que se sanean as mandas que se crían nas montañas do territorio. 
Trátase do curro de Campo do Oso, que se celebra en Mondoñedo o último domingo de xuño e o 
curro de San Tomé que se realiza no Valadouro o primeiro domingo de agosto. En relación coa cría 
de gando no territorio celébrase unha das feiras de gando de maior tradición, cuxa fundación 
sitúase no século XII, é a feira denominada As San Lucas, que cada mes de outubro celébrase na 
Vila de Mondoñedo e na cal aínda se pode observar unha importante actividade de compra e venda 
de gando. 

Finalmente en relación co patrimonio inmaterial, débese citar o Camiño de Santiago, cuxa vía 
denominada Camiño Norte transcorre polas Terras de Miranda, a través de dúas variantes. 

